Document ID: 32004D0208

Απόφαση της Επιτροπής
της 16ης Οκτωβρίου 2003
σχετικά με διαδικασία του άρθρου 81 της συνθήκης ΕΚ και του άρθρου 53 της συμφωνίας για τον ΕΟΧ (Υποθέσεις COMP D3/35470 - ARA, COMP D3/35473 - ARGEV, ARO)
[κοινοποιηθείσα υπό τον αριθμό Ε(2003) 3703]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2004/208/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο,
την πράξη προσχώρησης της Αυστρίας, της Φινλανδίας και της Σουηδίας,
τον κανονισμό αριθ. 17 του Συμβουλίου, της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης(1), όπως τροποποιήθηκε τελευταία από τον κανονισμό (ΕΚ) αριθ. 1/2003(2), και ιδίως τα άρθρα 2, 6 και 8,
τις αιτήσεις αρνητικής πιστοποίησης ή απαλλαγής των συμφωνιών στις οποίες βασίζεται το σύστημα ΑRA μεταξύ της Αltstoff Recycling Austria AG (ARA) και της ΑRGEV Verpackungsverwertungs - GesmbH (ARGEV) της 30ής Ιουνίου 1994 και μεταξύ ΑRA, ARGEV και Αltpapier-Recycling-Organisations GmbH (ARO) της 31ης Αυγούστου 2001,
την καταγγελία που υπέβαλαν στις 8 Μαΐου 1996 οι FRS Folien-Rücknahme-Service GmbH και Raiffeisen Umweltgesellschaft mbH, με την οποία καταγγέλλονται παραβάσεις των άρθρων 81 και 82 συνθήκης ΕΚ και καλείται η Επιτροπή να δώσει τέλος σε αυτές και η οποία επαναλαμβάνει και συμπληρώνει την καταγγελία που υπέβαλε η ΕVA Erfassen und Verwerten von Altstoffen GmbH, στις 27 Απριλίου 2000,
την απόφαση της 24ης Ιουλίου 2002 για την κίνηση διαδικασίας σχετικά με την παρούσα υπόθεση,
Αφού κάλεσε όλους τους ενδιαφερομένους τρίτους, βάσει του άρθρου 19 παράγραφος 3 του κανονισμού αριθ. 17, να υποβάλουν παρατηρήσεις(3),
Ύστερα από διαβουλεύσεις με τη συμβουλευτική επιτροπή για τις περιοριστικές πρακτικές και τις δεσπόζουσες θέσεις,
Έχοντας γνώση της τελικής έκθεσης του συμβούλου ακροάσεων στην παρούσα υπόθεση(4),
Εκτιμώντας τα ακόλουθα:
ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
I. ΕΙΣΑΓΩΓΗ
(1) Στις 30 Ιουνίου 1994 οι εταιρείες Αltstoff Recycling Austria AG (ARA) και ΑRGEV Verpackungsverwertungs-GesmbH (ARGEV), αμφότερες με έδρα τη Βιέννη, Αυστρία, κοινοποίησαν στην Εποπτεύουσα Αρχή της ΕΖΕΣ ορισμένες συμφωνίες και ζήτησαν αρνητική πιστοποίηση ή, επικουρικά, την έκδοση απόφασης απαλλαγής από την απαγόρευση των συμπράξεων.
(2) Με επιστολή της 21ης Μαρτίου 1995 η ΕΖΕΣ μεταβίβασε στην Ευρωπαϊκή Επιτροπή την αρμοδιότητα της εξέτασης των κοινοποιούμενων συμφωνιών.
(3) Η ΑRA οργανώνει στην Αυστρία σύστημα αποκομιδής και ανακύκλωσης συσκευασιών, το οποίο καλύπτει όλη την επικράτεια της χώρας. Το σύστημα αποσκοπεί στην επίτευξη των στόχων του διατάγματος του αυστριακού υπουργού Περιβάλλοντος, Νεότητας και Οικογένειας σχετικά με την αποφυγή και την ανακύκλωση των απορριμμάτων συσκευασιών και των υπολοίπων ορισμένων προϊόντων, καθώς και τη συγκρότηση συστημάτων αποκομιδής και ανακύκλωσης(5) (VerpackVO). Για το σκοπό αυτό η ΑRA συνάπτει συμβάσεις διαχείρισης απορριμμάτων με τις λεγόμενες κλαδικές εταιρείες ανακύκλωσης (BRG), στις οποίες μεταβιβάζει κατ' αυτόν τον τρόπο την οργάνωση της αποκομιδής, της διαλογής, της μεταφοράς και της ανακύκλωσης των συσκευασιών. Οι BRG, στις οποίες συγκαταλέγεται και η ΑRGEV, είναι αρμόδιες για συγκεκριμένα υλικά συσκευασίας ή για ομάδες τους. Οι εν λόγω εταιρείες συνάπτουν με τη σειρά τους συμβάσεις με επιχειρήσεις ή φορείς της τοπικής αυτοδιοίκησης, οι οποίοι διενεργούν την πραγματική αποκομιδή, διαλογή, μεταφορά και ανακύκλωση. Η ΑRA και οι BRG αποτελούν από κοινού το σύστημα ΑRA.
(4) Με επιστολή της 28ης Αυγούστου 2001 η ΑRA κοινοποίησε στην Ευρωπαϊκή Επιτροπή και άλλες συμφωνίες, με σκοπό να της χορηγηθεί αρνητική πιστοποίηση ή, επικουρικώς, να εκδοθεί απόφαση απαλλαγής από την απαγόρευση των συμπράξεων. Επιπλέον, η ΑRA και η ΑRGEV ζήτησαν την ενοποίηση των δύο διαδικασιών κοινοποίησής τους σε μία από κοινού διαδικασία. Ταυτόχρονα, η Αltpapier-Recycling-Organisations GmbH (εφεξής "ARO") ανακοίνωσε ότι προσχωρεί στην κοινοποίηση ως πρόσωπο νομιμοποιούμενο να υποβάλει κοινοποίηση συμφωνιών.
(5) Αντικείμενο της κοινοποίησης είναι όλες οι συμφωνίες στις οποίες στηρίζεται η λειτουργία του συστήματος ΑRA.
(6) Στις 8 Μαΐου1996, η FRS Folien-Rόcknahme-Service GmbH Co KG, καθώς και η Raiffeisen Umweltgesellschaft mbH κατήγγειλαν στην Ευρωπαϊκή Επιτροπή (COMP/A.36011/D3) τη σχεδιαζόμενη ίδρυση κοινής επιχείρησης για τη συγκρότηση συστήματος αποκομιδής και ανακύκλωσης συσκευασιών. Στη συνέχεια, όμως, οι αρχικές καταγγέλλουσες δεν επέμειναν στην προαναφερθείσα καταγγελία, επειδή έπαυσαν να έχουν πρόθεση συμμετοχής στη συγκρότηση του συστήματος. Με επιστολή της 27 Απριλίου 2000 η ΕVA Erfassen und Verwerten von Altstoffen GmbH ("EVA") που εδρεύει στη Βιέννη, η κοινή δηλαδή επιχείρηση που ιδρύθηκε στο μεταξύ, επανήλθε στην καταγγελία κατά των εταιρειών του συστήματος ΑRA ως νέα καταγγέλλουσα και τη συμπλήρωσε, αναφερόμενη στις πτυχές που έθιξαν οι προηγούμενες. Η ΕVA είναι πλέον 100 % θυγατρική εταιρεία της Ιnterseroh, της ανώνυμης εταιρείας για την ανακύκλωση δευτερογενών πρώτων υλών που εδρεύει στην Κολωνία.
(7) Επιπλέον, το ομοσπονδιακό επιμελητήριο εργατών και υπαλλήλων απευθύνθηκε με την καταγγελία της 24ης Μαρτίου 1994 στην εποπτεύουσα αρχή της ΕΖΕΣ και - μετά την παραπομπή της διαδικασίας στην Επιτροπή - Γενική Διεύθυνση Ανταγωνισμού, με την επιστολή της 19ης Φεβρουαρίου 1996 που αναφερόταν στην προαναφερθείσα καταγγελία, και υπέβαλε παρατηρήσεις σχετικά με το σύστημα ΑRA, τις οποίες διευκρίνισε περαιτέρω με την επιστολή της 22ας Μαρτίου 2002.
II. ΤΑ ΜΕΡΗ
(8) Το ΑRA είναι ένα σύστημα αποκομιδής και ανακύκλωσης όλων των υλικών συσκευασίας και των συσκευασιών (με εξαίρεση τα βιογενή υλικά συσκευασίας) από τα νοικοκυριά, το εμπόριο και τη βιομηχανία, εφόσον εμπίπτουν στο πεδίο εφαρμογής του VerpackVO, το οποίο καλύπτει ολόκληρη την επικράτεια της Αυστρίας. Δημιουργήθηκε το 1993 κατόπιν πρωτοβουλίας της αυστριακής οικονομίας για την εφαρμογή του VerpackVO. Το μη κερδοσκοπικού χαρακτήρα σύστημα-ARA περιλαμβάνει την ΑRA και οκτώ αυτοτελείς BRG.
(9) Η ΑRA οργανώνει και συντονίζει από κοινού με τις κλαδικές εταιρείες ανακύκλωσης (BRG) την αποκομιδή, διαλογή και ανακύκλωση των συσκευασιών μεταφοράς και πώλησης στην Αυστρία. Προσφέρει τις υπηρεσίες της σε όλες τις αυστριακές και αλλοδαπές επιχειρήσεις που υπάγονται άμεσα στο VerpackVO.
1. Η ΑRA
(10) Η ΑRA είναι ανώνυμη εταιρεία διοικούμενη με βάση ιδιωτικοοικονομικά κριτήρια που ιδρύθηκε το 1993. Ιδιοκτήτης και μοναδικός μέτοχος της ΑRA είναι η Αltstoff Recycling Austria Verein (ένωση ΑRA). Μέλη της ένωσης μπορούν να γίνουν όλες οι επιχειρήσεις που υπάγονται άμεσα στο VerpackVO, όπως και σύνδεσμοι τέτοιων επιχειρήσεων. Σε αυτές συγκαταλέγονται επιχειρήσεις από τους τομείς της βιομηχανίας παραγωγής συσκευασιών, της συσκευασίας και του εμπορίου. Εξαιρούνται από τη συμμετοχή στην ένωση οι επιχειρήσεις του τομέα διαχείρισης απορριμμάτων και ανακύκλωσης, για να αποφευχθούν συγκρούσεις συμφερόντων. Η ένωση ΑRA περιλαμβάνει - ανάλογα με τις ομάδες συμφερόντων των επιχειρήσεων που υπάγονται στο VerpackVO - τρεις κατηγορίες μελών, και συγκεκριμένα τους συσκευαστές/εισαγωγείς, το εμπόριο και τη βιομηχανία παραγωγής συσκευασιών. Οι κατηγορίες αυτές εκπροσωπούνται ισομερώς στο προεδρείο της ένωσης που αποτελεί ταυτόχρονα και το εποπτικό συμβούλιο της ΑRA. Η ένωση ΑRA αριθμεί σήμερα περίπου 240 μέλη.
2. Οι κλαδικές εταιρείες ανακύκλωσης (BRG)
(11) Η ΑRA δεν αναλαμβάνει η ίδια τις χρησιμοποιημένες συσκευασίες ούτε τις προσκομίζει η ίδια στην ανακύκλωση. Απεναντίας, χρησιμοποιεί γι' αυτά τις κλαδικές εταιρείες ανακύκλωσης (BRG), με τις οποίες έχει συνάψει τις λεγόμενες συμβάσεις ανακύκλωσης. Με τις εν λόγω συμβάσεις οι κλαδικές εταιρείες δεσμεύονται να αναλάβουν την αποκομιδή, τη διαλογή ή/και την ανακύκλωση των χρησιμοποιημένων συσκευασιών σύμφωνα με τις διατάξεις του VerpackVO.
(12) Φορείς εκμετάλλευσης του συστήματος ΑRA που εμφανίζονται ενώπιον του αρμόδιου ομοσπονδιακού υπουργείου, σύμφωνα με το άρθρο 45 παράγραφος 11 του ΑWG και του άρθρου 7α του Αbfallwirtschaftsgesetz(6) (AWG), είναι οι ακόλουθες εταιρείες: η ΑRGEV, για τις μεταλλικές συσκευασίες (σίδηρο, αλουμίνιο) και τις λεγόμενες ελαφρές συσκευασίες (ξύλο, κεραμικά, πλαστικά, σύνθετα υλικά, υφαντικές ίνες), η Österreichischer Kunststoff Kreislauf AG (ÖKK), για συσκευασίες από πλαστικό και υφαντικές ίνες, η Αltpapier-Recycling-Organisations-gesellschaft mbH (ARO), για συσκευασίες από χαρτί, χαρτόνι και κυματοειδές χαρτόνι, και η Αustria Glas Recycling GmbH (AGR), για συσκευασίες από γυαλί.
(13) Με απόφαση του αρμόδιου ομοσπονδιακού υπουργείου της Αυστρίας και σύμφωνα με το άρθρο 7ε του ΑWG διαπιστώθηκε η μονοπωλιακή ή μονοπωλιακού τύπου θέση των εταιρειών ΑRO, ÖKK, ARGEV και ΑGR, καθώς και της Öko-Box Sammel GmbH που συνεργάζεται με το σύστημα ΑRA.
(14) Η λειτουργία του συστήματος αποκομιδής και ανακύκλωσης επιτρέπει στις συμβεβλημένες εταιρείες της ΑRA να "απαλλαγούν" από την εκπλήρωση των υποχρεώσεων του άρθρου 3 παράγραφος 5 του VerpackVO για τις συμφωνημένες συσκευασίες. Η ΑRA, ως πράκτορας, προασπίζεται τα δικαιώματα της συμβεβλημένης εταιρείας έναντι των κλαδικών εταιρειών ανακύκλωσης.
(15) Αλλά και οι κλαδικές εταιρείες ανακύκλωσης (BRG) δεν εκτελούν άμεσα οι ίδιες την αποστολή τους, όσον αφορά την αποκομιδή και ανακύκλωση, αλλά συνάπτουν για όλες τις αυστριακές περιφέρειες, δηλαδή τις διοικητικές επαρχίες, συμβάσεις με ιδιωτικές επιχειρήσεις, οι οποίες αναλαμβάνουν το πραγματικό έργο της διαχείρισης των απορριμμάτων. Οι περιφερειακοί εταίροι μπορούν να χρησιμοποιούν υπεργολάβους για την εκπλήρωση των καθηκόντων τους. Μεμονωμένα και κυρίως στις μεγάλες πόλεις, ως περιφερειακοί εταίροι εμφανίζονται και οι δήμοι. Κλαδικές εταιρείες ανακύκλωσης (BRG) είναι οι ακόλουθες:
ARGEV Arbeitsgemeinschaft Verpackungsverwertungs-GesmbH
ÖKK Österreichischer Kunststoff Kreislauf AG (ÖKK),
Aluminium-Recycling GmbH (Alurec),
Arbeitsgemeinschaft Verbundmaterialien GmbH (AVM),
Verein für Holzpackmittel (VHP),
Ferropack Recycling GmbH (Ferropack),
Altpapier-Recycling-Organisations-gesellschaft mbH,
Austria Glas Recycling GmbH (AGR).
ARGEV - Arbeitsgemeinschaft Verpackungsverwertungs-GesmbH
(16) Η ΑRGEV ασχολείται με την αποκομιδή, διαλογή και κατάλληλη επεξεργασία των συσκευασιών από πλαστικό, μέταλλο, ξύλο, υφαντικές ίνες, κεραμικά και σύνθετα υλικά. Μέτοχοι της ΑRGEV είναι η ΑRA (με ποσοστό 11 %) και η ένωση ΑRGEV. Η ένωση ΑRGEV έχει 110 μέλη περίπου από τέσσερις κατηγορίες (τους παραγωγούς/εισαγωγείς, το εμπόριο, τη βιομηχανία συσκευασιών/κλαδικές εταιρείες, τους φορείς διαχείρισης απορριμμάτων/ανακύκλωσης). Ο τομέας διαχείρισης απορριμμάτων δεν έχει δικαίωμα ψήφου στα όργανα της ένωσης (προεδρείο, γενική συνέλευση).
(17) Τα συστήματα αποκομιδής της ΑRGEV περιλαμβάνουν ένα σύστημα για τις ελαφρές συσκευασίες των νοικοκυριών, ένα σύστημα για τις μεταλλικές συσκευασίες των νοικοκυριών και ένα σύστημα για τις ελαφρές και μεταλλικές συσκευασίες του εμπορίου.
(18) Οι περιφερειακοί εταίροι - επιχειρήσεις διαχείρισης απορριμμάτων, δημοτικές επιχειρήσεις και κοινοπραξίες - που λειτουργούσαν τα συστήματα αποκομιδής με εντολή της ΑRGEV ανέρχονταν σε 57 το 2000. Με την παροχή υπηρεσιών ασχολούνταν περιφερειακά 144 ιδιωτικές και δημοτικές επιχειρήσεις αποκομιδής και 47 εγκαταστάσεις διαλογής και τεμαχισμού υλικών. Ο αριθμός των περιφερειακών εταίρων ανέρχεται σε 64 από το 2002.
(19) Η ΑRGEV συνήψε συμφωνίες συνεργασίας με τις κάτωθι BRG που αναλαμβάνουν την ανακύκλωση απορριμμάτων.
ÖKK - Österreichischer Kunststoff Kreislauf AG
(20) Η ÖKK ασχολείται με την ανακύκλωση συσκευασιών από πλαστικά και υφαντά υλικά. Το 11 % των μετοχών της ÖKK ανήκει στην ΑRA, το υπόλοιπο 89 % στην ένωση "Österreichischer Kunststoffkreislauf". Στις 31 Δεκεμβρίου 2000, η ένωση αριθμούσε συνολικά 51 μέλη. Τα μέλη της ένωσης διακρίνονται σε ομάδες παραγωγών και διανομέων πλαστικού, παραγωγών και διανομέων πλαστικών ειδών, χρηστών πλαστικών συσκευασιών, εταίρων του συστήματος (και συγκεκριμένα της ΑRGEV), οργανισμών και επιχειρήσεων του τομέα ανακύκλωσης πλαστικών, καθώς και οργανισμών και επιχειρήσεων του τομέα διαχείρισης απορριμμάτων. Για να αποφεύγονται οι συγκρούσεις συμφερόντων, οι οργανισμοί και οι επιχειρήσεις του τομέα ανακύκλωσης πλαστικών, αλλά και του τομέα διαχείρισης απορριμμάτων (που εν μέρει έχουν σχέσεις συναλλαγής με την ÖKK), δεν έχουν δικαίωμα ψήφου στο προεδρείο της ένωσης και αποκλείονται παντελώς από τη συμμετοχή σε συνεδριάσεις στις οποίες συζητούνται νομικά θέματα μεταξύ μελών της ένωσης και της ÖKK.
(21) Η ÖKK έχει συνάψει συμβάσεις με επιχειρήσεις ανακύκλωσης και μεταφορικές εταιρείες για την υλοποίηση της ανακύκλωσης. Το 2001 υπήρχαν στην Αυστρία 16 επιχειρήσεις ανακύκλωσης επιλεγμένων πλαστικών και 8 επιχειρήσεις ανακύκλωσης μεικτών πλαστικών.
Aluminium-Recycling GmbH (Alurec)
(22) Η Αluminium-Recycling GmbH (Alurec) ασχολείται με την ανακύκλωση των συσκευασιών από αλουμίνιο που συλλέγει η ΑRGEV. Μέτοχοι της Αlurec είναι οι παραγωγοί αλουμινίου Αustria Metall AG (AMAG) και Salzburger Aluminium AG (SAG). Οι υπόλοιποι μέτοχοι είναι παραγωγοί συσκευασιών.
(23) Την ανακύκλωση των συσκευασιών από αλουμίνιο κάνουν οι δύο μοναδικές αυστριακές επιχειρήσεις ανακύκλωσης, η ΑMAG και η SAG. Οι συμβάσεις για το αλουμίνιο αποτελούν αντικείμενο αναδιαπραγμάτευσης κάθε χρόνο βάσει των τιμών κλεισίματος για το αλουμίνιο στο London Metall Exchange.
Arbeitsgemeinschaft Verbundmaterialien GmbH (AVM)
(24) Η Αrbeitsgemeinschaft Verbundmaterialien GmbH (AVM) ασχολείται με την ανακύκλωση συσκευασιών από σύνθετα υλικά, με εξαίρεση τις σύνθετες συσκευασίες ποτών από χαρτόνι. Μέτοχοί της είναι η ΑRO και η ÖKK, με ποσοστό 50 % η καθεμιά. Η ΑVM οργανώνει την ανακύκλωση των υλικών, συνεργαζόμενη στενά με την ÖKK.
Verein für Holzpackmittel (VHP)
(25) Η Verein für Holzpackmittel (VHP) ασχολείται με την ανακύκλωση, και εν μέρει με την αποκομιδή, συσκευασιών από ξύλο. Η ένωση περιλαμβάνει σήμερα 16 μέλη. Πρόκειται για αυστριακούς παραγωγούς και εμπόρους ξυλοσυσκευασιών.
Ferropack Recycling GmbH (Ferropack)
(26) Η Ferropack Recycling GmbH (Ferropack) ασχολείται με την ανακύκλωση των σιδηρών και μεταλλικών συσκευασιών, και συγκεκριμένα των συσκευασιών από λευκοσίδηρο και χάλυβα, που συλλέγει η ΑRGEV. Μοναδικός μέτοχος της Ferropack είναι η "Verein fόr Metallrecycling FerroPack". Η ένωση έχει τώρα έξι μέλη, που είναι οι αυστριακοί παραγωγοί συσκευασιών από λευκοσίδηρο και χάλυβα.
Altpapier-Recycling-Organisations-gesellschaft mbH
(27) Η ΑRO ασχολείται με την αποκομιδή και την ανακύκλωση συσκευασιών από χαρτί, χαρτόνι και κυματοειδές χαρτόνι (η λεγόμενη κατηγορία υλικών "ΡΡΚ"). Η ΑRA κατέχει το 11 % των μετοχών της ΑRO. Οι υπόλοιπες μετοχές ανήκουν σε επιχειρήσεις παραγωγής χάρτου με ποσοστό 28 % περίπου, σε επιχειρήσεις ανακύκλωσης (απομελάνωσης) με ποσοστό 27 % περίπου και σε βιομηχανίες επεξεργασίας χάρτου με ποσοστό 34 % περίπου. Το μερίδιο κανενός από τους συνολικά 17 μετόχους της ΑRO δεν υπερβαίνει το 17 %.
(28) Η ΑRO έχει συνάψει συμφωνίες οικιακής αποκομιδής με 538 φορείς τοπικής αυτοδιοίκησης σε ολόκληρη την Αυστρία και συμφωνίες με 79 επιχειρήσεις διαχείρισης απορριμμάτων για όλες τις υπηρεσίες αποκομιδής από το εμπόριο, τους επαγγελματίες και τη βιομηχανία.
Austria Glas Recycling GmbH (AGR)
(29) Η Αustria Glas Recycling GmbH (AGR) ασχολείται με την αποκομιδή και την ανακύκλωση συσκευασιών από γυαλί. Η ΑRA κατέχει το 11 % των μετοχών της ΑGR. Το υπόλοιπο 89 % κατέχουν, κατά το ήμισυ έκαστος, οι δύο αυστριακοί παραγωγοί γυαλιού, Vetropack Austria GmbH και Stölzle Oberglas GmbH.
(30) Το σύστημα αποκομιδής της ΑGR που καλύπτει όλη την επικράτεια βασίζεται κυρίως σε ένα σύστημα προσκόμισης του γυαλιού σε μεγάλους κάδους που τοποθετούνται σε κεντρικά σημεία. Η ΑGR συνεργάζεται στενά με δήμους και με πάνω από 30 ιδιωτικές επιχειρήσεις διαχείρισης απορριμμάτων.
ΙΙΙ. ΤΟ ΝΟΜΙΚΟ ΠΛΑΙΣΙΟ
(31) Το VerpackVO τέθηκε σε ισχύ την 1η Δεκεμβρίου 1996. Το εν λόγω διάταγμα βασίζεται στον ΑWG και υπηρετεί τη μεταφορά της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκευασίας(7). Το VerpackVO αποτελεί νεότερη εκδοχή του πρώτου διατάγματος περί συσκευασιών που τέθηκε σε ισχύ τον Οκτώβριο του 1993(8).
(32) Το VerpackVO αποσκοπεί στο να αποφευχθούν ή να περιορισθούν οι επιπτώσεις τις οποίες έχουν για το περιβάλλον τα απορρίμματα και οι συσκευασίες. Σύμφωνα με το άρθρο 1 παράγραφος 1 του VerpackVO, στο διάταγμα υπάγονται οι παραγωγοί, οι εισαγωγείς, οι συσκευαστές, οι διανομείς και οι τελικοί καταναλωτές. Σύμφωνα με το άρθρο 3 του VerpackVO οι παραγωγοί, οι εισαγωγείς, οι συσκευαστές και οι διανομείς συσκευασιών μεταφοράς και πώλησης υποχρεούνται να δέχονται ατελώς τις χρησιμοποιημένες συσκευασίες που αυτοί διακινούν και εν ανάγκη να τις επιστρέφουν σε υπόχρεους που προηγούνται αυτών είτε να τις επαναχρησιμοποιούν είτε να τις ανακυκλώνουν σύμφωνα με την τρέχουσα τεχνολογία.
(33) Σύμφωνα με το άρθρο 12 του VerpackVO και οι παραγωγοί, οι εισαγωγείς, οι συσκευαστές και οι διανομείς πρόσθετων συσκευασιών υποχρεούνται να δέχονται ατελώς τις χρησιμοποιημένες συσκευασίες που αυτοί διακινούν και των οποίων δεν είναι τελικοί καταναλωτές, και εν ανάγκη να τις επιστρέφουν σε υπόχρεους που προηγούνται αυτών είτε να τις επαναχρησιμοποιούν είτε να τις ανακυκλώνουν σύμφωνα με την εκάστοτε εξέλιξη της τεχνολογίας. Ο υπόχρεος μπορεί να χρησιμοποιεί και τρίτους για την εκπλήρωση των υποχρεώσεών του. Οι υποχρεώσεις ισχύουν από τον τελικό καταναλωτή όλων των σταδίων εμπορίας έως τον εγχώριο παραγωγό ή εισαγωγέα. Ο τελικός καταναλωτής μπορεί κατά την αγορά του συσκευασμένου προϊόντος να αφήνει τις πρόσθετες συσκευασίες επί τόπου ή στην περιοχή της παράδοσής του. Αν ο τελικός καταναλωτής δεν αφήσει την πρόσθετη συσκευασία, τότε ισχύουν αντίστοιχα οι διατάξεις για τις συσκευασίες πώλησης.
(34) Οι παραγωγοί, οι εισαγωγείς, οι συσκευαστές και οι διανομείς είναι υποχρεωμένοι σύμφωνα με το άρθρο 3 παράγραφος 3 του VerpackVO να δέχονται ατελώς από τον τελικό καταναλωτή τις χρησιμοποιημένες συσκευασίες πώλησης στο σημείο παράδοσης, αλλά η υποχρέωση αυτή περιορίζεται στις συσκευασίες ίδιου είδους, μορφής και μεγέθους των εκάστοτε διακινούμενων εμπορευμάτων και προϊόντων.
(35) Οι ιδιοκτήτες επιχειρήσεων στις οποίες συσσωρεύονται ορισμένες ελάχιστες ποσότητες συσκευασιών μπορούν να ζητήσουν την εγγραφή σε μητρώο σημείων απόρριψης μεγάλων ποσοτήτων συσκευασιών, γεγονός που συνεπάγεται ότι πρέπει να εγγυώνται τη συλλογή μέσα στην επιχείρηση και την επαναχρησιμοποίηση ή ανακύκλωση των συσκευασιών (άρθρο 8 του VerpackVO).
(36) Σύμφωνα με το άρθρο 3 παράγραφος 5 του VerpackVO, όταν οι παραγωγοί, οι εισαγωγείς και οι συσκευαστές συμμετέχουν σε ένα σύστημα αποκομιδής και ανακύκλωσης, οι υποχρεώσεις ανάληψης και ανακύκλωσης των συσκευασιών μεταφοράς και πώλησης μεταβιβάζονται στον φορέα εκμετάλλευσης του συστήματος ακόμη και για τα προηγούμενα και τα επόμενα στάδια εμπορίας. Το ίδιο ισχύει σύμφωνα με το άρθρο 4 του VerpackVO και για τους διανομείς που παραδίδουν συσκευασίες μεταφοράς και πώλησης σε τελικούς καταναλωτές (τελικοί διανομείς). Στην περίπτωση αυτή γίνεται συνήθως λόγος για "απαλλαγή" των παραγωγών, εισαγωγέων και συσκευαστών από την εκπλήρωση των υποχρεώσεων τους μέσω του φορέα εκμετάλλευσης του συστήματος.
(37) Σύμφωνα με το άρθρο 11 του VerpackVO ένα τέτοιο σύστημα αποκομιδής και ανακύκλωσης συσκευασιών μεταφοράς και πώλησης πρέπει να διευκολύνει την αποκομιδή και ανακύκλωση των συσκευαστικών υλικών για τα οποία έχουν συναφθεί συμβάσεις με τους αντισυμβαλλομένους.
(38) Κατά βάση δεν υφίσταται νομική υποχρέωση συμμετοχής σε ένα τόσο οργανωμένο σύστημα (βλέπε ωστόσο αιτιολογική σκέψη 43). Οι επιχειρήσεις που δεν συμμετέχουν εξακολουθούν να υπέχουν υποχρέωση παραλαβής των συσκευασιών σε ατομική βάση. Επιχειρήσεις που δεν συμμετέχουν, εξακολουθούν κατά βάση να υπόκεινται στην ατομική υποχρέωση ανάληψης. Τα συστήματα αποκομιδής και ανακύκλωσης, βεβαίως, είναι υποχρεωμένα, στο πλαίσιο του τομέα δράσης τους, να συνάπτουν συμβάσεις με κάθε υπόχρεο, εφόσον αυτός το επιθυμεί και κάτι τέτοιο δικαιολογείται αντικειμενικά. Ο τομέας δράσης των συστημάτων αποκομιδής και ανακύκλωσης περιλαμβάνει τις συσκευασίες που πετούν τα ιδιωτικά νοικοκυριά, καθώς και ο επαγγελματικός και βιομηχανικός τομέας. Δεν υπάρχει υποχρέωση ειδικής σήμανσης των συσκευασιών που συμμετέχουν στο σύστημα αποκομιδής και ανακύκλωσης.
(39) Για τη συγκρότηση ή σημαντική τροποποίηση των συστημάτων αποκομιδής και ανακύκλωσης απαιτείται σύμφωνα με το άρθρο 29 παράγραφος 1 του ΑWG άδεια του αρμόδιου ομοσπονδιακού υπουργού. Μετά τη χορήγηση αδείας τα συστήματα συνεχίζουν να υπάγονται στην εποπτεία του (άρθρο 31 AWG). Ο υπουργός επικουρείται στο έργο του από επιτροπή εμπειρογνωμόνων (άρθρο 34 AWG) και σύμβουλο (άρθρο 35 AWG). Για οικιακά και επαγγελματικά συστήματα οι νομικές υποχρεώσεις διαφέρουν εν μέρει μεταξύ τους.
(40) Το άρθρο 32 AWG θεσπίζει ειδικές υποχρεώσεις για τα συστήματα αποκομιδής και ανακύκλωσης οικιακών συσκευαστικών απορριμμάτων. Τα συστήματα αυτά πρέπει να επιδιώκουν την όσο το δυνατόν μεγαλύτερη συμμετοχή (άρθρο 32 παράγραφος 1 AWG), να συνάπτουν συμβάσεις με όλες τις υπόχρεες βάσει του VerpackVO επιχειρήσεις στο μέτρο που αυτό είναι επιθυμητό από τον υπόχρεο και αντικειμενικά δικαιολογημένο (άρθρο 32 παράγραφος 2 AWG) και υπέχουν ειδικές υποχρεώσεις αναφοράς (άρθρο 32 παράγραφος 4 AWG). Επιπλέον, βάσει του άρθρου 35 AWG οι δυνατότητες εποπτείας και ελέγχου των συστημάτων αυτών από τις δημόσιες αρχές είναι πολύ περισσότερες έναντι των συστημάτων που προσφέρουν αποκομιδή και ανακύκλωση μόνον στον επαγγελματικό τομέα.
(41) Το άρθρο 32 παράγραφος 3 του ΑWG αφορά συστήματα αποκομιδής και ανακύκλωσης οικιακών συσκευασιών τα οποία, εκτός του τομέα αυτού αναπτύσσουν δραστηριότητα και στον τομέα των επαγγελματικών συσκευασιών. Στην περίπτωση αυτή δεν επιτρέπονται οι σταυρωτές επιδοτήσεις προς τον τομέα των επαγγελματικών συσκευασιών και οφείλουν να εξασφαλίσουν με τον κατάλληλο διαχειριστικό ή λογιστικό διαχωρισμό τη διαφάνεια των ταμειακών ροών και αποδόσεων μεταξύ των δύο αυτών δραστηριοτήτων.
(42) Οι υπόχρεοι ανάληψης συσκευασιών που δεν συμμετέχουν σε κάποιο σύστημα αποκομιδής και ανακύκλωσης, αλλά και τα οικεία συστήματα πρέπει να τηρούν συγκεκριμένες ποσοστώσεις αποκομιδής και ανακύκλωσης. Σύμφωνα με το άρθρο 11 παράγραφος 7 του VerpackVO, στην άδεια λειτουργίας των οικείων συστημάτων πρέπει να καθορίζονται συγκεκριμένες ποσοστώσεις αποκομιδής και ανακύκλωσης, εφόσον αυτό είναι λογικό και το επιβάλλουν οι απαιτήσεις προστασίας του περιβάλλοντος και λόγοι εθνικής οικονομίας. Βάσει του άρθρου 3 παράγραφος 6 του VerpackVO για τους παραγωγούς, εισαγωγείς και συσκευαστές κατά την έννοια του άρθρου 3 παράγραφος 4 του VerpackVO, όπως και τους τελικούς διανομείς κατά την έννοια του άρθρου 4 του VerpackVO, καθώς και όλες οι επόμενες βαθμίδες διανομής υφίστανται συγκεκριμένες υποχρεώσεις υποβολής αποδεικτικών καθώς και συγκεκριμένες ποσοστώσεις για την αποδοχή και ανακύκλωση αναλόγως του είδους συσκευασίας.
(43) Βάσει του άρθρου 3 παράγραφος 9 του VerpackVO υποχρεούνται να συμμετάσχουν σε συστήματα αποκομιδής και ανακύκλωσης όσοι δεν υποβάλουν αποδείξεις όσον αφορά τις υποχρεώσεις παραλαβής συσκευασιών που απορρέουν από το άρθρο 3 παράγραφος 6 του VerpackVO.
(44) Ύστερα από αίτημα παροχής πληροφοριών της Επιτροπής η Αυστρία διευκρίνισε στην απάντησή της στις 15 Ιανουαρίου 2003, ότι δυνάμει του ΑWG, του VerpackVO και των συναφών κοινοποιήσεων είναι δυνατό, πέραν του ήδη υφιστάμενου συστήματος να δημιουργηθούν και άλλα συστήματα αποκομιδής και ανακύκλωσης οικιακών συσκευασιών.
(45) Παρομοίως σύμφωνα με τα προαναφερθέντα πρότυπα επιτρέπεται κατά την αποκομιδή και ανακύκλωση οικιακών συσκευαστικών απορριμμάτων η συγχρησιμοποίηση των κάδων από ανταγωνιστές του συστήματος ΑRA. Τούτο διότι η τοποθέτηση πρόσθετων κάδων για τελικούς καταναλωτές από ανταγωνιστές του ΑRA δεν είναι δυνατή για λόγους τόσο έλλειψης χώρου όσο και προστασίας των δημόσιων χώρων και της υπαίθρου.
(46) Ωστόσο η Αυστρία είναι της άποψης ότι όλα τα συστήματα αποκομιδής και ανακύκλωσης πρέπει να παρέχουν αποδείξεις όσον αφορά την αποκομιδή και την ανακύκλωση των συσκευαστικών απορριμμάτων τα οποία συμμετέχουν στο σύστημα. Ως εκ τούτου, μετά την αποκομιδή των συσκευασιών σε κοινούς κάδους οι συσκευασίες πρέπει να διαχωρίζονται βάσει του συστήματος στο οποίο ανήκουν.
IV. ΟΙ ΚΟΙΝΟΠΟΙΗΘΕΙΣΕΣ ΣΥΜΦΩΝΙΕΣ
(47) Οι ΑRA, ARGEV και ΑRO κοινοποίησαν τις ακόλουθες συμφωνίες:
- τις συμφωνίες απαλλαγής και παραχώρησης άδειας μεταξύ της ΑRA και των υπόχρεων βάσει του VerpackVO επιχειρήσεων (χωρίς τιμολόγιο),
- τη σύμβαση διαχείρισης απορριμμάτων μεταξύ της ΑRA και της ΑRGEV, ως τυπική των συμβάσεων διαχείρισης που έχουν συναφθεί μεταξύ της ΑRA και των ακόλουθων κλαδικών εταιρειών ανακύκλωσης (BRG) που απαριθμούνται στο συνημμένο παράρτημα της κοινοποίησης: ARGEV, AVM, ARO, AGR, Alurec, Verein für Holzpackmittel, Ferropack, ÖKK,
- τη σύμβαση διαχείρισης απορριμμάτων και συνεργασίας μεταξύ της ΑRGEV και της ÖKK, καθώς και μεταξύ της ΑRGEV και της Αlurec, ως τυπικές συμβάσεις που έχουν συναφθεί μεταξύ της ΑRGEV και των εταιρειών ÖKK, Alurec, Ferropack και VHP, και
- τις συμβάσεις της ΑRGEV και της ΑRO με τους εκάστοτε περιφερειακούς εταίρους διαχείρισης απορριμμάτων.
1. Οι συμφωνίες απαλλαγής και παραχώρησης άδειας
(48) Η συμμετοχή στο σύστημα ΑRA γίνεται με τη σύναψη συμφωνίας απαλλαγής και παραχώρησης άδειας. Μ' αυτήν η συμβαλλόμενη επιχείρηση μεταβιβάζει, έναντι αποζημίωσης, την απορρέουσα από το VerpackVO υποχρέωσή της να αναλαμβάνει τις συσκευασίες στο σύστημα ΑRA και κατ' αυτόν τον τρόπο "απαλλάσσεται". Υπάρχουν οι ακόλουθες παραλλαγές της τυποποιημένης σύμβασης:
- η συμφωνία απαλλαγής και παραχώρησης άδειας για τις συσκευασίες μεταφοράς και πώλησης, καθώς και για τις πρόσθετες εξωτερικές συσκευασίες (ELV) και
- η συμφωνία απαλλαγής και παραχώρησης άδειας για τις συσκευασίες εξυπηρέτησης.
(49) Οι συμβεβλημένες εταιρείες μπορούν με μικρή ετήσια αποζημίωση άδειας να συνάψουν "πρόσθετη συμφωνία για μικρές ποσότητες συσκευασιών". Επιχειρήσεις που έχουν την καταστατική τους έδρα σε κράτη μέλη μπορούν να συμβληθούν με την ΑRA με τη σύναψη "πρόσθετης συμφωνίας για αλλοδαπές συμβεβλημένες εταιρείες από κράτη της ΕΕ".
1.1. Συμφωνία απαλλαγής και παραχώρησης άδειας για τις συσκευασίες μεταφοράς και πώλησης, καθώς και για τις πρόσθετες εξωτερικές συσκευασίες (ELV)
(50) Η ΕLV καθορίζει στο άρθρο Ι παράγραφος 1 το ρόλο της ΑRA ως πράκτορα της συμβεβλημένης εταιρείας, η οποία προασπίζεται τα συμφέροντά της έναντι των κλαδικών εταιρειών ανακύκλωσης. Οι συμβεβλημένες εταιρείες δίνουν εντολή στην ΑRA και την εξουσιοδοτούν να συνάπτει συμφέρουσες, κατά το δυνατόν, συμβάσεις διαχείρισης απορριμμάτων με τις κλαδικές εταιρείες ανακύκλωσης. Στις εν λόγω συμβάσεις οι κλαδικές εταιρείες ανακύκλωσης υποχρεούνται να προβούν σε κατάλληλη και συνάδουσα με το VerpackVO αποκομιδή ή/και ανακύκλωση (ανάλογα με την κλαδική εταιρεία) όλων των συσκευασιών, για τις οποίες υπάρχουν εγγυήσεις αποκομιδής ή/και ανακύκλωσης. Η ΑRA, ως αποκλειστικός πράκτορας, προασπίζεται στο όνομά της, αλλά για λογαριασμό και προς όφελος της συμβεβλημένης εταιρείας, όλα τα δικαιώματα της συμβεβλημένης εταιρείας έναντι των κλαδικών εταιρειών ανακύκλωσης. Η ΑRA, ως εταίρος των κλαδικών εταιρειών ανακύκλωσης, δέχεται στο όνομά της, αλλά για λογαριασμό και προς όφελος της συμβεβλημένης εταιρείας, τις υπηρεσίες που αυτές παρέχουν.
(51) Η συμβεβλημένη εταιρεία υποχρεούται, σύμφωνα με το άρθρο Ι παράγραφος 2, να συμμετέχει κατά τη διάρκεια ισχύος της σύμβασης στα συστήματα αποκομιδής και ανακύκλωσης της ΑRA με όλες τις συσκευασίες που εμπίπτουν στο πεδίο εφαρμογής του VerpackVO και για τις οποίες υπάρχουν εγγυήσεις αποκομιδής και ανακύκλωσης. Εξαιρούνται μόνον οι συσκευασίες για τις οποίες αποδεδειγμένα υπήρξε απαλλαγή από την υποχρέωση ανάληψης σε άλλο στάδιο ή για τις οποίες η ίδια η συμβεβλημένη εταιρεία ή εξουσιοδοτημένα απ' αυτήν πρόσωπα προβαίνουν αποδεδειγμένα σε σύννομη αποκομιδή και ανακύκλωση χωρίς να χρησιμοποιήσουν άμεσα ή έμμεσα το σύστημα της ΑRA.
(52) Η ΑRA δήλωσε ότι για να αποδειχθεί η χρησιμοποίηση άλλου παράλληλου συστήματος απαλλαγής αρκεί πιστοποιητικό που εκδίδουν σύμφωνα με το άρθρο 3 παράγραφος 5 του VerpackVO για τη συμβεβλημένη εταιρεία οι φορείς εκμετάλλευσης εγκεκριμένων συστημάτων αποκομιδής και ανακύκλωσης. Όσον αφορά τις συσκευασίες που διαχειρίζεται ως απορρίμματα η επιχείρηση με το σύστημα της αυτοδιαχείρισης, αρκεί για την ΑRA η υποβολή αποδεικτικού που εκδίδει σύμφωνα με το άρθρο 3 παράγραφος 6 σημείο 2 του VerpackVO η ίδια η αυτοδιαχειριζόμενη τα απορρίμματά της επιχείρηση, προκειμένου να υποβληθεί στο Υπουργείο Περιβάλλοντος.
(53) Σύμφωνα με το άρθρο Ι παράγραφος 4, η ΑRA παραχωρεί στη συμβεβλημένη εταιρεία, για τη διάρκεια της σύμβασης, το δικαίωμα να χρησιμοποιεί το σήμα "Der Grüne Punkt" που είναι καταχωρισμένο σήμα της Duale System Deutschland AG (DSD) ως σήμα συμμετοχής στο σύστημα αποκομιδής και ανακύκλωσης ΑRA. Το δικαίωμα χρήσης του σήματος μπορεί να ανακληθεί οποτεδήποτε από την ΑRA, περιορίζεται στην επικράτεια της Αυστρίας και δεν μπορεί να μεταβιβαστεί. Η αναγραφή ένδειξης στις συσκευασίες δεν πρέπει να είναι παραπλανητική. Η χρήση του σήματος πρέπει να γίνεται κατά τρόπο που λαμβάνει υπόψη τα συμφέροντά του. Η συμβεβλημένη εταιρεία πρέπει να γνωρίζει ότι η χρήση του σήματος στο εξωτερικό ενδέχεται να εξαρτάται από τη συγκατάθεση του εκεί δικαιούχου. Η καταβολή αποζημίωσης άδειας στην ΑRA δεν σημαίνει τη συγκατάθεση της DSD ή του δικαιούχου στο εξωτερικό στη χρήση του σήματος. Δεν υπάρχει υποχρέωση αναγραφής του σήματος "Der Grüne Punkt" στις συσκευασίες που συμμετέχουν στο σύστημα ΑRA.
(54) Το άρθρο ΙΙ ρυθμίζει το ύψος και την καταβολή της αποζημίωσης άδειας. Σύμφωνα με το σημείο 1 η αποζημίωση που πρέπει να καταβάλλει η συμβεβλημένη εταιρεία υπολογίζεται ανάλογα με τις συσκευασίες που θέτει σε κυκλοφορία στο εσωτερικό της χώρας (βλέπε άρθρο Ι παράγραφος 2, βλέπε αιτιολογική σκέψη 51). Η συμβεβλημένη εταιρεία υποχρεούται να υπολογίζει ανά υλικό συσκευασίας τις ποσότητες συσκευασιών που καλύπτει η σύμβαση και να τις λαμβάνει υπόψη κατά τον υπολογισμό της καταβλητέας αποζημίωσης. Ο υπολογισμός των αποζημιώσεων αδείας γίνεται εφαρμόζοντας τις τιμές του τιμολογίου που δημοσιεύει η ΑRA κάθε φορά και οι οποίες σύμφωνα με το σημείο 5 μπορούν να αλλάζουν από την ΑRA το πολύ μια φορά το χρόνο, τηρώντας προηγουμένως προθεσμία γνωστοποίησης τριών μηνών. Σε περίπτωση σοβαρής μεταβολής των στοιχείων κόστους ή των βασικών δεδομένων υπολογισμού των αποζημιώσεων είναι δυνατή η έκτακτη αναπροσαρμογή των αποζημιώσεων. Σύμφωνα με το σημείο 10 η συμβεβλημένη εταιρεία λαμβάνει το αργότερο έως την 1η Μαρτίου κάθε έτους από την ΑRA την ετήσια τελική δήλωση στην οποία αναγράφονται ανά υλικό συσκευασίας όλες οι συσκευασίες που δήλωσε η συμβεβλημένη εταιρεία κατά το προηγούμενο ημερολογιακό έτος. Η συμβεβλημένη εταιρεία έχει το δικαίωμα να κάνει αναδρομική διόρθωση των δηλώσεών της για το ημερολογιακό έτος που έληξε και να ζητήσει ανάλογο συμψηφισμό των αποζημιώσεων άδειας. Η ΑRA δήλωσε σχετικά ότι η ετήσια τελική δήλωση δίνει τη δυνατότητα στη συμβεβλημένη εταιρεία να κάνει εκ των υστέρων προσαρμογή των δηλώσεών της στην πραγματική κατάσταση αυτοδιαχείρισης των απορριμμάτων της. Η ΑRA, από την πλευρά της, διατηρεί το δικαίωμα να κάνει συμψηφισμό των αποζημιώσεων άδειας μόνο με την προσκόμιση σχετικών αποδείξεων, όσον αφορά τις διορθώσεις της ετήσιας τελικής δήλωσης.
(55) Σύμφωνα με στοιχεία της ΑRA η αποζημίωση που υποχρεούται να καταβάλει η συμβεβλημένη εταιρεία, βάσει της παραγράφου ΙΙ, δεν θεωρήθηκε ποτέ ως τέλος χρήσης σήματος (ως αντιπαροχή δηλαδή για το δικαίωμα χρήσης του σήματος "Der Grüne Punkt" στις συσκευασίες), αλλά πάντα ως αμοιβή για την παρεχόμενη από το σύστημα απαλλαγή από την εκπλήρωση της υποχρέωσης ανάληψης και ανακύκλωσης χρησιμοποιημένων συσκευασιών. Συνεπώς, το άρθρο ΙΙ παράγραφος 1 έχει την έννοια - και έτσι εφαρμόζεται - ότι η αποζημίωση άδειας πρέπει να καταβάλλεται μόνο για τις συσκευασίες για τις οποίες οι συμβεβλημένες εταιρείες επιθυμούν την απαλλαγή από την εκπλήρωση των υποχρεώσεών τους μέσω του συστήματος. Η αρχή αυτή εφαρμόζεται ως εξής: οι συμβεβλημένες εταιρείες δηλώνουν κάθε μήνα ή κάθε τρίμηνο σύμφωνα με το άρθρο ΙΙ παράγραφος 4, μόνον τις συσκευασίες για τις οποίες δεν εφαρμόζουν σύστημα αυτοδιαχείρισης ή δεν συμμετέχουν σε άλλο συλλογικό σύστημα. Αυτό εφαρμόζεται μέχρι του σημείου που υποβάλλονται στην ΑRA "μηδενικές δηλώσεις", δηλαδή οι επιχειρήσεις που διατηρούν μεν σε ισχύ τις συμφωνίες απαλλαγής και παραχώρησης άδειας που έχουν συνάψει αλλά για συγκεκριμένη περίοδο δεν επιθυμούν να συμμετάσχουν στο σύστημα ΑRA με συσκευασίες και αναγράφουν την ένδειξη "μηδέν" στις δηλώσεις τους για τις συσκευασίες που έθεσαν σε κυκλοφορία.
(56) Επίσης, η ΑRA δήλωσε ότι δεν υπάρχει αντίρρηση από την πλευρά της να φέρουν το σήμα "Der Grüne Punkt" συσκευασίες για τις οποίες δεν παραχωρήθηκε άδεια από την ΑRA, εφόσον οι συσκευασίες αυτές αποδεδειγμένα συλλέγονται και ανακυκλώνονται σύννομα, και εφόσον αυτό μπορεί να ελεγχθεί από την ΑRA. Η ΑRA ανέλαβε σχετικά τη δέσμευση αριθ. 2 που αναφέρεται στο σημείο 5. Η σύμβαση είναι αορίστου χρόνου σύμφωνα με το άρθρο ΙΙΙ. Η συμβεβλημένη εταιρεία δικαιούται να καταγγείλει νόμιμα τη σύμβαση στο τέλος κάθε ημερολογιακού έτους, με προθεσμία έξι μηνών. Η ΑRA δεν έχει δικαίωμα καταγγελίας. Αν συντρέχει σοβαρός λόγος, δικαίωμα καταγγελίας της σύμβασης έχουν, εκτάκτως, και τα δύο συμβαλλόμενα μέρη.
(57) Το άρθρο ΙV προβλέπει δικαιώματα και υποχρεώσεις πληροφόρησης και ελέγχου για την ΑRA. Η ΑRA εποπτεύει την απαλλαγή της συμβεβλημένης εταιρείας από την BRG και τον φορέα διαχείρισης με τον οποίο αυτή συνεργάζεται. Μπορεί να ελέγχει την ορθότητα των δηλώσεων των συμβεβλημένων εταιρειών, εξετάζοντας π.χ. τα σχετικά επιχειρησιακά έγγραφα.
1.2. Συμφωνία απαλλαγής και παραχώρησης άδειας για συσκευασίες εξυπηρέτησης
(58) Η συμφωνία απαλλαγής και παραχώρησης άδειας για συσκευασίες εξυπηρέτησης διαφέρει από την τυποποιημένη συμφωνία για τις συσκευασίες μεταφοράς και πώλησης, καθώς το άρθρο Ι παράγραφος 2 της ΕLVS (Entpflichtungs und Lizenzvereinbarung fur Serviceverpackungen) υποχρεώνει την συμβεβλημένη εταιρεία να συμμετέχει στο σύστημα ΑRA για όλες εκείνες τις συσκευασίες που υπάγονται στο VerpackVO ως προς τις οποίες, αφενός, οι κλαδικές εταιρείες ανακύκλωσης εγγυώνται την αποκομιδή και ανακύκλωσή τους, και, αφετέρου, οι πελάτες επιθυμούν να απαλλαγούν από την εκπλήρωση των υποχρεώσεών τους. Γι' αυτό και η συμβεβλημένη εταιρεία μπορεί ανάλογα με την επιθυμία των πελατών της να συνάπτει συμφωνία απαλλαγής και παραχώρησης άδειας μόνο για μέρος των συσκευασιών εξυπηρέτησης, χωρίς να είναι υποχρεωμένη να προσκομίσει αποδείξεις σύμφωνα με το άρθρο 1 παράγραφος 2 εδάφιο 2 της ΕVL για τις συσκευασίες που απαλλάχθηκαν ήδη σε προηγούμενο στάδιο εμπορίας ή για τις οποίες γίνεται σύννομη αποκομιδή και ανακύκλωση χωρίς τη χρησιμοποίηση του συστήματος ΑRA. Συνεπώς η διατύπωση της συμφωνίας απαλλαγής και παραχώρησης άδειας για συσκευασίες εξυπηρέτησης είναι ευρύτερη.
1.3. Πρόσθετη συμφωνία για μικρές ποσότητες συσκευασιών
(59) Σε περίπτωση που η ΑRA και η συμβεβλημένη εταιρεία αναμένουν ότι η ετήσια αποζημίωση άδειας που θα καταβάλει η συμβεβλημένη εταιρεία σύμφωνα με το άρθρο ΙΙ της ΕVL θα είναι κατώτερη από 1817 ευρώ (χωρίς φόρο κύκλου εργασιών), είναι δυνατή η σύναψη "πρόσθετης συμφωνίας για μικρές ποσότητες συσκευασιών". Με αυτήν συμφωνείται απλούστευση των διοικητικών διαδικασιών, όσον αφορά τον τρόπο δήλωσης των ποσοτήτων συσκευασιών και την καταβολή του σχετικού τέλους.
1.4. Πρόσθετη συμφωνία για αλλοδαπές συμβεβλημένες εταιρείες από την ΕΕ
(60) Σύμφωνα με το άρθρο 5 της πρόσθετης συμφωνίας για αλλοδαπές συμβεβλημένες εταιρείες από την ΕΕ, δικαίωμα νόμιμης καταγγελίας της ΕLV (άρθρο ΙΙΙ παράγραφος 1 της ΕLV) έχει και η ΑRA. Ως επιχείρημα η ΑRA προβάλλει τις δυσκολίες ελέγχου των συμβεβλημένων εταιρειών στο εξωτερικό. Παράλληλα είναι δύσκολη η εφαρμογή της νομοθεσίας στο εξωτερικό. Η νόμιμη καταγγελία χρησιμεύει στις περιπτώσεις που η ΑRA έχει συγκεκριμένο λόγο να εικάζει ότι η συμβεβλημένη εταιρεία δεν τηρεί κανονικά τις συμβατικές της υποχρεώσεις αλλά λόγω των δυσχερειών απόδειξης στο εξωτερικό δεν μπορεί να το αποδείξει όπως απαιτείται για μια έκτακτη καταγγελία της σύμβασης σύμφωνα με τους όρους της ΕLV.
2. Οι συμβάσεις διαχείρισης απορριμμάτων
2.1. Σχέση μεταξύ ΑRA και BRG
(61) Μεταξύ 25 Αυγούστου και 30 Σεπτεμβρίου 1993 η ΑRA συνήψε με όλες τις κλαδικές εταιρείες ανακύκλωσης (BRG) συμβάσεις διαχείρισης απορριμμάτων για ολόκληρη την αυστριακή επικράτεια. Ως πρότυπο υπέβαλε τη σύμβαση που είχε συνάψει με την ΑRGEV.
(62) Αντικείμενο της σύμβασης είναι, σύμφωνα με το άρθρο 1 παράγραφος 1, η διαχείριση των χρησιμοποιημένων συσκευασιών που αναφέρονται στις εγγυητικές δηλώσεις κάθε BRG (παράρτημα 2 της σύμβασης διαχείρισης απορριμμάτων). Οι υπηρεσίες διαχείρισης περιλαμβάνουν την αποκομιδή, τη μεταφορά, καθώς και τη διαλογή και την επεξεργασία τους σύμφωνα με τις διατάξεις του VerpackVO, λαμβάνοντας υπόψη τη συμφωνία πλαίσιο που έχει συναφθεί μεταξύ ΑRA και φορέων τοπικής αυτοδιοίκησης (παράρτημα 3 της σύμβασης) και φροντίζοντας ιδίως να επιτευχθούν - τουλάχιστον - οι στόχοι και κατ' αναλογίαν οι ποσοστώσεις που αναφέρονται στις διατάξεις για τις συσκευασίες. Η ΑRA δέχεται τις υπηρεσίες διαχείρισης απορριμμάτων από τις BRG σύμφωνα με το άρθρο 1 παράγραφος 3 στο όνομά της, αλλά για λογαριασμό και προς όφελος της συμβεβλημένης εταιρείας. Ενεργεί, συνεπώς, ως πράκτορας της συμβεβλημένης εταιρείας. Οι BRG είναι υποχρεωμένες σύμφωνα με το άρθρο 1 παράγραφος 5 να δέχονται και να αναλαμβάνουν ατελώς όλες τις συσκευασίες για τις οποίες υπάρχει σύμβαση μεταξύ ΑRA και συμβεβλημένων εταιρειών. Ως πρώτη ένδειξη καταβολής της αποζημίωσης άδειας η ΑRA χορηγεί το σήμα "Der Grüne Punkt" που είναι σήμα κατατεθέν. Η ΑRA δηλώνει επ' αυτού διευκρινιστικά ότι το άρθρο 1 παράγραφος 5 δεν έχει καμιά πρακτική σημασία. Ειδικότερα, οι εταιρείες του συστήματος ΑRA χρησιμοποιούσαν τελείως άλλες μεθόδους από την τοποθέτηση του σήματος "Der Grüne Punkt", για να αποφανθούν αν μια συσκευασία πρέπει να συμπεριληφθεί στο σύστημα ΑRA ή όχι. Η εν λόγω διάταξη δεν έχει νομικές συνέπειες.
(63) Εφόσον η κλαδική εταιρεία ανακύκλωσης κάνει χρήση των υπηρεσιών υπεργολάβων, για να προσφέρει τις υπηρεσίες διαχείρισης, πρέπει σύμφωνα με το άρθρο 4 να τους υποχρεώνει να τηρούν τις συμβατικές υποχρεώσεις της κλαδικής εταιρείας ανακύκλωσης. Η BRG πρέπει να κάνει νέες αναθέσεις σε υπεργολάβους, σεβόμενη τις αρχές του ελεύθερου ανταγωνισμού και εφαρμόζοντας λογικά οικονομικά κριτήρια. Εδώ, ωστόσο, πρέπει να λαμβάνονται υπόψη οι διατάξεις των συμφωνιών-πλαίσιο μεταξύ ΑRA και φορέων τοπικής αυτοδιοίκησης σχετικά με την επιλογή του συλλέκτη/διαλογέα. Επιπλέον, η BRG πρέπει να αναθέτει τις νέες συμβάσεις σε υπεργολάβους ύστερα από διαγωνισμό. Η ΑRA έχει το δικαίωμα να λαμβάνει γνώση των εγγράφων του διαγωνισμού και των προσφορών.
(64) Σύμφωνα με το άρθρο 5 η BRG απολαμβάνει δικαίωμα αποκλειστικότητας κατά τη διάρκεια ισχύος της σύμβασης στην περιοχή στην οποία αναφέρεται, δηλαδή σε ολόκληρη την αυστριακή επικράτεια. Η BRG υποχρεούται να μη συγκροτεί, να μη λειτουργεί και να μη συμμετέχει σε κανένα άλλο σύστημα αποκομιδής ή ανακύκλωσης κατά την έννοια του VerpackVO εκτός του συστήματος ΑRA, ούτε να παρέχει ενεργά υπηρεσίες διαχείρισης απορριμμάτων που εμπίπτουν στην αρμοδιότητα άλλων BRG. Η BRG αναγνωρίζει το ρόλο της ΑRA ως αποκλειστικής μεσολαβήτριας μεταξύ αυτής και των συμβεβλημένων εταιρειών, ωστόσο δεν κωλύεται να διεξάγει με αυτές συνομιλίες και να συνάπτει συμβάσεις, εφόσον αυτό είναι απαραίτητο για την εκπλήρωση των συμβατικών της υποχρεώσεων. Η BRG δεν επιτρέπεται να συνάπτει με τις συμβεβλημένες εταιρείες συμβάσεις που έχουν ως αποτέλεσμα την απαλλαγή της συμβεβλημένης εταιρείας από την εκπλήρωση των υποχρεώσεών της.
(65) Σύμφωνα με το άρθρο 6 το καταβαλλόμενο αντίτιμο για την παροχή των υπηρεσιών διαχείρισης από τις BRG αποτελεί μέρος των αποζημιώσεων άδειας που εισπράττει η ΑRA για την κάλυψη του κόστους των υπηρεσιών τους, μείον μια προσαύξηση την οποία δικαιούται η ΑRA. Η αποζημίωση υπολογίζεται ανάλογα με το αναγκαίο κόστος διαχείρισης του χρησιμοποιημένου υλικού συσκευασίας. Σύμφωνα με το άρθρο 6 παράγραφος 4, δεν επιτρέπονται σταυρωτές επιδοτήσεις μεταξύ BRG και ΑRA στους ανά υλικό συσκευασίας υπολογισμούς. Ως σταυροειδής επιδότηση νοείται η καταβολή ενός ποσού το οποίο δεν αντιστοιχεί στο πραγματικό κόστος διαχείρισης και έχει σαν αποτέλεσμα ένα υλικό συσκευασίας να τίθεται σε ευνοϊκότερη ή δυσμενέστερη θέση σε σύγκριση με κάποιο άλλο (άρθρο 6 παράγραφος 4). Βασικά, η αποζημίωση προκαθορίζεται από την ΑRA ύστερα από πρόταση της BRG, για ένα ημερολογιακό έτος. Το άρθρο 6 παράγραφος 13 περιέχει τη λεγόμενη ρήτρα ευνοϊκότερης μεταχείρισης, βάσει της οποίας η BRG προσφέρει στην ΑRA την ευνοϊκότερη μεταχείριση, με την έννοια ότι δεν θα προσφέρει ή δεν θα παράσχει υπηρεσίες ανάλογες με τις συμβατικές υπηρεσίες διαχείρισης ή εν μέρει τέτοιες υπηρεσίες σε τρίτους υπό ευνοϊκότερους όρους από ότι στην ΑRA και στις συμβεβλημένες με αυτήν εταιρείες.
(66) Οι συμβάσεις μεταξύ ΑRA και BRG είναι αορίστου χρόνου. Η BRG είναι υποχρεωμένη να προσφέρει τις συμβατικές υπηρεσίες διαχείρισης από την 1η Δεκεμβρίου 1993. Η καταγγελία της σύμβασης είναι δυνατή, σύμφωνα με το άρθρο 7Β, από κάθε συμβαλλόμενο μέρος, στο τέλος κάθε ημερολογιακού έτους με προθεσμία 12 μηνών. Το νόμιμο δικαίωμα καταγγελίας των συμβαλλόμενων μερών ισχύει μετά τις 31 Δεκεμβρίου 2000. Σε περίπτωση που κάποια άλλη επιχείρηση προσφέρει στην ΑRA υπηρεσίες σε καλύτερες τιμές, η ΑRA είχε δικαίωμα καταγγελίας της σύμβασης υπό ορισμένες προϋποθέσεις και πριν από τις 31 Δεκεμβρίου 2000.
(67) Με συμφωνία της 23ης Ιανουαρίου 2001 η ΑRA συμφώνησε τόσο με την ΑRGEV όσο και με την ΑRO ότι η καταγγελία των συμβάσεων διαχείρισης χρησιμοποιημένων συσκευασιών που συνήψε μαζί τους μεταξύ 24 Αυγούστου και 30 Σεπτεμβρίου 1993, δεν είναι δυνατή προ της 31ης Δεκεμβρίου 2003. Το άρθρο 7C προβλέπει το δικαίωμα άμεσης καταγγελίας της σύμβασης για σημαντικούς λόγους. Η σύμβαση λήγει επίσης αυτόματα, αν η σύμβαση ή το σύστημα ΑRA δεν λάβει την αναγκαία, σύμφωνα με τις διατάξεις περί ανταγωνισμού, έγκριση.
(68) Σύμφωνα με το άρθρο 11 παραχωρούνται στην ΑRA δικαιώματα επιθεώρησης των σημείων αποκομιδής και διαχείρισης των απορριμμάτων, καθώς και άλλων τόπων λειτουργίας των BRG που έχουν σχέση με το αντικείμενο της σύμβασης, κατά τη διάρκεια του κανονικού ωραρίου λειτουργίας και ύστερα από προειδοποίηση. Παρόμοια δικαιώματα επιθεώρησης έχει η ΑRA έναντι των υπεργολάβων των BRG. Δικαίωμα επιθεώρησης ύστερα από προειδοποίηση έχει η ΑRA και στα επιχειρησιακά έγγραφα της BRG, εφόσον το κρίνει αναγκαίο για τον έλεγχο της κανονικής εκτέλεσης της σύμβασης από την BRG. Σύμφωνα με την παράγραφο 12, δικαιώματα ενημέρωσης και επιθεώρησης έχει και η BRG.
(69) Η παράγραφος 13 προβλέπει αμοιβαίες υποχρεώσεις δήλωσης από τα συμβαλλόμενα μέρη. Οι BRG πρέπει να υποβάλλουν στην ΑRA τριμηνιαίες και ετήσιες δηλώσεις για τις υπηρεσίες διαχείρισης απορριμμάτων που προσέφεραν. Η ΑRA είναι υποχρεωμένη να δηλώνει διαρκώς στις BRG τον αριθμό και το ύψος των συμβάσεων που συνάπτει με τις συμβεβλημένες εταιρείες, καθώς και τις ποσότητες των συσκευασιών που θέτουν στην κυκλοφορία οι τελευταίες.
(70) Για διαφορές απόψεων μεταξύ των συμβαλλόμενων μερών αποφασίζει εμπειρογνώμονας διαιτητής ή διαιτητικό δικαστήριο σύμφωνα με το άρθρο 14.
(71) Σύμφωνα με το άρθρο 15 η ανακύκλωση των συσκευασιών πρέπει να γίνεται από τις αρμόδιες για την ανακύκλωση του κάθε υλικού συσκευασίας BRG. Για το σκοπό αυτό η ΑRA υποχρεούται να συνάπτει με καθεμιά απ' αυτές σύμβαση διαχείρισης απορριμμάτων, του ιδίου περιεχομένου σε γενικές γραμμές, η οποία θα καθορίζει ως παροχή υπηρεσιών της BRG την ανακύκλωση των αναφερόμενων συσκευασιών. Προβλέπεται ακόμη ότι μεταξύ της ΑRGEV και της αρμόδιας για την ανακύκλωση κάθε φορά BRG θα συνάπτεται σύμβαση που θα ρυθμίζει τη σχέση των δύο εταιρειών μεταξύ τους, και συγκεκριμένα όσον αφορά τις οφειλόμενες στην ΑRA υπηρεσίες διαχείρισης απορριμμάτων τόσο από την ΑRGEV όσο και από την αρμόδια BRG. Με την εν λόγω σύμβαση θα διασφαλίζεται κυρίως ότι η ΑRGEV και η BRG θα παρέχουν συνολικά πλήρη διαχείριση των απορριμμάτων - από την αποκομιδή, τη μεταφορά και τη διαλογή έως την ανακύκλωση - και ότι δεν θα υπάρχουν κενά στη διαδικασία διαχείρισης μεταξύ ΑRGEV και BRG.
2.2. Σχέσεις μεταξύ των BRG
(72) Επειδή η ΑRGEV είναι αρμόδια μόνο για την οργάνωση της αποκομιδής και της διαλογής, έχει συνάψει συμβάσεις συνεργασίας με άλλες BRG (ÖKK, Alurec, Ferropack, AVM και VHP) που είναι αρμόδιες για την οργάνωση της ανακύκλωσης. Ως πρότυπες συμβάσεις κοινοποιήθηκαν οι συμβάσεις της ΑRGEV με την ÖKK και την Αlurec.
α) Σύμβαση συνεργασίας μεταξύ ΑRGEV και ÖKK
(73) Η σύμβαση που συνάφθηκε στις 9 Μαρτίου 1994 ρυθμίζει τη σχέση της ΑRGEV με την ÖKK, όσον αφορά την οριοθέτηση και την πλήρη εκτέλεση των οφειλόμενων στην ΑRA υπηρεσιών διαχείρισης απορριμμάτων τόσο από την ΑRGEV όσο και από την ÖKK.
(74) Σύμφωνα με το άρθρο 1 παράγραφος 1 σημείο 2, η ΑRGEV συγκροτεί και θέτει σε συνεχή λειτουργία ένα σύστημα αποκομιδής, διαλογής και επεξεργασίας συσκευασιών που καλύπτει όλη την επικράτεια. Αναλαμβάνει έναντι της ÖKK την υποχρέωση να έχει σε συνεχή βάση διαθέσιμες όλες τις συσκευασίες που υπέστησαν διαλογή και συγκεντρώθηκαν στα πλαίσια του συστήματος αποκομιδής της ΑRGEV. Η ÖKK οργανώνει επαρκές και κατάλληλο δυναμικό ανακύκλωσης ή ενδιάμεσης αποθήκευσης, καθώς και τη μεταφορά των υλικών από την εκάστοτε συμβεβλημένη με την ΑRGEV εταιρεία στον φορέα ανακύκλωσης ή προσωρινής αποθήκευσης.
(75) Η ÖKK εγγυάται στην ΑRGEV σύμφωνα με το άρθρο 2 την αγορά των συσκευασιών που έχουν ετοιμάσει η ΑRGEV και οι συμβεβλημένες με αυτήν εταιρείες βάσει της σύμβασης. Αντικείμενο της σύμβασης είναι, επίσης, οι υποχρεώσεις που αφορούν την προετοιμασία και την παραλαβή παλαιών υλικών, την ποιότητα των συσκευασιών, την απόδειξη παραχώρησης άδειας, τη βάση υπολογισμού των αποζημιώσεων άδειας της ΑRA, την υποχρέωση ενημέρωσης και τήρησης του απορρήτου, καθώς και μια συμφωνία για τη δικαστική επίλυση των διαφορών.
(76) Το άρθρο 4 ορίζει ότι η ΑRGEV αποκτά την κυριότητα των συσκευασιών που συγκεντρώνει με το σύστημά της. Με την παραλαβή από το φορέα προσωρινής αποθήκευσης ή ανακύκλωσης των συσκευασιών που ανταποκρίνονται στις προδιαγραφές, η κυριότητα αυτών περιέρχεται στην ÖKK.
(77) Σύμφωνα με το άρθρο 15, οι συμβεβλημένες εταιρείες αναλαμβάνουν την υποχρέωση κατά τη διάρκεια ισχύος της σύμβασης να μη συγκροτούν, να μη θέτουν σε λειτουργία και να μη συμμετέχουν σε κανένα άλλο σύστημα αποκομιδής και ανακύκλωσης, κατά την έννοια του VerpackVO, εκτός του συστήματος ΑRA, ακόμη και αν υπάρχει ρητή έγκριση του αντισυμβαλλόμενου. Η ΑRGEV αναλαμβάνει επίσης την υποχρέωση κατά τη διάρκεια ισχύος της σύμβασης να μην παραδίδει σε τρίτους συσκευασίες χωρίς τη συγκατάθεση της ÖKK. Αντίστοιχα η ÖKK υποχρεούται να μη δέχεται από τρίτους συσκευασίες χωρίς τη συγκατάθεση της ΑRGEV. Από την προαναφερθείσα αποκλειστικότητα εξαιρούνται ρητώς οι αμοιβαίες συμφωνίες με όσους επιλέγουν ένα σύστημα αυτοδιαχείρισης, εφόσον συνάδουν με τις συμβάσεις διαχείρισης απορριμμάτων που έχουν συναφθεί με την ΑRA. Επιπλέον, οι συμβαλλόμενοι αναλαμβάνουν την υποχρέωση να μην παρέχουν ενεργά υπηρεσίες διαχείρισης απορριμμάτων που εμπίπτουν στον τομέα αρμοδιότητας του εκάστοτε αντισυμβαλλόμενου.
(78) Σύμφωνα με το άρθρο 16 η σύμβαση ισχύει από την 1η Οκτωβρίου 1993, είναι αορίστου διαρκείας και δύναται να καταγγελθεί από αμφότερα τα μέρη με προθεσμία δώδεκα μηνών στο τέλος του ημερολογιακού έτους. Δεν είναι δυνατή η κανονική καταγγελία της σύμβασης πριν από τις 31 Δεκεμβρίου 2000. Σύμφωνα με το άρθρο 17 είναι δυνατή η καταγγελία της σύμβασης για σοβαρούς λόγους.
β) Σύμβαση συνεργασίας μεταξύ ΑRGEV και Αlurec
(79) Η σύμβαση που συνάφθηκε στις 20 Ιανουαρίου 1994 ρυθμίζει την εκπλήρωση των συμβατικών υποχρεώσεων της ΑRGEV και της Αlurec έναντι της ΑRA. Συμφωνεί σε γενικές γραμμές με τη σύμβαση της ΑRGEV με την ÖKK, όσον αφορά το αντικείμενο και τη διάρκεια.
(80) Σύμφωνα με το άρθρο ΙΙ η ΑRGEV αναλαμβάνει την υποχρέωση να καθιστά διαθέσιμες όλες τις συσκευασίες που συγκέντρωσε η ίδια ή οι υπεργολάβοι της. Η Αlurec υποχρεούται σύμφωνα με το άρθρο ΙΙΙ να προωθεί τις συσκευασίες που παρέλαβε από την Αlurec ή τις επιχειρήσεις διαλογής για κανονική ανακύκλωση.
(81) Σύμφωνα με το άρθρο V η ΑRGEV είναι υποχρεωμένη κατά τη διάρκεια ισχύος της σύμβασης να παραδίδει αποκλειστικά στην Αlurec όλες τις συσκευασίες που συγκέντρωσε η ίδια και οι υπεργολάβοι της. Η Αlurec, από την πλευρά της, είναι υποχρεωμένη να παραλαμβάνει αποκλειστικά από την ΑRGEV και τους υπεργολάβους της τις συσκευασίες που έχουν συγκεντρωθεί και να τις προωθεί για ανακύκλωση.
(82) Όσον αφορά την κυριότητα - μολονότι δεν υπάρχει ρητή σχετική ρύθμιση στη σύμβαση μεταξύ ΑRGEV και Αlurec - ισχύουν τα ίδια με αυτά που ισχύουν στη σύμβαση συνεργασίας ΑRGEV και ΑRO. Κατ' αρχήν η ΑRGEV αποκτά την κυριότητα των συλλεγόμενων υλικών, την οποία μεταβιβάζει, στη συνέχεια, στην Αlurec κατά την παράδοση των υλικών.
(83) Σύμφωνα με το άρθρο VI, από 1ης Οκτωβρίου 1993, η σύμβαση κατέστη αορίστου χρόνου. Η σύμβαση μπορεί να καταγγελθεί και από τα δύο συμβαλλόμενα μέρη στο τέλος κάθε ημερολογιακού έτους, με προθεσμία δώδεκα μηνών. Δεν είναι δυνατή η κανονική καταγγελία της σύμβασης πριν από τις 31 Δεκεμβρίου 2000. Σύμφωνα με το άρθρο VII είναι δυνατή η καταγγελία της σύμβασης για σοβαρούς λόγους.
2.3. Σχέση των BRG με τους περιφερειακούς εταίρους
(84) Στην παρούσα περίπτωση πρόκειται για τις συμβάσεις της ΑRGEV και της ΑRO με τις περιφερειακές επιχειρήσεις διαχείρισης απορριμμάτων ή τους φορείς τοπικής αυτοδιοίκησης. Αντικείμενο των συμβάσεων είναι η ρύθμιση της πραγματικής εκτέλεσης της διαχείρισης των χρησιμοποιημένων συσκευασιών.
Συμφωνία της ΑRGEV
(85) Στην αρχική εκδοχή της συμφωνίας της ΑRGEV με τον περιφερειακό εταίρο το 1994 (η λεγόμενη εταιρική συμφωνία), ο περιφερειακός εταίρος αναλαμβάνει την υποχρέωση στο άρθρο 2 παράγραφος 2 να συγκροτήσει ένα σύστημα αποκομιδής, διαλογής και επεξεργασίας σύμφωνα με τις διατάξεις της συμφωνίας. Η εντολή δίνεται μόνο σε έναν περιφερειακό εταίρο ανά περιφέρεια αποκομιδής.
(86) Την αποκομιδή των απορριμμάτων συσκευασιών από τα νοικοκυριά και από εγκαταστάσεις με ανάλογο όγκο συσκευασιών οργανώνει ο περιφερειακός εταίρος σε συντονισμό με το φορέα τοπικής αυτοδιοίκησης. Σύμφωνα με το άρθρο 2 παράγραφος 3 και με τη συγκατάθεση της ΑRGEV είναι δυνατή η ανάθεση της εντολής σε υπεργολάβους. Η αποκομιδή γίνεται σύμφωνα με το άρθρο 2 παράγραφος 7 με κάδους συλλογής τους οποίους τοποθετεί είτε ο περιφερειακός εταίρος είτε ο φορέας τοπικής αυτοδιοίκησης. Σύμφωνα με το άρθρο 3 το κόστος των κάδων συλλογής και της συγκρότησης μιας υποδομής αποκομιδής συμψηφίζεται με την καταβολή κάποιου τέλους από την ΑRGEV.
(87) Στο άρθρο 2 παράγραφος 10 διαπιστώνεται ότι ο περιφερειακός εταίρος συλλέγει τα παλιά υλικά για λογαριασμό της ΑRGEV και συνεπώς με τη συλλογή αποκτά την κυριότητα αυτών αποκλειστικά για την ΑRGEV. Για το λόγο αυτόν ο περιφερειακός εταίρος επιτρέπεται να μεταχειρίζεται τα παλαιά υλικά μόνο με τον τρόπο που προβλέπει η συμφωνία και όχι διαφορετικά. Σε αντίθετη περίπτωση συντρέχει σοβαρός λόγος για την ΑRGEV να προβεί σε άμεση καταγγελία της σύμβασης.
(88) Σύμφωνα με το άρθρο 2 παράγραφος 16 η ΑRGEV εγγυάται στον περιφερειακό εταίρο, μέσω διμερών συμβάσεων με τους εγγυοδότες ανακύκλωσης, την αγορά των παλιών υλικών που έχει συγκεντρώσει βάσει της συμφωνίας. Ο περιφερειακός εταίρος πρέπει να έχει έτοιμα στην αποθήκη του τα παλιά υλικά και να γνωστοποιεί χωρίς καθυστέρηση στην ΑRGEV ή/και στο φορέα ανακύκλωσης που έχει ονομάσει η ΑRGEV ή ο αρμόδιος εγγυοδότης ανακύκλωσης την ετοιμότητά του να παραδώσει τα υλικά.
(89) Σύμφωνα με το άρθρο 2 παράγραφος 18 ο περιφερειακός εταίρος πρέπει να φροντίζει να υπάρχει συνεννόηση με τον αρμόδιο φορέα τοπικής αυτοδιοίκησης. Σε περίπτωση διαφοράς απόψεων πρέπει να καλείται εμπειρογνώμονας διαιτητής σύμφωνα με το άρθρο 2 παράγραφος 21.
(90) Η σύμβαση συνάφθηκε για πρώτη φορά το 1994, είναι αορίστου χρόνου και μπορεί να καταγγελθεί και από τα δύο μέρη στο τέλος κάθε ημερολογιακού έτους, με προθεσμία δώδεκα μηνών. Νόμιμη καταγγελία δεν μπορούσε να γίνει πριν από τις 31 Δεκεμβρίου 2000. Σε περίπτωση που κάποια άλλη επιχείρηση προσέφερε στην ΑRGEV την ίδια υπηρεσία σε καλύτερη τιμή, η ΑRGEV είχε το δικαίωμα να καταγγείλει νόμιμα τη σύμβαση υπό ορισμένες προϋποθέσεις πριν από τις 31 Δεκεμβρίου 2000. Το άρθρο 4 παράγραφος 2 ρυθμίζει το δικαίωμα της άμεσης καταγγελίας της σύμβασης για σοβαρό λόγο.
(91) Όλες οι νομικές και συμβατικές υποχρεώσεις της ΑRGEV που αναφέρονται στο προοίμιο της συμφωνίας, στην παράγραφο C, ισχύουν και για τον περιφερειακό εταίρο.
(92) Στο πλαίσιο συμπληρωματικών και πρόσθετων συμφωνιών η ΑRGEV είχε συμφωνήσει ρήτρες ευνοϊκότερης μεταχείρισης, στην ουσία, με όλες τις επιχειρήσεις διαχείρισης απορριμμάτων με τις οποίες διατηρεί συμβατικές σχέσεις. Οι εν λόγω ρήτρες ορίζουν ότι η επιχείρηση διαχείρισης δεν πρέπει να προσφέρει τις υπηρεσίες της σε τρίτο ούτε να διεκπεραιώνει για έναν τρίτο εργασίες υπό ευνοϊκότερους όρους από εκείνους που προσφέρει στην ΑRGEV. Με τη δέσμευση αριθ. 1 που αναφέρεται στην αιτιολογική σκέψη 139 η ΑRGEV παραιτείται από την εφαρμογή των εν λόγω ρητρών ευνοϊκότερης μεταχείρισης μετά τις 29 Νοεμβρίου 2000.
(93) Στη νέα εκδοχή των συμφωνιών για τη ρύθμιση των σχέσεων με τους φορείς διαχείρισης απορριμμάτων γίνεται πλέον διάκριση μεταξύ εταίρων αποκομιδής και εταίρων διαλογής. Υπάρχει ξεχωριστή τυποποιημένη σύμβαση για τον καθένα. Και οι δύο συμφωνίες μοιάζουν σε γενικές γραμμές με την αρχική συμφωνία, αλλά είναι ωστόσο πιο λεπτομερείς.
(94) Και οι δύο τυποποιημένες συμβάσεις τέθηκαν σε ισχύ από 1ης Ιανουαρίου 2002, με εξαίρεση τις συμβάσεις με τρεις δήμους (Wien, Linz und Salzburg) που τέθηκαν σε ισχύ νωρίτερα, και συμφωνούν επί της ουσίας με τις πρότυπες συμβάσεις. Οι συμβάσεις του 1993/94 δεν ισχύουν πλέον.
ARGEV - εταίροι αποκομιδής
(95) Η συμφωνία με τους εταίρους αποκομιδής ρυθμίζει την ανταλλαγή συγκεκριμένων υπηρεσιών μεταξύ της ΑRGEV και του φορέα αποκομιδής κατά την εφαρμογή του VerpackVO στους επιμέρους τομείς "αποκομιδή", "μεταφόρτωση" και "ατομική διαχείριση των απορριμμάτων των επιχειρήσεων". Η αποκομιδή των απορριμμάτων ανατίθεται μόνον σε έναν εταίρο ανά περιφέρεια.
(96) Σύμφωνα με το άρθρο 1 παράγραφος 2 αντικείμενο της συμφωνίας είναι η συγκρότηση και η απρόσκοπτη λειτουργία ενός συστήματος αποκομιδής για χρησιμοποιημένες συσκευασίες σε δεδομένη περιφέρεια. Η ΑRGEV επιφυλάσσεται σύμφωνα με το άρθρο 1 παράγραφος 6 του δικαιώματος να συλλέγει με το σύστημα αποκομιδής και απορρίμματα που δεν προέρχονται από συσκευασίες. Οι συμβατικές διατάξεις εφαρμόζονται στην περίπτωση αυτή μέσα σε λογικά πλαίσια.
(97) Τα απορρίμματα από τον οικιακό τομέα συλλέγονται σύμφωνα με το άρθρο 2 παράγραφος 2 μαζί με τα απορρίμματα από εγκαταστάσεις με παρεμφερή όγκο συσκευασιών. Οι εγκαταστάσεις με παρεμφερή όγκο συσκευασιών μπορεί να είναι επιχειρήσεις ή υπηρεσίες που παράγουν απορρίμματα. Αυτές πρέπει να δηλώνονται κάθε χρόνο για την αποκομιδή και παράλληλα να αποδεικνύουν την παραχώρηση άδειας από την ΑRA για τις απορριπτόμενες συσκευασίες και σε ποσοστό 100 %. Αν το ποσοστό των συσκευασιών που έχουν άδεια είναι μικρότερο του 100 %, τα απορρίμματα διατίθενται ως επαγγελματικά απορρίμματα.
(98) Βάσει του άρθρου 2 παράγραφος 2 σημείο 3 η ΑRGEV συνάπτει χωριστή συμφωνία με το φορέα τοπικής αυτοδιοίκησης σχετικά με την παροχή των απαιτούμενων σημείων τοποθέτησης κάδων. Οι κάδοι και οι σάκοι συλλογής παρέχονται από τον εταίρο αποκομιδής ή το φορέα τοπικής αυτοδιοίκησης σε συνεννόηση με την ΑRGEV. Το σχετικό κόστος αναλαμβάνει η ΑRGEV σύμφωνα με το άρθρο 2 παράγραφος 2 σημείο 4, μόνο όσον αφορά τους κάδους του οικιακού τομέα και όχι των εγκαταστάσεων με παρεμφερή όγκο συσκευασιών.
(99) Η υπηρεσία της αποκομιδής περιλαμβάνει σύμφωνα με το άρθρο 2 παράγραφος 2 σημείο 5 την προγραμματισμένη εκκένωση των κάδων, την παραλαβή των σάκων και τη μεταφορά των συλλεγέντων υλικών στην καθορισμένη εγκατάσταση διαλογής ή σ' ένα σταθμό μεταφόρτωσης μέσα στην περιφέρεια αποκομιδής που αναφέρει η σύμβαση. Η παροχή του όγκου συλλογής από τον εταίρο αποκομιδής γίνεται σύμφωνα με τις ανάγκες δηλαδή ανάλογα με τις συνήθειες του πληθυσμού και του εκάστοτε σημείου απόρριψης συσκευασιών λαμβάνοντας υπόψη μέση πληρότητα κάδων και σάκων 80 % και ανώτατο ποσοστό παρουσίας ακατάλληλων συσκευασιών 20 % επί του συνολικού όγκου. Σε περίπτωση αποκομιδής επαγγελματικών συσκευασιών μαζί με τις οικιακές, πρέπει να γίνεται διαχωρισμός μεταξύ τους βάσει των κανόνων της ΑRGEV (παράρτημα 2 της συμφωνίας).
(100) Για τον επαγγελματικό τομέα γίνεται ατομική διαχείριση των συσκευαστικών απορριμμάτων των επιχειρήσεων. Ο περιφερειακός εταίρος θέτει σε λειτουργία στον εν λόγω τομέα σύμφωνα με το άρθρο 2 παράγραφος 4 σημείο 1 περιφερειακή υπηρεσία ατελούς παραλαβής από την ΑRGEV συσκευασιών προερχόμενων από επιχειρήσεις, ελεγχόμενης παραλαβής από εγκαταστάσεις ανακύκλωσης και συγκέντρωσης προβληματικών υλικών. Ιδιαίτερα σε περιφέρειες με έντονο επαγγελματικό χαρακτήρα ο εταίρος αποκομιδής προσφέρει, πέρα από τη βασική υποδομή των περιφερειακών υπηρεσιών παραλαβής και σύμφωνα με το άρθρο 2 παράγραφος 4 σημείο 2, ειδικά συστήματα για την αποκομιδή από το σημείο απόρριψης συσκευασιών για τις οποίες έχει παραχωρηθεί άδεια.
(101) Σύμφωνα με το άρθρο 2 παράγραφος 5 σημείο 1 η ανάθεση επιμέρους υπηρεσιών σε τρίτους, στο πλαίσιο των εν λόγω συμφωνιών, απαιτεί την προηγούμενη συγκατάθεση της ΑRGEV.
(102) Το άρθρο 2 παράγραφος 5 σημείο 2 διευκρινίζει ότι ο εταίρος αποκομιδής παραλαμβάνει τις συσκευασίες για λογαριασμό της ΑRGEV και γι' αυτό ουδέποτε αποκτά κυριότητα σε αυτές. Γι' αυτό και ο εταίρος αποκομιδής επιτρέπεται να μεταχειρίζεται τα υλικά που συνέλεξε η ΑRGEV και τις συσκευασίες της ΑRGEV μόνο με τον τρόπο που προβλέπει η συμφωνία και όχι διαφορετικά. Σε αντίθετη περίπτωση συντρέχει σοβαρός λόγος για την ΑRGEV να προβεί σε άμεση καταγγελία της σύμβασης.
(103) Απαντώντας σε αίτημα παροχής πληροφοριών της Επιτροπής η ΑRGEV εξήγησε ότι κατά την αποκομιδή οικιακών συσκευαστικών απορριμμάτων η επιχείρηση διαχείρισης δύναται να συγκεντρώνει στους ίδιους κάδους απορρίμματα άλλου συστήματος εφόσον αυτό δεν κωλύει την εκπλήρωση των υποχρεώσεών του έναντι της ΑRGEV. Συγκεκριμένα, πρέπει να προσφέρει το συμβατικά καθορισθέντα ελάχιστο όγκο για την αποκομιδή συσκευασιών του συστήματος ΑRA χωρίς να περιορίζεται από δεδομένη ποσόστωση, σύμφωνα με τις προδιαγραφές της ΑRGEV. Σε περίπτωση που ο φορέας διαχείρισης θέτει σε κίνδυνο την απαλλαγή των συμβεβλημένων με την ΑRA εταιρειών, λόγω της συγχρησιμοποίησης κάδων, καταστρατηγεί τη σύμβαση.
(104) Στον τομέα των επαγγελματικών συσκευασιών η ΑRGEV δεν θέτει προδιαγραφές ως προς τα δοχεία συγκέντρωσής τους. Θα ήταν ανάρμοστο για τις επιχειρήσεις διαχείρισης ή/και τα σημεία απόρριψης να συγκεντρώνονται στα ίδια δοχεία και συσκευασίες άλλων σημάτων. Μάλιστα, πρέπει να εξασφαλίζεται με ακριβείς ενδείξεις/σήμανση σε κάθε σημείο απόρριψης ότι στο σημείο παραλαβής της ΑRGEV θα παραδίδονται μόνον συσκευασίες από άποψη ποσότητας και ποιότητας οι οποίες ανταποκρίνονται πράγματι στις συσκευασίες του συστήματος ΑRA που αναλογούν σε αυτό.
(105) Για τους κάδους και τους σάκους συλλογής που έχει διαθέσει και τεκμηριώσει ο εταίρος αποκομιδής αποζημιώνεται σε τριμηνιαία βάση ανάλογα με το μέγεθος των κάδων και των σάκων σύμφωνα με το άρθρο 3 παράγραφος 1. Για την εκκένωση των κάδων και τη συλλογή των σάκων από τα νοικοκυριά και παρεμφερείς χρήστες, καθώς και για τη μεταφορά, την απόθεση των συλλεγέντων υλικών σε εγκαταστάσεις διαλογής ή σε σταθμό μεταφόρτωσης και την υποβολή εκθέσεων ο εταίρος αποκομιδής λαμβάνει αποζημίωση που εξαρτάται από την ποσότητα. Για τη μεταφόρτωση των συλλεγόμενων υλικών από νοικοκυριά και παρεμφερείς χρήστες της περιοχής που αναφέρει η σύμβαση και για την υποβολή εκθέσεων ο εταίρος αποκομιδής λαμβάνει αποζημίωση που εξαρτάται από την ποσότητα. Οι υπηρεσίες αποκομιδής και μεταφόρτωσης που συμψηφίζονται κάθε χρόνο με την ΑRGEV δεν μπορούν να υπερβούν μια μέγιστη τιμή ανά περιφέρεια και υλικό. Οι ποσότητες από το 2002 έως και το 2004 υπολογίσθηκαν με βάση τις προβλεφθείσες για το 2001 ακαθάριστες ποσότητες αποκομιδής από νοικοκυριά και παρεμφερείς χρήστες. Για την παραλαβή και την αποκομιδή συσκευασιών που πετούν οι επιχειρήσεις, συμπεριλαμβανομένου του ελέγχου εισροής, της συμπληρωματικής διαλογής, της επεξεργασίας, της προσωρινής αποθήκευσης, της διαχείρισης και της φόρτωσης των υλικών που παρέλαβε ο φορέας ανακύκλωσης από επαγγελματικά, βιομηχανικά και υπηρεσιακά σημεία απόρριψης ή από ελεγχόμενες παραλαβές και συγκεντρώσεις προβληματικών υλών ο εταίρος αποκομιδής λαμβάνει αποζημιώσεις ανάλογα με τις ποσότητες.
(106) Σύμφωνα με το άρθρο 3 παράγραφος 5 η ΑRGEV εγγυάται στον περιφερειακό εταίρο μέσω διμερών συμβάσεων με εγγυοδότες ανακύκλωσης την αγορά όλων των παλιών υλικών που συνέλεξε βάσει της συμφωνίας.
(107) Σύμφωνα με το άρθρο 5 παράγραφος 1 η συμφωνία αρχίζει να ισχύει την 1η Ιανουαρίου 2002. Είναι αορίστου χρόνου και μπορεί να καταγγελθεί και από τα δύο μέρη, με προθεσμία έξι μηνών, ωστόσο όχι πριν από τις 31 Δεκεμβρίου 2004. Παράλληλα υφίσταται δικαίωμα νόμιμης καταγγελίας και από τα δύο μέρη, εφόσον συντρέχει σοβαρός λόγος. Τέτοιος σοβαρός λόγος είναι π.χ. η σοβαρή υπέρβαση του ορίου των ποσοτήτων των επαγγελματικών συσκευασιών που συλλέγονται μαζί με τις οικιακές συσκευασίες.
(108) Σχετικά με τη διάρκεια της σύμβασης η ΑRGEV ανέλαβε τη δέσμευση αριθ. 4 που αναφέρεται στην αιτιολογική σκέψη 139.
(109) Επιπλέον, η ΑRGEV δήλωσε ότι οι συμφωνίες με τους εταίρους αποκομιδής δεν περιλαμβάνουν καμία υποχρέωση αποκλειστικότητας για τους φορείς διαχείρισης απορριμμάτων και μάλιστα ούτε στον οικιακό ούτε στον επαγγελματικό τομέα. Οι επιχειρήσεις διαχείρισης απορριμμάτων είναι ελεύθερες να παρέχουν παρόμοιες υπηρεσίες και για άλλα συστήματα απαλλαγής ή στο πλαίσιο συστημάτων αυτοδιαχείρισης απορριμμάτων. Όσον αφορά την κοινή χρησιμοποίηση των κάδων συλλογής, η ΑRGEV ανέλαβε τη δέσμευση που αναφέρεται στην αιτιολογική σκέψη 139 αριθ. 3.
ARGEV - Εταίροι διαλογής
(110) Η τυποποιημένη συμφωνία με τον εταίρο διαλογής αντιστοιχεί σε γενικές γραμμές στη συμφωνία με τον εταίρο αποκομιδής.
(111) Σύμφωνα με το άρθρο 1 παράγραφος 5 η ΑRGEV αναθέτει σε όλη την επικράτεια και σε καθορισμένες περιφέρειες αποκομιδής (κατά κανόνα διοικητικές περιφέρειες ή πολεοδομικά συγκροτήματα) στους εκάστοτε εταίρους αποκομιδής τη λειτουργία συστημάτων αποκομιδής για ελαφρές και μεταλλικές συσκευασίες από νοικοκυριά και παρεμφερείς χρήστες. Οι ποσότητες που συλλέγονται από τους εταίρους αποκομιδής μεταφέρονται άμεσα ή με τη μεσολάβηση κάποιου μεταφορέα στους εταίρους διαλογής. Η διαλογή ανατίθεται σε έναν μόνον εταίρο ανά περιφέρεια αποκομιδής.
(112) Σύμφωνα με το άρθρο 1 παράγραφος 6 οι ποσότητες που συλλέγονται από ορισμένους εταίρους αποκομιδής ή από ορισμένες περιφέρειες προωθούνται σε συγκεκριμένους εταίρους διαλογής ή σε συγκεκριμένες εγκαταστάσεις διαλογής, με στόχο τη βελτιστοποίηση των υπηρεσιών αποκομιδής, διαλογής και μεταφοράς. Με ανάλογες διατάξεις στις ξεχωριστές συμφωνίες με τους εταίρους διαλογής η ΑRGEV θα διασφαλίζει ότι η διαλογή των συσκευασιών που συλλέγουν σε ορισμένες περιφέρειες (σύμφωνα με το παράρτημα 5 της συμφωνίας) οι εταίροι αποκομιδής από νοικοκυριά και παρεμφερείς χρήστες γίνεται αποκλειστικά στην εγκατάσταση διαλογής του εταίρου διαλογής.
(113) Ο εταίρος διαλογής είναι υποχρεωμένος σύμφωνα με το άρθρο 2 παράγραφος 11 να παραλαμβάνει και να προβαίνει στη διαλογή της συνολικής ποσότητας των συσκευασιών που ετοίμασε ή συνέλεξε ο (οι) εταίρος(-οι) αποκομιδής στις περιφέρειες αποκομιδής από τα νοικοκυριά (μοντέλο 1) και παρεμφερείς χρήστες (μοντέλο 2). Ο εταίρος διαλογής παραλαμβάνει το υλικό αποκομιδής της ΑRGEV που δεν έχει υποστεί διαλογή (μοντέλα 1/2) μόνον από τους εταίρους αποκομιδής ή από τις περιφέρειες αποκομιδής του παραρτήματος 5 της συμφωνίας. Σύμφωνα με το άρθρο 2 παράγραφος 2 ο εταίρος διαλογής θέτει σε λειτουργία στην έδρα της εγκατάστασης διαλογής μια περιφερειακή υπηρεσία για την ατελή παραλαβή συσκευασιών του επαγγελματικού τομέα (μοντέλο 3), την παραλαβή από τις εγκαταστάσεις ανακύκλωσης (μοντέλο 4) και τη συγκέντρωση προβληματικών υλών (μοντέλο 5).
(114) Σύμφωνα με το άρθρο 2 παράγραφος 4 σημείο 2 ο εταίρος διαλογής παραλαμβάνει τις συσκευασίες για λογαριασμό της ΑRGEV και γι' αυτό ουδέποτε αποκτά κυριότητα σ' αυτές. Ο εταίρος διαλογής, συνεπώς, επιτρέπεται να μεταχειρίζεται τις συσκευασίες μόνο με τον τρόπο που προβλέπει η παρούσα συμφωνία και όχι διαφορετικά. Σε αντίθετη περίπτωση συντρέχει σοβαρός λόγος για την ΑRGEV να προβεί σε άμεση καταγγελία της σύμβασης σύμφωνα με το άρθρο 5 παράγραφος 5 σημείο 2 στοιχείο α).
(115) Απαντώντας σε αίτημα παροχής πληροφοριών της Επιτροπής, η ΑRGEV εξήγησε ότι από τη ρήτρα περί κυριότητας δεν απορρέει απαγόρευση της χρήσης των εγκαταστάσεων διαλογής από τρίτους. Σε περίπτωση, μάλιστα, που η απαλλαγή των συμβεβλημένων με την ΑRA εταιρειών, τίθεται σε κίνδυνο λόγω της συγχρησιμοποίησης εγκαταστάσεων, καταστρατηγείται η σύμβαση.
(116) Οι διατάξεις για την ανάθεση υπηρεσιών σε υπεργολάβους (άρθρο 2 παράγραφος 4 σημείο 1) και τη διάρκεια/λήξη της σύμβασης (άρθρο 5) αντιστοιχούν σε εκείνες της συμφωνίας με τους εταίρους αποκομιδής.
(117) Ο εταίρος διαλογής λαμβάνει σύμφωνα με το άρθρο 3 παράγραφος 1 και πάντοτε εντός των καθορισθέντων περιθωρίων για τις ποσότητες τις αποζημιώσεις εισροής που αναφέρονται στο παράρτημα 6 της σύμβασης. Οι αποζημιώσεις εισροής αποτελούν την αποζημίωση για την παραλαβή των συλλεγόμενων υλικών από το οικιακό και το παρεμφερές προς το οικιακό σύστημα της ΑRGEV, τον έλεγχο εισροής, το αναλογούν πάγιο κόστος της εγκατάστασης σε σχέση με τις συμφωνημένες ετήσιες εισρέουσες ποσότητες, την απαλλαγή των συλλεγέντων υλικών από ακαθαρσίες και την κανονική διαχείριση των τελευταίων, καθώς και την επεξεργασία, την προσωρινή αποθήκευση, την προετοιμασία και τη φόρτωση όλων των απαλλαγμένων από ακαθαρσίες απορρεόντων υλικών διαλογής. Οι ποσότητες που εισρέουν κάθε χρόνο για διαλογή και συμψηφίζονται με την ΑRGEV περιορίζονται από το σύνολο των ποσοτήτων αποκομιδής από τα νοικοκυριά ορισμένων περιφερειών. Για τη θετική διαλογή των υλικών που προέρχονται από νοικοκυριά και παρεμφερείς χρήστες ο εταίρος διαλογής λαμβάνει αποζημιώσεις ανάλογα με το υλικό. Οι εν λόγω αποζημιώσεις εκροής ισχύουν και για την παραλαβή, τον έλεγχο εισροής, την πρόσθετη διαλογή, την επεξεργασία, την προσωρινή αποθήκευση, τη διαχείριση, τη φόρτωση κ.λπ. συγκεκριμένων υλικών προερχόμενων από επαγγελματικά σημεία απόρριψης, από εγκαταστάσεις ανακύκλωσης και από τη συγκέντρωση προβληματικών ουσιών.
(118) Η ΑRGEV δήλωσε ότι οι συμφωνίες με τους εταίρους διαλογής δεν περιέχουν καμιά υποχρέωση αποκλειστικότητας των εταίρων διαλογής. Οι επιχειρήσεις διαλογής απορριμμάτων είναι ελεύθερες να παρέχουν παρόμοιες υπηρεσίες και για άλλα συστήματα απαλλαγής ή στο πλαίσιο συστημάτων αυτοδιαχείρισης απορριμμάτων. Επιπλέον, η ΑRGEV υπέβαλε τη δέσμευση αριθ. 3 που αναφέρεται στην αιτιολογική σκέψη 139 καθώς και τη δέσμευση 4 που αφορά τη διάρκεια ισχύος των συμφωνιών.
Συμφωνία της ΑRO
ARO - εταίροι αποκομιδής
(119) Αντικείμενο της συμφωνίας είναι η λειτουργία ενός συστήματος αποκομιδής χάρτινων συσκευασιών για την εκπλήρωση των υποχρεώσεων που απορρέουν από τον ΑWG, το VerpackVO, τη σύμβαση διαχείρισης απορριμμάτων μεταξύ ΑRA/ARO και τις άδειες λειτουργίας. Η αποκομιδή των απορριμμάτων ανατίθεται μόνον σε έναν εταίρο ανά περιφέρεια.
(120) Αντικείμενο της συμφωνίας σύμφωνα με το άρθρο 1 παράγραφος 1 δεν αποτελεί η αποκομιδή παλιών χαρτιών και χάρτινων συσκευασιών από νοικοκυριά και εγκαταστάσεις με παρόμοιο όγκο. Αντίθετα, η συμφωνία αναφέρεται στη διαχείριση απορριμμάτων εμπορικών οδών (άρθρο 2 παράγραφος 4), την απομάκρυνση συσκευασιών από εγκαταστάσεις ανακύκλωσης (άρθρο 2 παράγραφος 5), καθώς και την ατομική διαχείριση των απορριμμάτων των επιχειρήσεων (άρθρο 2 παράγραφος 6).
(121) Σύμφωνα με το άρθρο 1 παράγραφος 5 η υποχρέωση ανάληψης της ΑRO περιορίζεται στις ποσότητες των συσκευασιών από χαρτί, χαρτόνι και κυματοειδές χαρτόνι για τις οποίες έχει παραχωρηθεί άδεια από την ΑRA. Σε κάθε περίπτωση, η ΑRO είναι διατεθειμένη να αναλάβει το σύνολο των συσκευασιών που εξυπηρετήθηκαν από το σύστημα αποκομιδής και ανακύκλωσης. Εφόσον κατ' αυτόν τον τρόπο γίνεται υπέρβαση των υποχρεώσεων της άδειας λειτουργίας, δηλαδή το δυναμικό ανάληψης χάρτινων συσκευασιών υπερβαίνει σε ποσοστό αποκομιδής το 90 % στον επαγγελματικό τομέα και το 80 % στον οικιακό, καθώς και σε ποσοστό ανακύκλωσης το 85 % στον επαγγελματικό και το 75 % στον οικιακό τομέα, και αυτό δεν ανταποκρίνεται στα οικονομικά και νομικά συμφέροντα των συμβεβλημένων εταιρειών, η ΑRO επιφυλάσσεται να περιορίσει την εγγύηση της αγοράς καθώς και την καταβολή των αποζημιώσεων στις απαιτήσεις των αδειών λειτουργίας και ενημερώνει εγκαίρως τους εταίρους αποκομιδής.
(122) Η διαχείριση των απορριμμάτων εμπορικών οδών αποσκοπεί στη διαχείριση των απορριμμάτων καθαρά χάρτινων συσκευασιών που προέρχονται από μικρά επαγγελματικά σημεία απόρριψης χρησιμοποιημένων συσκευασιών. Ο φορέας τοπικής αυτοδιοίκησης λειτουργεί τις λεγόμενες εγκαταστάσεις ελεγχόμενης παραλαβής (εγκαταστάσεις ανακύκλωσης, κέντρα συλλογής παλιών χαρτιών κ.λπ.) οι οποίες δέχονται συσκευασίες από ιδιώτες κατόχους συσκευασιών, καθώς και από μικρά επαγγελματικά σημεία απόρριψης. Ο εταίρος αποκομιδής της ΑRO αναλαμβάνει την παραλαβή και μεταφορά συσκευασιών από τις εγκαταστάσεις ανακύκλωσης. Για την ατομική διαχείριση απορριμμάτων επιχειρήσεων ο εταίρος διαχείρισης απορριμμάτων της ΑRO θέτει σε λειτουργία τις λεγόμενες υπηρεσίες παραλαβής της ΑRO, όπου οι επιχειρήσεις μπορούν να παραδίδουν ατελώς τις συσκευασίες τους προς αποκομιδή και ανακύκλωση από το σύστημα.
(123) Σύμφωνα με το άρθρο 2 παράγραφος 7 ο εταίρος αποκομιδής είναι υποχρεωμένος να παραδίδει όλες τις χάρτινες συσκευασίες που είναι αντικείμενο της παρούσας συμφωνίας στις υπηρεσίες παραλαβής της ΑRO. Η παραχώρηση άδειας από την ΑRA για τις παραδιδόμενες συσκευασίες πρέπει να επιβεβαιώνεται με κατάλληλο τρόπο από το επαγγελματικό σημείο απόρριψης συσκευαστικών απορριμμάτων σύμφωνα με το άρθρο 2 παράγραφος 7 σημείο 4. Για πρόσθετες υπηρεσίες παραλαβής απαιτείται η άδεια της ΑRO.
(124) Σύμφωνα με το άρθρο 2 παράγραφος 8 η ΑRO αποφασίζει πού θα γίνει η ανακύκλωση και τον τρόπο μεταφοράς των συσκευασιών. Γι' αυτό ο εταίρος πρέπει να λάβει έγγραφη συγκατάθεση της ΑRO. Ο εταίρος αποκομιδής εγγυάται στην ΑRO μια ελάχιστη ποιότητα των χάρτινων συσκευασιών κατά την παράδοση στον φορέα ανακύκλωσης (άρθρο 2 παράγραφος 9).
(125) Στο άρθρο 2 παράγραφος 10 ορίζεται ότι ο εταίρος συλλέγει τις χάρτινες συσκευασίες για λογαριασμό της ΑRO και συνεπώς το συλλεγόμενο υλικό βρίσκεται αποκλειστικά στην κυριότητα της ΑRO. Γι' αυτό το λόγο πρέπει το συλλεγόμενο υλικό να διατίθεται με τον τρόπο που ορίζει η ΑRO. Σε αντίθετη περίπτωση συντρέχει σοβαρός λόγος για την ΑRΟ να προβεί σε άμεση καταγγελία της σύμβασης.
(126) H ARO εγγυάται σύμφωνα με το άρθρο 2 παράγραφος 15 στον εταίρο αποκομιδής μέσω διμερών συμβάσεων με τους φορείς ανακύκλωσης την αγορά και τη σύννομη με το VerpackVO ανακύκλωση των χάρτινων συσκευασιών που έχει ετοιμάσει. Εφόσον η ΑRO παύει να έχει εγγυήσεις ανακύκλωσης, πρέπει να φροντίσει να αντικαταστήσει ανάλογα τις επιχειρήσεις ανακύκλωσης.
(127) Σύμφωνα με το άρθρο 4 η συμφωνία αρχίζει να ισχύει την 1η Ιανουαρίου 2002 και είναι αορίστου χρόνου. Μπορεί να καταγγελθεί, με προθεσμία έξι μηνών, ωστόσο όχι πριν από τις 31 Δεκεμβρίου 2004. Αν συντρέχει σοβαρός λόγος, είναι δυνατή η άμεση καταγγελία της σύμβασης.
(128) Σχετικά με τη διάρκεια της σύμβασης η ΑRO ανέλαβε τη δέσμευση αριθ. 4 που αναφέρεται στην αιτιολογική σκέψη 139.
(129) Η ΑRO δήλωσε ακόμη ότι οι συμφωνίες με τους εταίρους αποκομιδής δεν περιέχουν καμιά υποχρέωση αποκλειστικότητας για τους φορείς διαχείρισης απορριμμάτων. Οι επιχειρήσεις διαχείρισης απορριμμάτων είναι ελεύθερες να παρέχουν παρόμοιες υπηρεσίες και σε άλλα συστήματα απαλλαγής ή στο πλαίσιο συστημάτων αυτοδιαχείρισης των απορριμμάτων.
ARO-Φορέας τοπικής αυτοδιοίκησης
(130) Αντικείμενο της συμφωνίας είναι η συνεργασία της ΑRO με το φορέα τοπικής αυτοδιοίκησης για τη λειτουργία των δημοτικών συστημάτων συλλογής παλιών χαρτιών στον τομέα των χάρτινων συσκευασιών από νοικοκυριά και σημεία που παράγουν παρόμοιο όγκο χρησιμοποιημένων συσκευασιών στην περιοχή που αναφέρει η συμφωνία. Παράλληλα γίνεται αναφορά στις υποχρεώσεις που απορρέουν από τον ΑWG, το VerpackVO, τη σύμβαση διαχείρισης απορριμμάτων μεταξύ ΑRA και ΑRO, καθώς και από τις άδειες λειτουργίας.
(131) Σύμφωνα με το άρθρο 2 παράγραφος 1 η υποχρέωση ανάληψης της ΑRO σύμφωνα με το VerpackVO περιορίζεται στις συσκευασίες από χαρτί, χαρτόνι και κυματοειδές χαρτόνι για τις οποίες παραχωρήθηκε άδεια από την ΑRA. Η ΑRO είναι πρόθυμη να αναλάβει το σύνολο των συσκευασιών που εξυπηρετήθηκαν από το σύστημα, με την επιφύλαξη της συμπληρωματικής αναπροσαρμογής των υποχρεώσεων που απορρέουν από την άδεια λειτουργίας, για την οποία οι φορείς τοπικής αυτοδιοίκησης ενημερώνονται έγκαιρα.
(132) Κατά τη συλλογή παλιών χαρτιών από το φορέα τοπικής αυτοδιοίκησης συλλέγονται προγραμματισμένα σύμφωνα με το άρθρο 2 παράγραφος 2 συσκευασίες μαζί με απορρίμματα από τα ίδια υλικά που δεν είναι συσκευασίες (εφημερίδες, περιοδικά, κατάλογοι κ.λπ.). Η ΑRO αναλαμβάνει το κόστος αποκομιδής που αναλογεί στις συσκευασίες από χαρτί, χαρτόνι και κυματοειδές χαρτόνι, ενώ ο φορέας της τοπικής αυτοδιοίκησης αναλαμβάνει το υπόλοιπο κόστος της αποκομιδής παλιών χαρτιών.
(133) Σύμφωνα με το άρθρο 2 παράγραφος 4 βασικές μεταβολές του συστήματος συλλογής που περιγράφεται στο γενικό σχέδιο (π.χ. αλλαγή από σύστημα προσκομιδής σε σύστημα αποκομιδής) πρέπει να γίνονται κατόπιν συνεννόησης μεταξύ του φορέα τοπικής αυτοδιοίκησης και της ΑRO, εφόσον συνεπάγονται σοβαρή αύξηση του κόστους για την ΑRO. Ο φορέας τοπικής αυτοδιοίκησης αναλαμβάνει την προκήρυξη διαγωνισμού ή την αναδιαπραγμάτευση των υπηρεσιών αποκομιδής ύστερα από προηγούμενη διαβούλευση με την ΑRO. Η επιλογή του φορέα διαχείρισης απορριμμάτων (φορέα αποκομιδής) είναι χρέος του φορέα τοπικής αυτοδιοίκησης.
(134) Ο φορέας τοπικής αυτοδιοίκησης πρέπει να παρέχει τις ακόλουθες υπηρεσίες: αποκομιδή των χάρτινων συσκευασιών στα πλαίσια της αποκομιδής παλιών χαρτιών από το δήμο (άρθρο 3 παράγραφος 1), διαμόρφωση χώρων τοποθέτησης των κάδων συλλογής μαζί με όλες τις απαιτούμενες άδειες (άρθρο 3 παράγραφος 2), διαχείριση και συντήρηση των κάδων συλλογής (άρθρο 3 παράγραφος 3), παραλαβή των συσκευασιών σε επιτηρούμενες εγκαταστάσεις ανακύκλωσης, κέντρα παλιών υλικών κ.λπ. (άρθρο 3 παράγραφος 4), εγγύηση της ποιότητας των συσκευασιών συνδεόμενη με την οικονομική επιβάρυνση σε περίπτωση αναγκαίας πρόσθετης διαλογής των συσκευασιών που παραλήφθηκαν στις εγκαταστάσεις ανακύκλωσης (άρθρο 3 παράγραφος 5). Από την πλευρά της η ΑRO εγγυάται μέσω διμερών συμβάσεων με τους φορείς ανακύκλωσης τη σύμφωνη με τις διατάξεις του VerpackVO ανακύκλωση (άρθρο 3 παράγραφος 6).
(135) Το άρθρο 3 παράγραφος 7 ρυθμίζει τη μεταβίβαση της κυριότητας των συσκευασιών. Όσον αφορά την αποκομιδή από νοικοκυριά και παρεμφερείς χρήστες η κυριότητα μεταβιβάζεται στην ΑRO, όταν ο φορέας τοπικής αυτοδιοίκησης παραδίδει τις συσκευασίες στην υπηρεσία παραλαβής της ΑRO. Η κυριότητα των υλικών ελεγχόμενης παραλαβής από τις εγκαταστάσεις ανακύκλωσης, τα κέντρα παλιών χαρτιών κ.λπ. περιέρχεται στην ΑRO κατά την παραλαβή τους από τον εταίρο διαχείρισης απορριμμάτων της ΑRO. Σε περίπτωση που η μεταφορά γίνεται από το φορέα τοπικής αυτοδιοίκησης, η κυριότητα περιέρχεται στην ΑRO, κατά την παράδοση των συσκευασιών στην υπηρεσία παραλαβής της ΑRO.
(136) Ο φορέας τοπικής αυτοδιοίκησης, συνεπώς, δεν επιτρέπεται να διαθέτει τις χάρτινες συσκευασίες με κανέναν άλλο τρόπο, παρά μόνο με αυτόν που ορίζει η ΑRO. Σε αντίθετη περίπτωση συντρέχει σοβαρός λόγος για την ΑRO να προβεί σε άμεση καταγγελία της σύμβασης. Οι χάρτινες συσκευασίες μπορούν να ανακυκλώνονται χωριστά ή μαζί με άλλα χάρτινα υλικά που δεν είναι συσκευασίες.
(137) Η σύμβαση αρχίζει να ισχύει σύμφωνα με το άρθρο 5 παράγραφος 1 την 1η Ιανουαρίου 2002, είναι αορίστου χρόνου και μπορεί να καταγγελθεί με εξάμηνη προθεσμία καταγγελίας, αλλά όχι πριν από τις 31 Δεκεμβρίου 2003. Αν συντρέχει σοβαρός λόγος, είναι δυνατή η άμεση καταγγελία της σύμβασης.
(138) Η σύμβαση δεν περιέχει καμιά διάταξη που αποκλείει τη χρησιμοποίηση των κάδων συλλογής παλιών χαρτιών του δήμου και από άλλο σύστημα αποκομιδής και ανακύκλωσης. Η ΑRO δήλωσε ότι στον τομέα της αποκομιδής χαρτιών από τα νοικοκυριά η ΑRO αγοράζει κατά βάση μόνον τις ποσότητες της δημοτικής αποκομιδής. Δεν υπάρχει κανένας λόγος για τον οποίο οι φορείς τοπικής αυτοδιοίκησης δεν μπορούν να συνάψουν παρόμοιες συμφωνίες με άλλα συστήματα απαλλαγής.
V. ΑΝΑΛΗΦΘΕΙΣΕΣ ΔΕΣΜΕΥΣΕΙΣ
(139) Για ορισμένα βασικά τμήματα των κοινοποιηθεισών συμβάσεων η Επιτροπή είχε εκφράσει επιφυλάξεις σχετικά με τον ανταγωνισμό. Στην πορεία της διαδικασίας τα ενδιαφερόμενα μέρη ανέλαβαν έναντι της Επιτροπής τις ακόλουθες δεσμεύσεις:
- (Δέσμευση 1) Οι ΑRGEV και ΑRO παραιτούνται από τις 29 Νοεμβρίου 2000 από την εφαρμογή των ρητρών ευνοϊκότερης μεταχείρισης που συμφωνήθηκαν στο πλαίσιο συμπληρωματικών ή πρόσθετων συμφωνιών στις συμβάσεις με τις επιχειρήσεις διαχείρισης απορριμμάτων, με τις οποίες η εκάστοτε εταιρεία διατηρεί συμβατικές σχέσεις.
- (Δέσμευση 2) Η ΑRA υποχρεούται να μη διεκδικεί τα δικαιώματα άδειας χρησιμοποίησης του σήματος "Der Grüne Punkt" (εφεξής "Punkt") από επιχειρήσεις οι οποίες στο εσωτερικό ή στο εξωτερικό της Αυστρίας α) συμμετέχουν με συσκευασίες που φέρουν το σήμα ή παρόμοιες συσκευασίες σε συστήματα αποκομιδής και ανακύκλωσης, κατά την έννοια της οδηγίας 94/62/ΕΚ σχετικά με τις συσκευασίες και τα απορρίμματα συσκευασιών, που απαιτούν τη χρήση του σήματος "Punkt", ή β) είναι υποχρεωμένες να φέρουν στις συσκευασίες το σήμα "Punkt" για κανονιστικούς λόγους. Η εν λόγω υποχρέωση ισχύει υπό την προϋπόθεση ότι η οικεία επιχείρηση συλλέγει και ανακυκλώνει στην Αυστρία (είτε μέσω συστήματος αυτοδιαχείρισης των απορριμμάτων κατά την έννοια του VerpackVO είτε μέσω συμμετοχής σε εγκεκριμένο σύστημα αποκομιδής και ανακύκλωσης) αποδεδειγμένα σύμφωνα με το VerpackVO (διάταγμα BGBl 648/1996 στην ισχύουσα μορφή του) - τις συσκευασίες που φέρουν το σήμα "Punkt" και ότι παραχωρεί με σύμβαση στην ΑRA αντίστοιχα δικαιώματα ελέγχου. Τα δικαιώματα ελέγχου δεν επιτρέπεται να υπερβαίνουν τις εξουσίες που απορρέουν από την τυποποιημένη σύμβαση της ΑRA. Η ΑRA, κατά την άσκηση των εν λόγω δικαιωμάτων ελέγχου, δεν θα απαιτεί αυστηρότερες αποδείξεις σύννομης αποκομιδής και ανακύκλωσης απ' αυτές που υπαγορεύουν οι υποχρεώσεις της οικείας επιχείρησης έναντι των αρμόδιων για την εφαρμογή του VerpackVO αρχών.
- (Δέσμευση 3) Η ΑRGEV δεν θα εμποδίζει τους φορείς τοπικής αυτοδιοίκησης ή/και τις επιχειρήσεις διαχείρισης απορριμμάτων να παρέχουν υπηρεσίες και σε ανταγωνιστές του συστήματος ΑRA. Πέραν τούτου, η ΑRGEV δεν θα εμποδίζει τους φορείς τοπικής αυτοδιοίκησης ή/και τις επιχειρήσεις διαχείρισης απορριμμάτων να συνάπτουν με ανταγωνιστές του συστήματος ΑRA συμβάσεις για τη συγχρησιμοποίηση των κάδων ή άλλων εγκαταστάσεων για την αποκομιδή ή/και τη διαλογή χρησιμοποιημένων συσκευασιών από τα νοικοκυριά και παρεμφερείς εγκαταστάσεις και να τηρούν τις εν λόγω συμβάσεις. Η δέσμευση αυτή δεν περιορίζει το δικαίωμα της ΑRGEV να επιβάλει τις συμβατικές της δυνατότητες στη διαμόρφωση του συγχρησιμοποιούμενου συστήματος αποκομιδής και ανακύκλωσης και να λαμβάνει όλα τα απαραίτητα μέτρα ώστε να τηρεί τις υποχρεώσεις της, ως σύστημα αποκομιδής και ανακύκλωσης, όπως απορρέουν από το νόμο και την άδειά της, παρά τη συγχρησιμοποίηση. Επιπλέον, η δέσμευση αυτή ισχύει μόνον στην περίπτωση που:
α) οι φορείς τοπικής αυτοδιοίκησης ή/και οι φορείς διαχείρισης απορριμμάτων δηλώσουν διατεθειμένοι να μειώσουν κατ' αναλογίαν τις αποζημιώσεις που πρέπει να καταβάλλει η ΑRGEV για τη διαχείριση και τη λειτουργία των εγκαταστάσεων αποκομιδής/διαλογής ή/και για την αποκομιδή/διαλογή - ανάλογα με τη χρήση των κάδων και των λοιπών εγκαταστάσεων και να καταβάλλουν κατ' αναλογίαν στην ΑRGEV το κόστος που αναλογεί άμεσα στην αποκομιδή/διαλογή (ήτοι το κόστος συντήρησης και διαχείρισης του συγχρησιμοποιούμενου συστήματος αποκομιδής, το κόστος των συμβούλων διαχείρισης απορριμμάτων, το κόστος έρευνας και ανάπτυξης κ.λπ.). Για το ύψος και τον καταλογισμό του προαναφερθέντος κόστους η ΑRGEV προσκομίζει πιστοποιητικό ανεξάρτητου οικονομικού ελεγκτή·
β) οι φορείς τοπικής αυτοδιοίκησης ή/και οι φορείς διαχείρισης απορριμμάτων δηλώσουν διατεθειμένοι να καταβάλλουν στην ΑRGEV το πρόσθετο κόστος που προκύπτει για τις εταιρείες του συστήματος ΑRA ή/και των συμβαλλόμενων εταίρων της συνεπεία της συγχρησιμοποίησης (όπως το πρόσθετο κόστος ανάλυσης ή διαλογής για τη διατήρηση της ποιότητας των συσκευασιών που συλλέγονται με εντολή της ΑRGEV και παραδίδονται για ανακύκλωση). Για το ύψος και τον καταλογισμό του προαναφερθέντος κόστους η ΑRGEV προσκομίζει πιστοποιητικό ανεξάρτητου οικονομικού ελεγκτή. Δεν λαμβάνεται υπόψη το πρόσθετο κόστος που προκύπτει για τις εταιρείες του συστήματος ΑRA ή/και τους εταίρους της από τη μείωση των ποσοτήτων τις οποίες αφορά η άδεια. Η εν λόγω δέσμευση αναλαμβάνεται με πρόσθετες συμφωνίες που προσαρτώνται στην εκάστοτε σύμβαση παροχής υπηρεσιών.
- (Δέσμευση 4) Η ΑRGEV και η ΑRO καταγγέλλουν τις συμβάσεις με τους εταίρους διαχείρισης απορριμμάτων στο τέλος της τριετούς διάρκειας της σύμβασης, εφόσον τα συμβαλλόμενα μέρη δεν συμφωνήσουν την παράταση της ισχύος της σύμβασης το πολύ επί δύο έτη. Μετά την παρέλευση το πολύ πέντε ετών από την έναρξη ισχύος της σύμβασης, η ΑRGEV και ΑRO συνάπτουν νέες συμβάσεις παροχής υπηρεσιών ύστερα από ανταγωνιστική, διαφανή και αντικειμενική διαδικασία (διαγωνισμοί, προσκλήσεις υποβολής προφορών κ.λπ.).
VI. Η ΣΧΕΤΙΚΗ ΑΓΟΡΑ
(140) Για τους σκοπούς της αξιολόγησης των συμφωνιών τις οποίες αφορά η διαδικασία, παρακάτω, οριοθετούνται οι σχετικές αγορές τόσο από την άποψη των υπό εξέταση παρεχόμενων υπηρεσιών (αγορά προϊόντος) όσο και από γεωγραφική άποψη.
Αγορά προϊόντος
(141) Η σχετική αγορά προϊόντων περιλαμβάνει το σύνολο των προϊόντων ή/και υπηρεσιών που θεωρούνται από τον καταναλωτή εναλλάξιμα ή δυνάμενα να υποκατασταθούν μεταξύ τους, λόγω των χαρακτηριστικών τους, των τιμών τους και της σκοπούμενης χρήσης τους.
(142) Ο εμπορικός σκοπός του συστήματος ΑRA είναι η συγκρότηση και η λειτουργία ενός συστήματος παραλαβής χρησιμοποιημένων συσκευασιών για ολόκληρη την επικράτεια της Αυστρίας. Οι συμφωνίες που αποτελούν τη βάση του συστήματος ΑRA παράγουν οικονομικά αποτελέσματα σε διαφορετικά επίπεδα προστιθέμενης αξίας. Επιπλέον, εντός του συστήματος ΑRA οι συμβάσεις διακρίνουν τόσο μεταξύ διαφορετικών ειδών συσκευασίας όσο και μεταξύ διαφορετικών προελεύσεων των υπό διαχείριση συσκευασιών. Σύμφωνα με το άρθρο 81 παράγραφος 1 της συνθήκης ΕΚ, η εξέταση των επιμέρους συμβάσεων και της προέλευσης των συσκευασιών πρέπει να γίνει βάσει διαφορετικών, διακριτών μεταξύ τους σχετικών αγορών.
1. Αγορές για συστήματα ή μεθόδους αυτοδιαχείρισης όσον αφορά την αποκομιδή και ανακύκλωση χρησιμοποιημένων συσκευασιών
(143) Μέσω του συστήματος αποκομιδής και ανακύκλωσης που εφαρμόζει η ΑRA επιτρέπει στις συμβεβλημένες εταιρείες να απαλλαγούν από τις υποχρεώσεις που επιβάλλει το VerpackVO για τις συσκευασίες που αποτελούν αντικείμενο της σύμβασης (το λεγόμενο σύστημα απαλλαγής) και εμφανίζεται ως πράκτορας των συμβεβλημένων εταιρειών έναντι των BRG που είναι υποχρεωμένες να παραλαμβάνουν και να ανακυκλώνουν συσκευασίες. Την πλευρά της ζήτησης αποτελούν οι υπόχρεες βάσει του VerpackVO επιχειρήσεις.
(144) Η ΑRA, αφενός, εμφανίζεται ως πράκτορας των υπόχρεων επιχειρήσεων, αφετέρου όμως, είναι πελάτης για τις υπηρεσίες οργάνωσης ενός συστήματος απαλλαγής. Οι BRG οι οποίες είναι κάτοχοι των επίσημων αδειών, αναλαμβάνουν τη λειτουργία του συστήματος απαλλαγής. Τόσο η ιδιότητα του πράκτορα την οποία αναλαμβάνει η ΑRA, όσο και η λειτουργία του συστήματος απαλλαγής μέσω των BRG ανήκουν στο ίδιο επίπεδο προσφοράς στην αλυσίδα προστιθέμενης αξίας. Αν η ΑRA δεν παρενέβαινε ως πράκτορας οι BRG θα μπορούσαν να προσφέρουν άμεσα την υπηρεσία απαλλαγής στις υπόχρεες επιχειρήσεις. Δεδομένου ότι η ΑRA και η BRG δραστηριοποιούνται, ως εκ τούτου, σε μία ενιαία αγορά, στο εξής θα γίνεται αναφορά στην προσφορά υπηρεσίας απαλλαγής μέσω του συστήματος ΑRA.
(145) Οι επιχειρήσεις οι οποίες δεν επιθυμούν να προσχωρήσουν σε ένα σύστημα αποκομιδής και ανακύκλωσης που καλύπτει ολόκληρη την επικράτεια, διατηρούν την ευθύνη της εκπλήρωσης των υποχρεώσεων που απορρέουν από το VerpackVO. Το ίδιο ισχύει για τα εγγεγραμμένα σημεία απόρριψης μεγάλων ποσοτήτων όσον αφορά τις συσκευασίες που συγκεντρώνουν. Ωστόσο, οι επιχειρήσεις που δεν συμμετέχουν σε συστήματα μπορούν να αναθέσουν σε τρίτους τη διαχείριση των χρησιμοποιημένων συσκευασιών. Ως αποτέλεσμα, οι εν λόγω τρίτοι προσφέρουν την οργάνωση της εκπλήρωσης των υποχρεώσεων αποκομιδής και ανακύκλωσης χρησιμοποιημένων συσκευασιών που απορρέουν από το VerpackVO (η λεγόμενη αυτοδιαχείριση).
(146) Το ερώτημα αν τα συστήματα απαλλαγής και αυτοδιαχείρισης δραστηριοποιούνται στην ίδια αγορά ή σε διαφορετικές αλλά όμορες αγορές, μπορεί να μείνει ανοικτό. Διότι, όπως εξηγείται παρακάτω, όσον αφορά τις υπό εξέταση συμφωνίες καμία από τις δύο οριοθετήσεις δεν οδηγεί σε περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ. Συνεπώς, η ακριβής οριοθέτηση της αγοράς όσον αφορά την οργάνωση της παραλαβής και της ανακύκλωσης χρησιμοποιημένων συσκευασιών μπορεί να μείνει ανοικτή.
(147) Η αγορά στην οποία δραστηριοποιούνται συστήματα απαλλαγής και αυτοδιαχείρισης μπορεί να προσδιοριστεί συνολικά με τον όρο "αγορά συστημάτων". Η αγορά συστημάτων περιορίζεται σε απορρίμματα συσκευασιών, δεδομένου ότι αυτά διακρίνονται από τα υπόλοιπα απορρίμματα εξαιτίας των ειδικών υποχρεώσεων που επιβάλλει ως προς αυτά στους πελάτες το VerpackVO.
(148) Εντός της εν λόγω "αγοράς συστημάτων" διακρίνονται οι σχετικές αγορές βάσει του σημείου απόρριψης όπως αναφέρεται παρακάτω.
(149) Το σύστημα ΑRA προσφέρει, αφενός, τη συμμετοχή σε ένα σύστημα ανακύκλωσης χρησιμοποιημένων συσκευασιών που συσσωρεύονται σε νοικοκυριά τελικών καταναλωτών και σε παρεμφερείς χρήστες. Αφετέρου, το σύστημα ΑRA προσφέρει συμμετοχή σε ένα σύστημα ανακύκλωσης συσκευασιών που συσσωρεύονται στον επαγγελματικό και βιομηχανικό τομέα. Το σύστημα ΑRA έχει χωριστές άδειες για τα συστήματα οικιακών και τα συστήματα επαγγελματικών συσκευασιών.
(150) Μια επιχείρηση η οποία θέλει να απαλλαγεί από τις υποχρεώσεις του VerpackVO, θέτει σε κυκλοφορία συσκευασίες οι οποίες συσσωρεύονται είτε στον τομέα των νοικοκυριών, είτε στον επαγγελματικό και βιομηχανικό τομέα είτε, σε δεδομένες ποσότητες, και στους δύο αυτούς τομείς. Συνεπώς, μπορεί να συμμετάσχει μόνον σε ένα σύστημα αποκομιδής και ανακύκλωσης το οποίο έχει συγκροτηθεί για τα αντίστοιχα σημεία απόρριψης συσκευασιών. Από την πλευρά της επιχείρησης που ανήκει στην πλευρά της ζήτησης δεν υπάρχει δυνατότητα υποκατάστασης της συμμετοχής με συσκευασίες τόσο σε ένα σύστημα για οικιακά απορρίμματα όσο και σε ένα σύστημα για επαγγελματικές και βιομηχανικές συσκευασίες με σκοπό την απαλλαγή της από τις υποχρεώσεις του VerpackVO.
(151) Από την πλευρά της προσφοράς, η οργάνωση ενός συστήματος απαλλαγής των συμβεβλημένων εταιρειών από τις υποχρεώσεις τους, πρέπει βασικά να προσαρμοσθεί στις προδιαγραφές του νόμου οι οποίες διακρίνουν μεταξύ συστημάτων για τα οικιακά απορρίμματα και συστημάτων για επαγγελματικά απορρίμματα και θέτουν διαφορετικές απαιτήσεις. Οι τομείς δραστηριότητας πρέπει από οργανωτική ή τουλάχιστον λογιστική άποψη να διαχωρίζονται (αιτιολογική σκέψη 41) και μόνον τα συστήματα οικιακών συσκευασιών οφείλουν να καταβάλλουν προσπάθειες για την όσο το δυνατόν μεγαλύτερη συμμετοχή, είναι υποχρεωμένα να συνάπτουν συμβάσεις, έχουν περισσότερες υποχρεώσεις παροχής πληροφοριών και υπόκεινται σε περισσότερη παρακολούθηση (αιτιολογική σκέψη 40).
(152) Με βάση τα παραπάνω η Επιτροπή καταλήγει στο συμπέρασμα ότι, από την πλευρά του φορέα λειτουργίας του συστήματος, η παρεχόμενη σε μια επιχείρηση απαλλαγή από υποχρεώσεις στο πλαίσιο ενός συστήματος οικιακών συσκευασιών δεν δύναται να υποκατασταθεί λειτουργικά με εκείνην που παρέχεται σε μια επιχείρηση στο πλαίσιο ενός συστήματος επαγγελματικών συσκευασιών.
(153) Μια περαιτέρω διαφοροποίηση των δύο σχετικών αγορών βάσει των κατηγοριών υλικών (π.χ. χαρτί, γυαλί κ.λπ.) δεν είναι αναγκαία δεδομένου ότι αυτό δεν θα επηρέαζε την αξιολόγηση του ανταγωνισμού βάσει του άρθρου 81 παράγραφος 1 της συνθήκης ΕΚ.
(154) Η Επιτροπή, συνεπώς, καταλήγει στο συμπέρασμα ότι, αν ληφθεί υπόψη η οργάνωση των συστημάτων ανακύκλωσης χρησιμοποιημένων συσκευασιών (αγορά συστημάτων) η αγορά συστημάτων για οικιακές συσκευασίες διακρίνεται από την αγορά συστημάτων για επαγγελματικές συσκευασίες.
2. Αγορές αποκομιδής και διαλογής χρησιμοποιημένων συσκευασιών
(155) Εντός του συστήματος ΑRA ορισμένες BRG είναι υπεύθυνες για την οργάνωση της αποκομιδής και της διαλογής των χρησιμοποιημένων συσκευασιών. Δεδομένου ότι δεν αναλαμβάνουν οι ίδιες την ανακύκλωση, την ζητούν από αλλού. Υπηρεσίες ανακύκλωσης προσφέρουν οι επιχειρήσεις ανακύκλωσης και οι φορείς τοπικής αυτοδιοίκησης (στο εξής φορείς ανακύκλωσης).
(156) Πρέπει να εξετασθεί η δυνατότητα διαχωρισμού κατά την αποκομιδή και τη διαλογή χρησιμοποιημένων συσκευασιών αφενός ανά κατηγορία υλικού και, αφετέρου, μεταξύ οικιακών και επαγγελματικών συσκευασιών.
(157) Συσκευασίες PPK συσσωρευόμενες στα νοικοκυριά συλλέγονται από κοινού με άλλα αντικείμενα από παρόμοιο υλικό (περιοδικά, εφημερίδες κ.λπ.). Η αποκομιδή γίνεται από τους φορείς τοπικής αυτοδιοίκησης. Οι φορείς τοπικής αυτοδιοίκησης συνεπώς συνάπτουν συμβάσεις με τις επιχειρήσεις ανακύκλωσης. Η ΑRO αγοράζει μόνον ορισμένες ποσότητες από τη δημοτική συλλογή παλιού χαρτιού. Η συλλογή παλιού χαρτιού από τις δημοτικές αρχές προϋπήρχε του συστήματος ΑRA. Το παλιό χαρτί έχει ως επί το πλείστον θετική τιμή αγοράς. Κατά κανόνα τα απορρίμματα τύπου ΡΡΚ συλλέγονται με το σύστημα της ρίψης σε κάδους συλλογής τοποθετημένους στο έδαφος του δήμου. Στο μέτρο που απαιτείται συμπληρωματική διαλογή, αυτή είναι σχετικά απλή. Εξαιτίας των ιδιαιτεροτήτων αυτών η Επιτροπή λαμβάνει ως βάση ότι υφίσταται μια οριοθετημένη αγορά αποκομιδής και διαλογής παλιού χαρτιού από νοικοκυριά, η οποία περιλαμβάνει περιοδικά, εφημερίδες καθώς άλλα παλιά χαρτιά. Οι συσκευασίες PPK του επαγγελματικού τομέα είτε συγκεντρώνονται σε εγκαταστάσεις ανακύκλωσης ή κέντρα συλλογής παλαιών υλικών, είτε συλλέγονται από ειδικά σημεία παράδοσης που ανήκουν στα συστήματα είτε παραλαμβάνονται απευθείας από σημεία απόρριψης μεγάλων ποσοτήτων συσκευασιών. Ο φορέας διαχείρισης συνάπτει σύμβαση με την ΑRO, με τον ανταγωνιστή της είτε με το σημείο απόρριψης μεγάλων ποσοτήτων. Η αλληλοεπικάλυψη με την αποκομιδή οικιακών συσκευασιών προκύπτει σε περιορισμένο βαθμό μόνον.
(158) Το γυαλί παρουσιάζει ιδιαιτερότητες που δικαιολογούν την οριοθέτησή του ως χωριστής κατηγορίας υλικού. Η συλλογή παλιού γυαλιού προϋπήρχε του συστήματος ΑRA. Κατά κανόνα γυάλινα απορρίμματα συλλέγονται με το σύστημα της ρίψης σε κάδους συλλογής τοποθετημένους στο έδαφος του εκάστοτε δήμου. Στο μέτρο που απαιτείται συμπληρωματική διαλογή, αυτή είναι σχετικά απλή διαδικασία. Το παλιό γυαλί έχει θετική τιμή αγοράς. Η συλλογή παλιού γυαλιού περιορίζεται κυρίως στο γυαλί που προέρχεται από νοικοκυριά.
(159) Απεναντίας, η αποκομιδή ελαφρών συσκευασιών (ιδίως πλαστικών, σύνθετων συσκευασιών, αλουμινίου, λευκοσιδήρου και χάλυβα) χωριστά από τα υπόλοιπα οικιακά απορρίμματα, πραγματοποιείται μόνον από τη δημιουργία του συστήματος ΑRA και μετά. Η αποκομιδή πραγματοποιείται ως επί το πλείστον με το σύστημα της παραλαβής από τα νοικοκυριά σε κάδους ή σάκους. Ελαφρές συσκευασίες από πλαστικό και σύνθετα υλικά έχουν κυρίως αρνητική τιμή αγοράς. Ως εκ τούτου, οι όροι αποκομιδής και διαλογής οικιακών συσκευασιών αυτής της κατηγορίας υλικών πρέπει από υλικοτεχνική άποψη να διακρίνονται σαφώς από εκείνους που ισχύουν για τη συλλογή παλιού χαρτιού και γυαλιού από νοικοκυριά καθώς και από εκείνους που ισχύουν για την αποκομιδή και διαλογή επαγγελματικών συσκευασιών.
(160) Η αποκομιδή ελαφρών συσκευασιών από νοικοκυριά, κατά κανόνα, πρέπει να γίνεται απευθείας από τα νοικοκυριά και το γεγονός αυτό δημιουργεί έντονα αποτελέσματα δικτύου δηλαδή, σημαντικές οικονομίες κλίμακας και φάσματος. Οι ιδιαιτερότητες αυτές από πλευράς προσφοράς έχουν ως αποτέλεσμα ότι κατά κανόνα η αποκομιδή από τα νοικοκυριά μπορεί να γίνει αποτελεσματικά από άποψη κόστους, μόνον από έναν περιορισμένο αριθμό επιχειρήσεων διαχείρισης/ανακύκλωσης. Επιπλέον, οι φορείς αυτοί προσφέρουν κατά κανόνα μόνον ένα δοχείο συλλογής ανά κατηγορία υλικού. Σε αντίθεση, ο αριθμός των σημείων απόρριψης συσκευασιών στη βιομηχανία και το εμπόριο είναι μικρότερος και εξαιτίας των μεγάλων ποσοτήτων που συγκεντρώνονται σε αυτά, μπορεί να εξυπηρετείται από διάφορους φορείς.
(161) Εκτός αυτού οι οικιακές συσκευασίες διαφέρουν πολύ από τις επαγγελματικές και βιομηχανικές συσκευασίες όσον αφορά την αξία του χρησιμοποιημένου υλικού. Διότι ο τελικός καταναλωτής παράγει μικρή ποσότητα απορριμμάτων αποτελούμενη από μεγάλο αριθμό διαφορετικών υλικών με αποτέλεσμα να απαιτείται διαλογή σε συγκριτικά μεγαλύτερης εντάσεως κεφαλαίου εγκαταστάσεις. Οι επαγγελματικές και βιομηχανικές συσκευασίες που κατά κανόνα παράγονται σε μεγάλες ποσότητες για κάθε μεμονωμένο υλικό, δεν απαιτούν παρόμοιες τεχνικές εγκαταστάσεις διαλογής.
(162) Στο πλαίσιο αυτό δεν υφίσταται δυνατότητα λειτουργικής υποκατάστασης των υπηρεσιών αποκομιδής και διαλογής στον τομέα των συσκευασιών που προέρχονται από ιδιώτες τελικούς καταναλωτές με εκείνες που αφορούν τον επαγγελματικό και βιομηχανικό τομέα.
(163) Η αγορά αποκομιδής και διαλογής χρησιμοποιημένων οικιακών συσκευασιών πρέπει να διαχωριστεί από την αποκομιδή των υπόλοιπων οικιακών απορριμμάτων η διαχείριση των οποίων, και μετά την έκδοση του VerpackVO, εξακολουθεί να αποτελεί ευθύνη των δημοτικών αρχών. Η αγορά αποκομιδής και διαλογής χρησιμοποιημένων συσκευασιών διακρίνεται από την τελευταία χάρη στο αρκετά διευρυμένο πεδίο παροχής υπηρεσιών, δεδομένου ότι η διαλογή των συλλεγεισών συσκευασιών ανά υλικό βάσει δεδομένων προδιαγραφών και η διαχείριση των διαλεγέντων υλικών προς περαιτέρω επεξεργασία εντάσσονται σε μια αυτόνομη αλυσίδα παραγωγής αξίας η οποία κατά κανόνα προϋποθέτει μεγάλες επενδύσεις σε κατάλληλη υποδομή διαλογής, με βάση τη ζήτηση. Επιπλέον για κάθε τομέα υπάρχει χωριστή υποδομή αποκομιδής, δεδομένου ότι τα απορρίμματα και απόβλητα ιδιωτικών νοικοκυριών συγκεντρώνονται σε διαφορετικά δοχεία από εκείνα που προορίζονται για τις χρησιμοποιημένες συσκευασίες.
(164) Όσον αφορά τον τομέα των νοικοκυριών, συνεπώς, διακρίνονται οι ακόλουθες αγορές: αγορά αποκομιδής παλιού χαρτιού, αγορά αποκομιδής παλιού γυαλιού και αγορά αποκομιδής και διαλογής ελαφρών συσκευασιών.
(165) Στον επαγγελματικό τομέα πελάτες των υπηρεσιών διαχείρισης απορριμμάτων είναι οι BRG που αναλαμβάνουν την αποκομιδή (ARGEV και ΑRO) καθώς και τα ανταγωνιστικά συστήματα. Τα συστήματα αναζητούν υπηρεσίες διαχείρισης συσκευασιών και δεν μπορούν να υποκαταστήσουν τη ζήτηση αυτή με άλλες υπηρεσίες διαχείρισης εξαιτίας των απαιτήσεων του νόμου. Πελάτες είναι επίσης οι επιχειρήσεις που προβαίνουν σε αυτοδιαχείριση και τα σημεία απόρριψης μεγάλων ποσοτήτων χρησιμοποιημένων συσκευασιών, που παράγουν τόσο συσκευαστικά όσο και άλλα επαγγελματικά απορρίμματα. Εξαιτίας της διαφορετικής διάρθρωσης των νομικών υποχρεώσεων όσον αφορά τη διαχείριση συσκευασιών, από την πλευρά της ζήτησης, η διαχείριση των συσκευασιών δεν δύναται να υποκατασταθεί με τη διαχείριση άλλων επαγγελματικών απορριμμάτων.
(166) Από πλευράς επιχειρήσεων διαχείρισης υφίστανται εξίσου σημαντικές διαφορές μεταξύ αποκομιδής και διαλογής επαγγελματικών συσκευασιών και διαχείρισης επαγγελματικών απορριμμάτων. Ναι μεν οι υλικοτεχνικές απαιτήσεις (τόπος παραγωγής απορριμμάτων, ρυθμός αποκομιδής, ιδιότητες των απορριμμάτων) είναι συγκρίσιμες σε κάποιο βαθμό, αλλά οι διαφορετικές νομικές υποχρεώσεις παράγουν αποτελέσματα και στο επίπεδο της αποκομιδής και διαλογής. Τα συσκευαστικά απορρίμματα υπάγονται σε υποχρεώσεις παροχής πληροφοριών η εκπλήρωση των οποίων βαρύνει τους φορείς αποκομιδής και διαλογής. Συνεπώς, οι φορείς αυτοί πρέπει να αποδεικνύουν και να τεκμηριώνουν στους πελάτες τους την αποκομιδή και την προπαρασκευή προς ανακύκλωση ορισμένων ελάχιστων ποσοτήτων. Κάτι τέτοιο απαιτεί προγραμματισμό όχι μόνον για τις ποσότητες που συγκεντρώνονται αλλά και για την εξασφάλιση μιας σταθερής εισροής επαρκών απορριμμάτων. Οι απαιτήσεις παροχής πληροφοριών δυσχεραίνει τη συγκέντρωση συσκευασιών και άλλων απορριμμάτων της ίδιας κατηγορίας υλικού στο ίδιο δοχείο. Κάτι τέτοιο είτε αποκλείεται από τον εργολάβο είτε απαιτεί αναλογική κατανομή η οποία πρέπει να ανταποκρίνεται στις νομικές απαιτήσεις όσον αφορά την τήρηση αρχείων για τις ποσοστώσεις.
(167) Επομένως πρέπει να ληφθεί ως βάση ότι η αγορά αποκομιδής και διαλογής επαγγελματικών συσκευασιών είναι διακριτή από την αγορά διαχείρισης άλλων επαγγελματικών απορριμμάτων. Το ερώτημα αν στην αγορά αποκομιδής και διαλογής επαγγελματικών συσκευασιών απαιτείται διάκριση βάσει του υλικού μπορεί να μείνει ανοικτό, δεδομένου ότι δεν επηρεάζει την αξιολόγηση του ανταγωνισμού βάσει του άρθρου 81 παράγραφος 1 της συνθήκης ΕΚ.
(168) Λαμβάνοντας υπόψη τα ανωτέρω διαπιστώνεται ότι εκτός των οικιακών αγορών υφίσταται και μια αγορά αποκομιδής και διαλογής χρησιμοποιημένων συσκευασιών προερχόμενων από τον επαγγελματικό και βιομηχανικό τομέα. Περαιτέρω διαφοροποίηση από άποψη βασικών αλυσίδων προστιθέμενης αξίας (π.χ. αποκομιδή, μεταφορά, διαλογή) δεν είναι σκόπιμη εξαιτίας του ότι δεν θα επηρέαζε την αξιολόγηση του ανταγωνισμού βάσει του άρθρου 81 παράγραφος 1 της συνθήκης ΕΚ.
3. Αγορές παροχής υπηρεσιών ανακύκλωσης και δευτερογενών πρώτων υλών
(169) Στις αγορές παροχής υπηρεσιών ανακύκλωσης ή/και δευτερογενών πρώτων υλών το σύστημα ΑRA παρεμβαίνει στο μέτρο που οι BRG, πλην της ΑRGEV, οργανώνουν, όσον αφορά τα ανακυκλώσιμα υλικά που συλλέγονται με το σύστημα, σε μόνιμη βάση και ανεξάρτητα από την κατάσταση της αγοράς, την παροχή των διαλεγέντων χρησιμοποιημένων υλικών προς ανακύκλωση σύμφωνα με τους κανόνες του VerpackVO. Οι επιχειρήσεις ανακύκλωσης, ως συμβαλλόμενοι των BRG, παρέχουν τα έτοιμα υλικά προς ανακύκλωση σύμφωνα με τις διατάξεις του VerpackVO.
(170) Πρέπει, συνεπώς, να υποτεθεί ότι πρόκειται για διακριτές αγορές βάσει της κατηγορίας υλικού. Επιπλέον, σε επίπεδο ανακύκλωσης δεν γίνεται διάκριση μεταξύ οικιακών και βιομηχανικών συσκευασιών σε μια κατηγορία υλικών, δεδομένου ότι οι τεχνικές και οικονομικές απαιτήσεις όσον αφορά την ανακύκλωση συμπίπτουν σε μεγάλο βαθμό. Για τον ίδιο λόγο στην αγορά ανακύκλωσης μπορούν να περιληφθούν και άλλα προϊόντα της ιδίας κατηγορίας υλικού. Στην κατηγορία ΡΡΚ π.χ. περιοδικά και εφημερίδες.
(171) Επιπλέον, η οργάνωση της ανακύκλωσης μιας συγκεκριμένης κατηγορίας υλικού από την BRG, αφενός, και η εκτέλεση της ανακύκλωσης ενός υλικού και της προσφοράς δευτερογενών πρώτων υλών, αφετέρου, συνιστούν διαφορετικά επίπεδα της εκάστοτε αγοράς προϊόντος.
Γεωγραφική αγορά
(172) Η γεωγραφική αγορά αναφοράς περιλαμβάνει την περιοχή στην οποία οι ενδιαφερόμενες επιχειρήσεις παρέχουν τα προϊόντα ή τις υπηρεσίες υπό επαρκώς ομοιογενείς συνθήκες ανταγωνισμού και η οποία διακρίνεται από άλλες γειτονικές γεωγραφικές περιοχές, κυρίως λόγω των αισθητά διαφορετικών συνθηκών ανταγωνισμού που επικρατούν σε αυτήν.
(173) Πρέπει να ληφθεί ως βάση ότι οι αντικειμενικοί όροι ζήτησης και προσφοράς στις σχετικές αγορές της παρούσας υπόθεσης διαφέρουν σαφώς από εκείνους που ισχύουν σε άλλες περιοχές της κοινής αγοράς. Ως εκ τούτου κατά την εφαρμογή των κοινοτικών κανόνων ανταγωνισμού στις αγορές προϊόντων του συστήματος ΑRA η επικράτεια της Αυστρίας πρέπει να θεωρηθεί ως σχετική γεωγραφική αγορά τόσο για τις αγορές συστημάτων όσο και για τις αγορές αποκομιδής και διαλογής.
(174) Όσον αφορά τις αγορές υπηρεσιών ανακύκλωσης και δευτερογενών πρώτων υλών η Επιτροπή λαμβάνει ως βάση ότι η αγορά αυτή εν μέρει χαρακτηρίζεται ήδη από τάσεις διεθνοποίησης και διασυνοριακά στοιχεία με αποτέλεσμα να πρέπει να ληφθεί ως σχετική γεωγραφική αγορά το σύνολο της επικράτειας του Ευρωπαϊκού Οικονομικού Χώρου. Εν πάση περιπτώσει, ωστόσο, η ακριβής οριοθέτηση της σχετικής γεωγραφικής αγοράς μπορεί να μείνει ανοικτή.
VII. ΔΙΑΡΘΡΩΣΗ ΤΗΣ ΑΓΟΡΑΣ
(175) Ο αριθμός των συμβεβλημένων εταιρειών ανερχόταν σε 10994 το 1997, σε 11479 το 1998, σε 12027 το 1999, σε 12295 το 2000 και σε 12652 το 2001. Τα έσοδα της ΑRA από την παραχώρηση αδειών ανέρχονταν σε 2608,1 εκατομμύρια ΑTS/189,6 εκατομμύρια ευρώ το 1997, σε 2673,0 εκατομμύρια ΑTS/194,2 εκατομμύρια ευρώ το 1998, σε 2694,2 εκατομμύρια ΑTS/195,8 εκατομμύρια ευρώ το 1999, σε 2543,3 εκατομμύρια ΑTS/184,8 εκατομμύρια ευρώ το 2000 και σε 162,7 εκατομμύρια ευρώ το 2001.
(176) Στον τομέα των οικιακών συσκευαστικών απορριμμάτων το σύστημα ΑRA είναι το μόνο σύστημα αποκομιδής και ανακύκλωσης στην Αυστρία που καλύπτει όλη την επικράτεια και περιλαμβάνει όλα τα είδη υλικών (με εξαίρεση τις σύνθετες συσκευασίες ποτών από χαρτόνι).
(177) Εκτός από την ΑRA στον τομέα των οικιακών συσκευασιών δραστηριοποιείται και, η ÖKO-BOX Sammelges.mbH η οποία προσφέρει ένα σύστημα αποκομιδής και ανακύκλωσης χρησιμοποιημένων ελαφρών συσκευασιών ποτών που καλύπτει όλη την επικράτεια της χώρας και συνεργάζεται με την ΑRGEV, προκειμένου να εξασφαλίσει την αποκομιδή σε ολόκληρη τη χώρα. Εκτός τούτου, η Bonus Holsystem für Verpackungen GmbH & Co. KG προσφέρει ένα σύστημα διαχείρισης των συσκευασιών που πετούν ιδιώτες τελικοί καταναλωτές σε εργοτάξια του οικοδομικού τομέα και γεωργοί στο γεωργικό τομέα.
(178) Στον οικιακό τομέα δεν υπάρχουν αξιόλογα συστήματα αυτοδιαχείρισης σύμφωνα με το άρθρο 3 παράγραφος 6, του VerpackVO.
(179) Στον τομέα των επαγγελματικών και βιομηχανικών συσκευασιών το σύστημα ΑRA έχει μερικούς ανταγωνιστές οι οποίοι, βεβαίως, δεν μπορούν να συγκριθούν με το σύστημα ΑRA, από οικονομική άποψη. Αυτοί είναι:
- η "EVA Erfassen und Verwerten von Altstoffen GmbH" (EVA), θυγατρική εταιρεία του ομίλου Ιnterseroh της Γερμανίας, που αναλαμβάνει τη διαχείριση απορριμμάτων από μέταλλο, πλαστικό, χαρτί, ξύλο και σύνθετα υλικά,
- η "Bonus Holsystem für Verpackungen GmbH & Co. KG" (Bonus) (πρώην FRS Folien-Rücknahme-Service GmbH & Co KG) στο Kufstein, που αναλαμβάνει τη διαχείριση χρησιμοποιημένων συσκευασιών από μέταλλο, πλαστικό, χαρτί, ξύλο και υφαντά υλικά, περιοριζόμενη, βεβαίως, στις συσκευασίες που πετούν οι επαγγελματίες τελικοί καταναλωτές (και οι ιδιώτες τελικοί καταναλωτές σε εργοτάξια του οικοδομικού τομέα καθώς και οι γεωργοί στο γεωργικό τομέα),
- η "RUG Raiffeisen Umweltgesellschaft mbH" στο Kornneuburg, που αναλαμβάνει τη διαχείριση επαναχρησιμοποιήσιμων φιαλών οίνου και γεωργικών μεμβρανών,
- η "GUT Dr Klaus Galle Umwelttechnik & Ökoconsulting" (GUT) στο Klosterneuburg, που αναλαμβάνει τη διαχείριση χρησιμοποιημένων συσκευασιών από μέταλλο, πλαστικό, χαρτί, ξύλο, σύνθετα και βιογενή υλικά,
- η "Pape Entsorgung GmbH & Co KG", στο Ανόβερο της Γερμανίας, που αναλαμβάνει τη διαχείριση χρησιμοποιημένων συσκευασιών γνήσιων ανταλλακτικών οχημάτων.
(180) Μόνον οι επιχειρήσεις ΕVA, Bonus και GUT διαθέτουν άδεια λειτουργίας συστήματος που καλύπτει ολόκληρο τον επαγγελματικό τομέα.
(181) Υπάρχουν, παράλληλα, και συστήματα αυτοδιαχείρισης, για τα λεγόμενα σημεία απόρριψης μεγάλων ποσοτήτων συσκευασιών.
(182) Πίνακες για τις ποσότητες που καλύπτονται από άδειες και τις ποσότητες που συγκεντρώνονται
Ποσότητες που καλύπτονται από άδειες/ποσότητες συστημάτων για συσκευαστικά απορρίμματα το 2001((Τα στοιχεία που περιλαμβάνονται στον πίνακα βασίζονται σε πληροφορίες του αυστριακού ομοσπονδιακού Υπουργείου Γεωργίας και Δασών, Περιβάλλοντος και Υδάτων, κατάσταση το 2001.))
ΘΕΣΗ ΠΙΝΑΚΑ
- = έλλειψη στοιχείων.
Ποσότητες συσκευαστικών απορριμμάτων το 2001((Τα στοιχεία που περιλαμβάνονται στον πίνακα βασίζονται σε πληροφορίες του αυστριακού ομοσπονδιακού Υπουργείου Γεωργίας, Δασών, Περιβάλλοντος και Υδάτων, κατάσταση το 2001. Σύμφωνα με προφορικές πληροφορίες των αρμοδίων στο ομοσπονδιακό Υπουργείο Γεωργίας, Δασών, Περιβάλλοντος και Υδάτων της Αυστρίας, που παρασχέθηκαν τον Ιούνιο του 2003 οι ποσότητες που συγκέντρωσε η ΑRA στον τομέα ΡΡΚ προέρχονται κατά 1/3 από νοικοριά και κατά 2/3 από τον επαγγελματικό χώρο. Οι ποσότητες πλαστικού που συγκέντρωσε η ΑRA προέρχονται κατά 7/10 από νοικοκυριά και κατά 3/10 από τον επαγγελματικό χώρο.))
ΘΕΣΗ ΠΙΝΑΚΑ
VIII. ΠΑΡΑΤΗΡΗΣΕΙΣ ΤΡΙΤΩΝ
(183) Μετά τη δημοσίευση της κοινοποίησης βάσει του άρθρου 19 παράγραφος 3 του κανονισμού αριθ. 17 και του άρθρου 3 του πρωτοκόλλου 21 της συμφωνίας για τον ΕΟΧ, παρατηρήσεις υπέβαλαν στην Επιτροπή συνολικά 8 ενδιαφερόμενοι τρίτοι. Οι παρατηρήσεις αφορούσαν κυρίως τα ακόλουθα:
(184) Οι τρίτοι ενδιαφερόμενοι πρότειναν να εξασφαλισθούν οι δεσμεύσεις της ΑRA με την επιβολή υποχρεώσεων. Αυτό αφορά ιδίως τη συγχρησιμοποίηση της υποδομής αποκομιδής στον τομέα των νοικοκυριών. Επιπλέον, το εύρος των δεσμεύσεων κρίθηκε ανεπαρκές.
(185) Προβλήθηκε επίσης το επιχείρημα ότι το σύστημα ΑRA χρησιμοποιούσε τον τομέα των οικιακών απορριμμάτων για να επιδοτήσει σταυρωτά τον τομέα των επαγγελματικών απορριμμάτων προκειμένου να παραγκωνίσει τους ανταγωνιστές από την αγορά. Δεν γίνεται σαφής διαχωρισμός μεταξύ των δύο τομέων ούτε στις τιμές ούτε στους υπολογισμούς. Ως εκ τούτου πρέπει να απαγορευθεί στην ΑRA να δραστηριοποιείται στον τομέα των επαγγελματικών απορριμμάτων.
(186) Τέλος υποστηρίχθηκε ότι η ΑRA επεφύλασσε ευνοϊκή μεταχείριση σε ορισμένες ομάδες συμβεβλημένων εταιρειών με την επιλεκτική επιστροφή καταβληθέντων ποσών, ενώ σε άλλες συμβεβλημένες εταιρείες χορηγούσε μόνον τις εκπτώσεις που ισχύουν γενικά.
(187) Η ΑRA δεν κοινοποίησε τον τιμοκατάλογό της. Ως εκ τούτου το σύστημα τιμολόγησης και οι ενδεχόμενες σταυρωτές επιδοτήσεις δεν αποτελούν αντικείμενο της παρούσας απόφασης.
(188) Η Επιτροπή εξέτασε προσεκτικά τις παρατηρήσεις τρίτων και στο βαθμό που κρίθηκε σκόπιμο, τις έλαβε υπόψη στην παρούσα απόφαση.
IX. ΑΡΘΡΟ 81 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ ΕΚ ΚΑΙ ΑΡΘΡΟ 53 ΠΑΡΑΓΡΑΦΟΣ 1 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ
(189) Είναι ασυμβίβαστες με την κοινή αγορά και απαγορεύονται όλες οι συμφωνίες μεταξύ επιχειρήσεων, όλες οι αποφάσεις ενώσεων επιχειρήσεων και κάθε εναρμονισμένη πρακτική που δύνανται να επηρεάσουν το εμπόριο μεταξύ κρατών μελών και που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς.
Συμφωνίες μεταξύ επιχειρήσεων
(190) Η ΑRA και οι υπόχρεες βάσει του VerpackVO επιχειρήσεις ασκούν οικονομική δραστηριότητα. Ως εκ τούτου η σύναψη συμφωνιών απαλλαγής και χορήγησης αδείας μεταξύ της ΑRA και των υπόχρεων επιχειρήσεων συνιστά συμφωνία μεταξύ επιχειρήσεων.
(191) Οι BRG ασκούν χωριστή οικονομική δραστηριότητα. Δεδομένου ότι η συμμετοχή της ΑRA σε ορισμένες BRG ανέρχεται μόνον στο 11 %, δεν δύναται να τις θέσει υπό τον έλεγχό της κατά την έννοια του εταιρικού δικαίου. Επίσης, δεδομένου ότι μεταξύ των εταιρειών που συμμετέχουν στο σύστημα ΑRA δεν υφίσταται σχέση τύπου ομίλου επιχειρήσεων ή μητρικής-θυγατρικής - με εξαίρεση την ΑVM, η οποία ανήκει εξ ημισείας στην ÖKK και την ΑRO - οι συναφθείσες μεταξύ της ΑRA και των BRG συμβάσεις διαχείρισης απορριμμάτων, καθώς και οι συμβάσεις συνεργασίας μεταξύ ΑRGEV και ÖKK, Alurec, Ferropack και VHP, συνιστούν συμφωνίες μεταξύ επιχειρήσεων κατά την έννοια του άρθρου 81 παράγραφος 1 της συνθήκης ΕΚ.
(192) Προς το σκοπό της πραγματικής παροχής των υπηρεσιών αποκομιδής, διαλογής και ανακύκλωσης οι BRG συνήψαν από πλευράς τους συμβάσεις με επιχειρήσεις διαχείρισης απορριμμάτων. Ένα μέρος των επιχειρήσεων διαχείρισης απορριμμάτων είναι φορείς τοπικής αυτοδιοίκησης. Συνεπώς και εκείνες ασκούν οικονομική δραστηριότητα. Όλες οι συμβάσεις μεταξύ των BRG και των επιχειρήσεων αποκομιδής, διαλογής και ανακύκλωσης αποτελούν, συνεπώς, συμφωνίες μεταξύ επιχειρήσεων κατά την έννοια του άρθρου 81 παράγραφος 1 της συνθήκης ΕΚ.
Περιορισμός του ανταγωνισμού
1. Αγορά συστημάτων για οικιακές συσκευασίες
1.1. Περιορισμός του ανταγωνισμού μέσω της συμφωνίας απαλλαγής και χορήγησης αδείας
(193) Στην εν λόγω αγορά η ΑRA δραστηριοποιείται συνάπτοντας με επιχειρήσεις συμφωνίες απαλλαγής και χορήγησης αδείας με τις οποίες οι επιχειρήσεις αυτές απαλλάσσονται από τις υποχρεώσεις παραλαβής και ανακύκλωσης τις οποίες υπέχουν βάσει του VerpackVO σε σχέση με τις καλυπτόμενες από τη σύμβαση συσκευασίες οι οποίες συσσωρεύονται στα νοικοκυριά των τελικών καταναλωτών.
(194) Η ΑRA χρησιμοποιεί διάφορες παραλλαγές των συμφωνιών απαλλαγής και χορήγησης αδείας. Ως πρότυπο σύμβασης λαμβάνεται η συμφωνία απαλλαγής και χορήγησης αδείας για συσκευασίες μεταφοράς και πώλησης και για πρόσθετες εξωτερικές συσκευασίες (ELV), η οποία εξετάζεται αναλυτικότερα.
Απόδειξη της χρήσης ενός παράλληλου συστήματος απαλλαγής ή αυτοδιαχείρισης
(195) Βάσει του άρθρου Ι παράγραφος 2 της συμφωνίας ΕLV η μόνη εξαίρεση στην υποχρέωση της συμβεβλημένης εταιρείας να συμμετέχει με όλες τις συσκευασίες της στα συστήματα αποκομιδής και ανακύκλωσης του συστήματος ΑRA είναι όταν προσκομίζει αποδείξεις ότι χρησιμοποιεί ένα παράλληλο σύστημα απαλλαγής ή ότι εφαρμόζει αυτοδιαχείριση. Όσον αφορά τις απαιτούμενες αποδείξεις η ΑRA ανέφερε ότι απόδειξη της χρησιμοποίησης ενός παράλληλου συστήματος απαλλαγής αποτελεί η προσκόμιση βεβαίωσης εκδιδόμενης βάσει του άρθρου 3 παράγραφος 5 του VerpackVO από το φορέα του άλλου συστήματος και ότι ως απόδειξη της χρήσης μιας μεθόδου αυτοδιαχείρισης αρκεί η προσκόμιση απόδειξης παραλαβής των συσκευασιών που υποβάλλεται στο υπουργείο περιβάλλοντος βάσει του άρθρου 3 παράγραφος 6 σημείο 2 του VerpackVO (αιτιολογική σκέψη 51).
(196) Βάσει του άρθρου ΙΙ παράγραφος 1 της ΕLV, η αποζημίωση που καλείται να καταβάλει η συμβεβλημένη εταιρεία είναι ανάλογη του αριθμού των συσκευασιών που έθεσε σε κυκλοφορία στο εσωτερικό της χώρας. Ωστόσο, η ΑRA ανέφερε ότι το άρθρο αυτό της συμφωνίας εφαρμόζεται έτσι ώστε η αποζημιώσεις για την άδεια να αντιστοιχούν μόνον στις συσκευασίες για τις οποίες η συμβεβλημένη εταιρεία επιδιώκει απαλλαγή μέσω του συστήματος ΑRA, δηλαδή στην ποσότητα συσκευασιών την οποία η συμβεβλημένη εταιρεία δήλωσε στο σύστημα ΑRA βάσει του άρθρου ΙΙ παράγραφος 4 ως βάση για τον υπολογισμό της αποζημίωσης (αιτιολογική σκέψη 55). Επιπλέον η συμβεβλημένη εταιρεία δύναται να διορθώσει τις ποσότητες που δηλώθηκαν για το έτος που μόλις παρήλθε αναδρομικά και να εφαρμόσει αντίστοιχη διόρθωση στις αποζημιώσεις για την άδεια εφόσον διέθεσε ορισμένες ποσότητες δι' άλλης οδού. Το ευέλικτο αυτό σύστημα υπολογισμού των αποζημιώσεων αδείας ενέχει τον κίνδυνο οι επιχειρήσεις που συμμετέχουν στο σύστημα ΑRA να αφαιρούν αναδρομικά μια ορισμένη ποσότητα υλικών συσκευασίας από τον υπολογισμό της αποζημίωσης χωρίς να εξασφαλίζουν ότι όντως η αφαιρούμενη αυτή ποσότητα διατέθηκε με κάποιο άλλο τρόπο. Δεδομένου ότι η ΑRA δέχεται την αναδρομική διόρθωση των αναφορών για τις ποσότητες των συσκευασιών, η Επιτροπή κρίνει ότι η ΑRA δικαιολογημένα απαιτεί από τις συμβεβλημένες εταιρείες να προσκομίζουν αποδείξεις ούτως ώστε να μην υπονομεύεται το ευέλικτο αυτό σύστημα δήλωσης των ποσοτήτων.
(197) Λαμβάνοντας υπόψη τα ανωτέρω η απαίτηση της προσκόμισης αποδείξεων από τις συμβεβλημένες εταιρείες στο άρθρο Ι παράγραφος 2 της ΕLV δεν είναι αντίθετη προς το άρθρο 81 παράγραφος 1 της συνθήκης ΕΚ.
Χρήση του σήματος "Der Grüne Punkt"
(198) Περιορισμός του ανταγωνισμού βάσει του άρθρου 81 παράγραφος 1 της συνθήκης ΕΚ θα μπορούσε να υπάρξει σε περίπτωση που οι δικαιοδόχοι όφειλαν να καταβάλουν ένα τέλος για όλες τις συσκευασίες που φέρουν το σήμα "Der Grüne Punkt". Στην περίπτωση εκείνη πρόβλημα θα είχαν οι δικαιοδόχοι οι οποίοι λαμβάνουν απαλλαγή από την ΑRA μόνον για ένα μέρος των συσκευασιών ή οι οποίοι στην Αυστρία μεν δεν λαμβάνουν καμία απαλλαγή αλλά σε άλλα κράτη μέλη του ΕΟΧ θέτουν σε κυκλοφορία μια ομοιόμορφη συσκευασία η οποία ωστόσο φέρει το σήμα αυτό. Οι δικαιοδόχοι αυτοί θα ήταν αναγκασμένοι να καταβάλλουν ένα τέλος στην ΑRA και για τις ποσότητες για τις οποίες δεν συμμετέχουν στο σύστημα ΑRA, πέρα από το τέλος που θα κατέβαλαν στους ανταγωνιστές της, ή θα ήταν αναγκασμένοι να δημιουργήσουν χωριστές γραμμές συσκευασίας και διανομής, κάτι που δεν είναι πρακτικό ούτε οικονομικό.
(199) Η ΕLV δεν περιλαμβάνει ρύθμιση βάσει της οποίας οι συσκευασίες που συμμετέχουν στο σύστημα ΑRA και τίθενται σε κυκλοφορία στην Αυστρία, οφείλουν να φέρουν το σήμα "Der Grüne Punkt". Παρομοίως το VerpackVO δεν προβλέπει παρόμοια υποχρέωση σήμανσης για συσκευασίες που συμμετέχουν σε κάποιο σύστημα αποκομιδής και διαχείρισης.
(200) Πέραν αυτού, κατά την άποψη της ΑRA το άρθρο ΙΙ της ΕLV, σημαίνει ότι το ποσό που υποχρεούνται να καταβάλουν οι συμβεβλημένες εταιρείες δεν αποτελεί αντίτιμο για το δικαίωμα χρήσης του σήματος "Der Grüne Punkt" αλλά αποζημίωση για την υπηρεσία απαλλαγής που προσφέρει το σύστημα ΑRA. Δηλαδή αφορά όχι τη χρήση του σήματος αλλά τη χρήση υπηρεσιών.
(201) Αυτό σημαίνει ότι οι επιχειρήσεις μπορούν να στραφούν σε ανταγωνιστικά συστήματα απαλλαγής ή σε κάποιο σύστημα αυτοδιαχείρισης για ένα μέρος ή για το σύνολο των συσκευασιών τους που φέρουν το σήμα "Der Grüne Punkt" χωρίς να είναι υπόχρεες καταβολής αποζημίωσης στην ΑRA, υπό την προϋπόθεση ότι μπορούν να αποδείξουν στην ΑRA ότι διέθεσαν τις συσκευασίες σύμφωνα με τα όσα ορίζει το VerpackVO.
(202) Προκειμένου να εξασφαλιστεί ότι η ΑRA δεν θα λάβει άλλα μέτρα κατά εταιρειών οι οποίες δεν έχουν άδεια ΑRA αλλά είναι υποχρεωμένες να τοποθετούν στις συσκευασίες που θέτουν σε κυκλοφορία το σήμα "Der Grüne Punkt" είτε στο πλαίσιο σύμβασης με ένα σύστημα αποκομιδής και διαχείρισης σε άλλο κράτος μέλος είτε βάσει της εθνικής νομοθεσίας άλλου κράτους μέλους, η ΑRA επιβεβαίωσε ότι δεν έχει αντίρρηση μια συσκευασία για την οποία δεν υπάρχει σχετική άδεια της ΑRA, να φέρει το σήμα "Der Grüne Punkt" υπό την προϋπόθεση ότι μπορεί να αποδειχθεί ότι η διαχείρισή της γίνεται βάσει των όσων ορίζει το διάταγμα και ότι η ΑRA λαμβάνει τα σχετικά αποδεικτικά. Αυτό ισχύει ανεξάρτητα από το εάν η συμμετοχή στο σύστημα ΑRA είναι μερική ή ολοκληρωτική. Ακόμη και στην περίπτωση ολοκληρωτικής αποχής από το σύστημα ΑRA, αυτό δεν οφείλει να αναφέρεται στη συσκευασία.
(203) Με βάσει τα ανωτέρω, πρέπει να θεωρηθεί ότι οι διατάξεις της ΕLV σχετικά με τη χρήση του σήματος "Der Grüne Punkt" στις συσκευασίες που τίθενται σε κυκλοφορία δεν παρακωλύουν τρέχοντα ή δυνητικά ανταγωνιστικά συστήματα αποκομιδής και διαχείρισης ή συστήματα αυτοδιαχείρισης οικιακών συσκευαστικών απορριμμάτων με αποτέλεσμα να μην συνιστούν περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ.
Σύνηθες δικαίωμα καταγγελίας συμβάσεων για αλλοδαπούς δικαιοδόχους από άλλα κράτη μέλη
(204) Βάσει του άρθρου 7 της οδηγίας 94/62/ΕΚ, τα συστήματα επιστροφής συσκευασιών πρέπει να είναι εξίσου ανοικτά και σε εισαγόμενα προϊόντα τα οποία δεν πρέπει να υφίστανται διακριτική μεταχείριση. Οι λεπτομέρειες πρόσβασης και τα ενδεχόμενα σχετικά τέλη πρέπει να μην εισάγουν διακρίσεις. Προς τούτο το άρθρο 32 παράγραφος 2 του ΑWG καθιστά τη σύναψη συμβάσεων υποχρεωτική για τον τομέα των οικιακών συσκευασιών. Συνεπώς, η ΑRA δεν δύναται, κατ' αρχήν, να ασκήσει το δικαίωμα καταγγελίας των συμφωνιών. Όταν συντρέχουν οι εξαιρετικές περιστάσεις που περιγράφει η ΑRA (αιτιολογική σκέψη 60) και η σύμβαση καταγγέλλεται, η ΑRA υπόκειται σε έλεγχο για το ενδεχόμενο καταχρηστικής συμπεριφοράς. Στη βάση αυτή το σύνηθες δικαίωμα καταγγελίας που χορηγείται σε αλλοδαπούς δικαιοδόχους βάσει των συμφωνιών δεν δύναται να θεωρηθεί ως αισθητός περιορισμός του ανταγωνισμού κατά την έννοια του άρθρου 81 παράγραφος 1 της συνθήκης ΕΚ.
1.2. Περιορισμός του ανταγωνισμού μέσω των συμφωνιών διαχείρισης συσκευασιών μεταξύ ΑRA και BRG
(205) Το άρθρο 5 της συμφωνίας διαχείρισης μεταξύ ΑRA και ΑRGEV, που κοινοποιήθηκε ως πρότυπο όλων των συμφωνιών που συνάφθηκαν μεταξύ της ΑRA και των BRG, περιλαμβάνει εκτενείς διατάξεις υπέρ τόσο της ΑRA όσο και των BRG. Το άρθρο 6 παράγραφος 13 της συμφωνίας περιλαμβάνει επίσης μια ρήτρα ευνοϊκότερης μεταχείρισης υπέρ της ΑRA.
Αποκλειστικότητα υπέρ της ΑRA
(206) Οι διατάξεις περί αποκλειστικότητας υπέρ της ΑRA για τη διάρκεια της συμφωνίας, οι οποίες περιλαμβάνονται στο άρθρο 5 παράγραφος 2 των συμφωνιών διαχείρισης μεταξύ ΑRA και BRG, σημαίνουν ότι οι δυνητικοί ανταγωνιστές του συστήματος ΑRA δεν δύνανται να συνάψουν συμβάσεις με τις BRG οι οποίες διαθέτουν άδειες του συστήματος. Εντούτοις, η δυνατότητα σύναψης συμβάσεων δεν αποτελεί ουσιώδη προϋπόθεση για την πρόσβαση στην αγορά του συστήματος βάσει του δικαίου ανταγωνισμού. Το βασικό στοιχείο είναι ότι οι ανταγωνιστές δύνανται να συνάψουν συμβάσεις με τις επιχειρήσεις που αναλαμβάνουν την πραγματική αποκομιδή και διαλογή των συσκευασιών. Η αγορά αυτή, η οποία έπεται της αγοράς συστημάτων, εξετάζεται αναλυτικότερα παρακάτω.
(207) Από την εξέταση της ρήτρας περί αποκλειστικότητας στο άρθρο 5 των συμφωνιών διαχείρισης συνάγεται ότι αυτό δεν συνιστά αισθητό περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ.
Αποκλειστικότητα υπέρ των BRG
(208) Οι διατάξεις περί αποκλειστικότητας του άρθρου 5 παράγραφος 1 υπέρ των BRG για τη διάρκεια της συμφωνίας σημαίνουν ότι καμία άλλη εταιρεία δεν θα δύναται να καταστεί BRG στο πλαίσιο του συστήματος ΑRA και να επωφεληθεί από τις υπηρεσίες πρακτορείας που προσφέρει η ΑRA. Δεδομένου ότι αυτό που επιζητούν οι ανταγωνιστές είναι ακριβώς η δυνατότητα σύναψης συμβάσεων με υπόχρεες επιχειρήσεις αντί με την ΑRA, είναι αδύνατο διαπιστωθεί το όφελος το οποίο μπορούν να αποκομίσουν από τη χρήση των υπηρεσιών της ΑRA. Ως εκ τούτου η Επιτροπή συμπεραίνει ότι και στην παρούσα περίπτωση δεν υφίσταται αισθητός περιορισμός του ανταγωνισμού κατά την έννοια του άρθρου 81 παράγραφος 1 της συνθήκης ΕΚ.
(209) Επιπλέον, κάθε BRG αναλαμβάνει συγκεκριμένες κατηγορίες υλικών και στάδια διαχείρισης. Βάσει του άρθρου 5 παράγραφος 3 της συμφωνίας διαχείρισης κάθε BRG αναλαμβάνει να μην παράσχει καμία υπηρεσία διαχείρισης υπαγόμενη στον τομέα ευθύνης άλλης BRG. Αυτό σημαίνει ότι οι BRG δεν δύνανται να ασκούν ανταγωνισμό η μία στην άλλη πράγμα το οποίο κατά κύριο λόγο επηρεάζει την οργάνωση στο εσωτερικό του συστήματος ΑRA. Εκτός συστήματος ΑRA, η ρύθμιση αυτή δεν έχει καμία επίπτωση πέραν της αποκλειστικότητας που προαναφέρεται. Και το γεγονός ότι η ελευθερία κινήσεων που παρέχεται στις BRG περιορίζεται ακόμη περισσότερο εντός του συστήματος ΑRA μπορεί να δικαιολογηθεί με βάση την ανάγκη για σαφή κατανομή των αρμοδιοτήτων και για εύλογη εξειδίκευση στο εσωτερικό του συστήματος. Σε επίπεδο συστήματος θα ήταν ουσιαστικά αδύνατο να πραγματοποιηθούν διαγωνισμοί με εταιρείες αποκομιδής, διαλογής και ανακύκλωσης ή να εξασφαλισθεί η τήρηση των ποσοστώσεων εάν δεν υπήρχε σαφής οριοθέτηση των αρμοδιοτήτων. Σημασία έχει επίσης ότι η δέσμευση των BRG να περιορισθούν στον τομέα ευθύνης τους παύει να ισχύει μετά την εκπνοή της ισχύος της συμφωνίας. Συνεπώς, η ρύθμιση του άρθρου 5 παράγραφος 3 της συμφωνίας διαχείρισης δεν αντιβαίνει το άρθρο 81 παράγραφος 1 της συνθήκης ΕΚ.
Ρήτρα ευνοϊκότερης μεταχείρισης
(210) Περαιτέρω, πρέπει να εξετασθεί αν η ρήτρα ευνοϊκότερης μεταχείρισης του άρθρου 6 παράγραφος 13 της συμφωνίας διαχείρισης συσκευασιών μεταξύ ΑRA και BRG, βάσει της οποίας απαγορεύεται στις BRG να προσφέρουν ή να παρέχουν τις υπηρεσίες τους σε τρίτους υπό ευνοϊκότερους όρους από εκείνους που ισχύουν για την ΑRA ή τους δικαιοδόχους της, συνιστά αισθητό περιορισμό του ανταγωνισμού στην αγορά συστημάτων για τους σκοπούς του άρθρου 81 παράγραφος 1 της συνθήκης ΕΚ. Η ρήτρα ευνοϊκότερης μεταχείρισης, όπως και η ρήτρα αποκλειστικότητας, δεν έχει, καθεαυτή, καμία επίπτωση δεδομένου ότι η ρήτρα αποκλειστικότητας απαγορεύει στις BRG να συνεργάζονται με άλλο σύστημα αποκομιδής πλην του ΑRA. Άρα, δεν τίθεται καν θέμα παροχής ευνοϊκότερων όρων. Επομένως η ρήτρα ευνοϊκότερης μεταχείρισης δεν δύναται να αποτελέσει αισθητό περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ.
1.3. Περιορισμός του ανταγωνισμού μέσω των συμφωνιών συνεργασίας μεταξύ ΑRGEV και BRG
(211) Η ρήτρα περί αποκλειστικότητας μεταξύ ΑRGEV και ÖKK/Alurec θα μπορούσε να ισοδυναμεί με περιορισμό του ανταγωνισμού εφόσον εμπόδιζε δυνητικούς ανταγωνιστές να εισέλθουν στην αγορά. Βάσει του άρθρου 15 της συμφωνίας διαχείρισης της ΑRGEV με την ÖKK η οποία έχει αναλάβει την οργάνωση της ανακύκλωσης συσκευασιών από πλαστικό, τα μέρη δεσμεύονται για τη διάρκεια της ισχύος της συμφωνίας να μην συγκροτήσουν, λειτουργήσουν ή συμμετάσχουν σε άλλο σύστημα αποκομιδής και ανακύκλωσης κατά την έννοια του VerpackVO πλην του συστήματος ΑRA, εκτός εάν λάβουν τη συγκατάθεση του άλλου μέρους. Το άρθρο V της συμφωνίας μεταξύ ΑRGEV και Αlurec περιλαμβάνει ανάλογη ρύθμιση αποκλειστικότητας.
(212) Οι δυνητικοί ανταγωνιστές ως εκ τούτου αποκλείονται από το οργανωτικό επίπεδο όσον αφορά την ανακύκλωση ή την εμπορία δευτερογενών πρώτων υλών, αλλά όχι από την πρόσβαση στην αγορά. Οι ανταγωνιστές δύνανται να δημιουργήσουν τις δικές τους οργανωτικές διαρθρώσεις. Συγκεκριμένα, δεν υπάρχει καμία ένδειξη ότι ενδέχεται να υπάρξουν εμπόδια στη σύναψη συμβάσεων μεταξύ δυνητικών ανταγωνιστών του συστήματος ΑRA και εταιρειών ανακύκλωσης. Η ρήτρα αποκλειστικότητας υπέρ της ΑRGEV δεν συνιστά περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ.
2. Αγορά συστημάτων για συσκευασίες προερχόμενες από τον επαγγελματικό και βιομηχανικό τομέα
2.1. Περιορισμός του ανταγωνισμού μέσω των συμφωνιών απαλλαγής και αδείας χρήσεως του σήματος
(213) Η ΕLV χρησιμεύει για την αδειοδότηση οικιακών συσκευασιών και των επαγγελματικών και βιομηχανικών συσκευασιών.
(214) Η ανάλυση στις αιτιολογικές σκέψεις 193 και επόμενες, των διατάξεων της ΕLV όσον αφορά τη χρήση παράλληλων συστημάτων απαλλαγής ή αυτοδιαχείρισης ισχύει, συνεπώς, και για τις επαγγελματικές και βιομηχανικές συσκευασίες. Η χρήση του σήματος "Der Grüne Punkt" μπορεί να επιτραπεί όταν μια συσκευασία πετιέται, σε ένα άλλο κράτος μέλος, τουλάχιστον στον τομέα των νοικοκυριών με αποτέλεσμα να πρέπει να φέρει το σήμα αυτό.
(215) Συνεπώς η Επιτροπή συμπεραίνει ότι οι σχετικές διατάξεις της ΕLV δεν καταλήγουν στον περιορισμό του ανταγωνισμού στην αγορά συστημάτων για επαγγελματικές και βιομηχανικές συσκευασίες με αποτέλεσμα να μην υπάγονται στο πεδίο εφαρμογής του άρθρου 81 παράγραφος 1 της συνθήκης ΕΚ.
2.2. Περιορισμός του ανταγωνισμού μέσω των συμφωνιών διαχείρισης μεταξύ της ΑRA και των BRG
(216) Οι συμφωνίες διαχείρισης συσκευαστικών απορριμμάτων μεταξύ της ΑRA και των BRG, ως πρότυπο των οποίων κοινοποιήθηκε η συμφωνία μεταξύ ΑRA και ΑRGEV, αφορούν τη διαχείριση συσκευασιών που πετιούνται όχι μόνον από νοικοκυριά αλλά και από τον επαγγελματικό τομέα. Η νομική αξιολόγηση των προβληματικών ρητρών αποκλειστικότητας για τις οικιακές συσκευασίες στην αιτιολογική σκέψη 206 και επόμενες ισχύει και τον εν λόγω τομέα. Όπως και στον τομέα των οικιακών συσκευαστικών απορριμμάτων, οι επίμαχες ρήτρες δεν συνιστούν περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ στον τομέα των επαγγελματικών συσκευασιών.
2.3. Περιορισμός του ανταγωνισμού μέσω των συμφωνιών διαχείρισης απορριμμάτων μεταξύ της ΑRGEV και των BRG
(217) Οι συμφωνίες συνεργασίας μεταξύ ΑRGEV και των BRG, ως πρότυπα των οποίων κοινοποιήθηκαν οι συμφωνίες μεταξύ ΑRGEV και ÖKK, και μεταξύ ΑRGEV και Αlurec, δεν κάνουν διάκριση μεταξύ οικιακού και επαγγελματικού τομέα. Η νομική αξιολόγηση δεν διαφέρει από εκείνην που έγινε για την αγορά αποκομιδής και διαλογής οικιακών συσκευασιών (αιτιολογική σκέψη 211 και επόμενες). Για τους λόγους που αναφέρονται εκεί, οι ρήτρες αμοιβαίας αποκλειστικότητας που περιλαμβάνονται στις εν λόγω συμφωνίες δεν συνιστούν περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ.
3. Αγορά αποκομιδής και διαλογής χρησιμοποιημένων οικιακών συσκευασιών
(218) Το σύστημα ΑRA αφορά την αγορά αποκομιδής και διαλογής χρησιμοποιημένων ελαφρών συσκευασιών που συσσωρεύονται στα νοικοκυριά κατά κύριο λόγο μέσω συμφωνιών εταιρικής σχέσης ανά περιφέρεια μεταξύ της ΑRGEV και φορέων αποκομιδής και διαλογής.
(219) Βάσει των συμφωνιών που ήταν σε ισχύ από την 1η Ιανουαρίου 2002, η ΑRGEV συνήψε χωριστές συμφωνίες με εταιρείες διαχείρισης για την αποκομιδή και τη διαλογή συσκευασιών.
3.1. Περιορισμός του ανταγωνισμού μέσω των περιφερειακών συμφωνιών μεταξύ ΑRGEV και εταίρων αποκομιδής
Αποκλειστικότητα υπέρ των εταίρων αποκομιδής
(220) Η συμφωνία αποκομιδής συνάπτεται μεταξύ ΑRGEV και μεμονωμένων εταίρων αποκομιδής για μια συγκεκριμένη περιοχή για την οποία ο εταίρος αποκτά την αποκλειστικότητα.
(221) Εξαιτίας της υποχρέωσης της ΑRGEV να αντλεί όλες τις υπηρεσίες αποκομιδής κατά τη διάρκεια της σύμβασης από την ίδια επιχείρηση διαχείρισης στην περιφέρεια την οποία καλύπτει η σύμβαση, και λαμβάνοντας υπόψη τη δεσπόζουσα θέση της ΑRGEV στην αγορά από την πλευρά της ζήτησης (βλέπε αιτιολογική σκέψη 181), οι άλλοι φορείς παροχής υπηρεσιών αποκομιδής ελαφρών οικιακών συσκευασιών στερούνται σημαντικών ευκαιριών συμμετοχής από την πλευρά της προσφοράς.
(222) Η σύναψη σύμβασης με έναν μόνον εταίρο αποκομιδής ανά περιφέρεια ισοδυναμεί με αυτοπεριορισμό της ΑRGEV από άποψη ζήτησης υπηρεσιών αποκομιδής ελαφρών οικιακών συσκευασιών. Ως αποτέλεσμα του περιορισμού αυτού, αποκλείονται οι ανταγωνιστικοί φορείς παροχής υπηρεσιών αποκομιδής ελαφρών οικιακών συσκευασιών από το να ικανοποιήσουν τις ανάγκες του μεγαλύτερου πελάτη τέτοιων υπηρεσιών και περιορίζεται ο ανταγωνισμός από την πλευρά της προσφοράς μεταξύ εταίρων αποκομιδής στις περιοχές που καλύπτουν οι συμβάσεις. Μολονότι η αποκομιδή διαχωρίζεται από τη διαλογή στις συμβάσεις που ισχύουν από το 2002 και μετά, το σύστημα ΑRA οδηγεί στη δεσμοποίηση της ζήτησης. Ταυτόχρονα, όμως, οι επιχειρήσεις αποκομιδής δραστηριοποιούνται για το σύστημα ΑRA και στον τομέα των επαγγελματικών συσκευασιών στο πλαίσιο μιας ενιαίας συμφωνίας αποκομιδής.
(223) Οι συμβάσεις της ΑRGEV με τους εταίρους αποκομιδής είναι, ουσιαστικά, αορίστου διαρκείας και, κατά βάση, προβλέπουν το σύνηθες δικαίωμα καταγγελίας μετά την παρέλευση τριών ετών. Στη δέσμευση 4 που περιγράφεται στην αιτιολογική σκέψη 139, η ΑRGEV έχει αναλάβει την υποχρέωση να τερματίζει τις συμβάσεις της με τους εταίρους διαχείρισης μετά την παρέλευση τριών ετών, εκτός εάν τα μέρη συμφωνήσουν από κοινού να παρατείνουν την ισχύ της το πολύ για δύο επιπλέον έτη. Η ΑRGEV θα προκηρύσσει διαγωνισμούς για τις συμβάσεις παροχής υπηρεσιών στο πλαίσιο αντικειμενικής διαδικασίας μετά την παρέλευση πέντε ετών. Μολονότι η δέσμευση αυτή δεν επιτρέπει στα μέρη να δεσμευθούν επ' αορίστω, οι συμβάσεις μπορούν να έχουν διάρκεια έως πέντε έτη. Αυτό σημαίνει ότι οι αποκλειόμενες επιχειρήσεις διαχείρισης στερούνται πρόσβασης στον κύριο πελάτη των υπηρεσιών αυτών για περίοδο τριών έως πέντε ετών με αποτέλεσμα να περιορίζεται αισθητά ο ανταγωνισμός στην περιφέρεια την οποία καλύπτει η σύμβαση.
Αισθητό αποτέλεσμα
(224) Ωστόσο, η αποκλειστικότητα υπέρ των εταίρων αποκομιδής αντιβαίνει το άρθρο 81 παράγραφος 1 της συνθήκης ΕΚ μόνον εφόσον περιορίζει σε αισθητό βαθμό τον ανταγωνισμό. Το πόσο αισθητός είναι ο περιορισμός του ανταγωνισμού εξαρτάται κυρίως από τη θέση των συμβαλλόμενων μερών στη σχετική αγορά και από τη διάρκεια της αποκλειστικής σχέσης.
(225) Συνολικά, η ΑRGEV έχει συνάψει συμφωνίες με εταίρους αποκομιδής για 64 περιοχές, δημιουργώντας με τον τρόπο αυτόν ένα δίκτυο συμφωνιών το οποίο καλύπτει το σύνολο της αυστριακής επικράτειας. Αυτό σημαίνει ότι μόνον το σύστημα ΑRA παρέχει σήμερα ένα σύστημα αποκομιδής και διαχείρισης που καλύπτει ολόκληρη τη χώρα και όλες τις κατηγορίες υλικών στον τομέα των συσκευασιών από νοικοκυριά και παρεμφερείς χρήστες στην Αυστρία με αποτέλεσμα να αποτελεί τον κύριο πελάτη για τέτοιες υπηρεσίες διαχείρισης τόσο σε κάθε επιμέρους περιφέρεια αποκομιδής όσο και στο σύνολο της αυστριακής επικράτειας. Στον τομέα των ελαφρών οικιακών συσκευασιών, μόνον η Öko-Box έχει δημιουργήσει ένα ανταγωνιστικό σύστημα. Αυτό, όμως, περιορίζεται στις σύνθετες συσκευασίες ποτών από χαρτόνι, οι οποίες καταλαμβάνουν περίπου το 20 % του συνόλου των ελαφρών συσκευασιών που συσσωρεύονται στα νοικοκυριά (βλέπε αιτιολογική σκέψη 182).
(226) Δεδομένου ότι η ΑRGEV έχει καλύψει ολόκληρη τη σχετική γεωγραφική αγορά με ένα δίκτυο ανάλογων συμβάσεων, η δεσμοποίηση των ρυθμίσεων αποκλειστικότητας που περιλαμβάνουν εμποδίζει τρίτους να εισέλθουν στην αγορά κατά την περίοδο ισχύος των συμβάσεων. Ο σωρευτικός αντίκτυπος των συμβάσεων ως σύνολο έχει ως αποτέλεσμα την περιχαράκωση της αγοράς έναντι των αποκλειόμενων επιχειρήσεων διαχείρισης χρησιμοποιημένων συσκευασιών.
(227) Επιπλέον από την πλευρά της προσφοράς, λόγοι χώρου και υλικοτεχνικής φύσεως δεν επιτρέπουν τη συγκρότηση άλλης διάρθρωσης αποκομιδής για τελικούς χρήστες παράλληλα με εκείνην που δημιουργήθηκε με τους εταίρους αποκομιδής της ΑRGEV (βλέπε αιτιολογικές σκέψεις 160, 281 και επόμενες). Ακόμη και η Öko-Box κάνει μερική χρήση της υποδομής αποκομιδής των επιχειρήσεων διαχείρισης της ΑRGEV. Επομένως, προς το παρόν δεν είναι πιθανό να εμφανισθούν άλλες εναλλακτικές ευκαιρίες για τους αποκλεισμένους φορείς παροχής υπηρεσιών αποκομιδής να προσφέρουν τις υπηρεσίες τους. Από ρεαλιστική άποψη, ένα σύστημα απαλλαγής το οποίο θέλει να ανταγωνισθεί την ΑRA είναι πολύ πιθανότερο να συνεργασθεί με τους εταίρους αποκομιδής που ήδη εκτελούν την αποκομιδή συσκευασιών για το σύστημα ΑRA στο πλαίσιο της συμφωνίας με τους εταίρους αποκομιδής. Στη βάση αυτή πρέπει να θεωρηθεί ότι δεν είναι πιθανό να εμφανισθούν νέες ευκαιρίες παροχής υπηρεσιών στη σχετική αγορά για τους αποκλεισμένους φορείς αποκομιδής σε αισθητό, δηλαδή ουσιαστικό, βαθμό κατά τη διάρκεια ισχύος της συμφωνίας με τον εταίρο αποκομιδής της εκάστοτε περιφέρειας.
(228) Σημαντικό στοιχείο της αξιολόγησης των αποτελεσμάτων της αποκλειστικότητας στον ανταγωνισμό είναι η διάρκειά της. Βάσει της δέσμευσης αριθ. 4 της ΑRGEV (βλέπε αιτιολογική σκέψη 139), οι μελλοντικές συμφωνίες με τους εταίρους αποκομιδής θα ανατίθενται με διαγωνισμό μετά την παρέλευση το πολύ πέντε ετών. Αυτό σημαίνει ότι άλλοι φορείς παροχής υπηρεσιών αποκομιδής οι οποίοι δεν επιτυγχάνουν να τους ανατεθούν συμβάσεις αποκλείονται από βασικές ευκαιρίες παροχής υπηρεσιών για ένα μεγάλο χρονικό διάστημα.
(229) Η Επιτροπή, συνεπώς, συμπεραίνει ότι η αποκλειστικότητα που απορρέει από τη συμφωνία υπέρ των εκάστοτε εταίρων διαχείρισης περιορίζει αισθητά τον ανταγωνισμό.
Πρόσβαση στις εγκαταστάσεις αποκομιδής των εταίρων αποκομιδής
(230) Εξαιτίας της συμφόρησης στην υποδομή αποκομιδής από σημεία απόρριψης κοντά στα νοικοκυριά, όπως περιγράφεται στην αιτιολογική σκέψη 227, η ελεύθερη και απρόσκοπτη πρόσβαση ανταγωνιστών του συστήματος ΑRA στις εγκαταστάσεις αυτές έχει ιδιαίτερη σημασία για τον ανταγωνισμό. Συγκεκριμένα, θα επρόκειτο για περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ αν η συμφωνία με τον εταίρο αποκομιδής ήταν διατυπωμένη έτσι ώστε να αποκλείονται οι ανταγωνιστές του συστήματος ΑRA από την πρόσβαση στην υποδομή αποκομιδής.
(231) Οι συμβάσεις παροχής υπηρεσιών δεν περιλαμβάνουν καμία ρήτρα αποκλειστικότητας υπέρ της ΑRGEV, πράγμα το οποίο σημαίνει ότι οι επιχειρήσεις διαχείρισης δύνανται να προσφέρουν τις υπηρεσίες τους σε άλλα συστήματα απαλλαγής ή στο πλαίσιο συστημάτων αυτοδιαχείρισης. Με τη δέσμευση 3 που αναπαράγεται στην αιτιολογική σκέψη 139, η ΑRGEV επιβεβαιώνει ότι παραιτείται από τη ρήτρα αποκλειστικότητας.
(232) Το ερώτημα που μένει να εξετασθεί είναι αν η συμφωνία με τους εταίρους αποκομιδής εμποδίζει τη συγχρησιμοποίηση των κάδων του εταίρου αποκομιδής από ανταγωνιστές του συστήματος ΑRA.
(233) Ένα προβληματικό σημείο αποτελεί, ενδεχομένως, η ρήτρα κυριότητας στο άρθρο 2 παράγραφος 5 σημείο 2 της συμφωνίας αποκομιδής, βάσει της οποίας οι εταίροι αποκομιδής αναλαμβάνουν τις συσκευασίες για λογαριασμό της ΑRGEV με αποτέλεσμα να δύνανται να διεκπεραιώνουν τα υλικά που συλλέγονται για την ΑRGEV μόνον με τον τρόπο που προβλέπεται στη συμφωνία. Επιπλέον, η ΑRGEV καταβάλλει αποζημίωση για το κόστος των κάδων και διατηρεί το δικαίωμα να απαιτήσει να αποφασίζεται η τοποθέτησή τους σε συνεννόηση μαζί της. Με τις διατάξεις αυτές η ΑRGEV αποκτά σε κάποιο βαθμό τον έλεγχο επί των κάδων, αλλά δεν αποκλείεται ρητά η συγχρησιμοποίηση. Επίσης, η ΑRGEV δήλωσε ότι οι επιχειρήσεις διαχείρισης δεν εμποδίζονται να παραχωρούν χώρο στον ίδιο κάδο σε κάποιο άλλο σύστημα εφόσον αυτό δεν επηρεάζει την εκπλήρωση των υποχρεώσεών τους έναντι της ΑRGEV (βλέπε αιτιολογική σκέψη 103). Όσον αφορά τη ρήτρα κυριότητας, η ΑRGEV κατέστησε σαφές ότι ισχύει μόνον για τις ποσότητες συσκευασιών που έχουν άδεια της ΑRA και ότι δεν εμποδίζει τους ανταγωνιστές του συστήματος ΑRA να κάνουν απεριόριστη χρήση συσκευασιών που συλλέγονται μέσω της συγχρησιμοποίησης των μέσων αποκομιδής. Η ρήτρα κυριότητας, επομένως, πρέπει να ερμηνευθεί ότι δεν εμποδίζει το διαχωρισμό των ποσοτήτων συσκευασιών που συλλέγονται στον ίδιο κάδο για περισσότερα συστήματα.
(234) Συνεπώς δεν μπορεί να προβληθεί το επιχείρημα ότι οι διατάξεις της συμφωνίας με τους εταίρους αποκομιδής εμποδίζουν τις επιχειρήσεις διαχείρισης να συνάπτουν και να εκτελούν συμβάσεις με ανταγωνιστές του συστήματος ΑRA για τη συγχρησιμοποίηση των κάδων συλλογής των συσκευασιών. Ωστόσο, οι περιορισμοί στη δέσμευση 3 όσον αφορά τη συγχρησιμοποίηση δικαιολογούν τους φόβους ότι η ΑRGEV μπορεί να προσπαθήσει να δυσχεράνει για τους εταίρους αποκομιδής την προσφορά πρόσβασης στους κάδους σε ανταγωνιστές χωρίς ειδική αναφορά σε διάταξη της συμφωνίας αποκομιδής. Ο κίνδυνος αυτός πρέπει να ληφθεί υπόψη προκειμένου να αποφασισθεί αν πληρούνται οι όροι απαλλαγής για τους διακανονισμούς αποκλειστικότητας υπέρ των εταίρων αποκομιδής (βλέπε παρακάτω, αιτιολογική σκέψη 278 και επόμενες).
3.2. Περιορισμός του ανταγωνισμού μέσω των συμφωνιών με περιφερειακούς εταίρους μεταξύ ΑRGEV και εταίρων διαλογής
(235) Χάρη στη διάκριση που γίνεται στη συμφωνία αποκομιδής και διαλογής από 1ης Ιανουαρίου 2002, οι εταίροι αποκομιδής και διαλογής δύνανται να είναι διαφορετικές επιχειρήσεις. Από πλευράς περιεχομένου, οι συμβάσεις της ΑRGEV με τους εταίρους διαλογής είναι παρόμοιες με εκείνες που συνάπτει με τους εταίρους αποκομιδής.
(236) Το άρθρο 5 της συμφωνίας διαλογής προβλέπει την ίδια διάρκεια ισχύος με τη συμφωνία αποκομιδής. Επιπλέον, σύμβαση διαλογής συνάπτεται με έναν μόνον εταίρο ανά περιφέρεια αποκομιδής, για τη διαλογή χρησιμοποιημένων συσκευασιών πώλησης. Η δέσμευση 4 η οποία αναπαράγεται στην αιτιολογική σκέψη 139 και αφορά τη διάρκεια της σύμβασης και την προκήρυξη διαγωνισμού μετά την παρέλευση το πολύ πέντε ετών, ισχύει και για τη συμφωνία διαλογής. Όσον αφορά τη νομική αξιολόγηση της ρύθμισης αποκλειστικότητας υπέρ των εταίρων διαλογής, πρέπει να ληφθούν υπόψη οι εξηγήσεις που δόθηκαν ως προς τη συμφωνία αποκομιδής. Το τελικό αποτέλεσμα είναι ότι η αποκλειστικότητα στην οποία αναφέρεται η συμφωνία διαλογής ισοδυναμεί με αισθητό περιορισμό του ανταγωνισμού στη σχετική αγορά κατά την έννοια του άρθρου 81 παράγραφος 1 της συνθήκης ΕΚ.
3.3. Περιορισμός του ανταγωνισμού μέσω συμφωνιών μεταξύ ΑRO και φορέων τοπικής αυτοδιοίκησης
(237) Η ΑRO συνήψε συμφωνία με φορείς τοπικής αυτοδιοίκησης όσον αφορά τη λειτουργία δημοτικών συστημάτων διαχείρισης χάρτινων απορριμμάτων για χάρτινες συσκευασίες από νοικοκυριά και άλλα σημεία απόρριψης που παράγουν ανάλογο όγκο συσκευαστικών απορριμμάτων. Βάσει της συμφωνίας, όμως, οι φορείς τοπικής αυτοδιοίκησης δεν παρέχουν υπηρεσίες αποκομιδής στην ΑRO αλλά λειτουργούν ένα δικό τους σύστημα αποκομιδής και διαχείρισης το οποίο καλύπτει και μη συσκευαστικά απορρίμματα όπως εφημερίδες και περιοδικά. Όσον αφορά την αποκομιδή συσκευασιών από χαρτί και χαρτόνι από σημεία κοντά στα νοικοκυριά, η ΑRO περιορίζεται στην αγορά ποσοτήτων από τις συσκευασίες που συγκεντρώνει ο δήμος. Η συμφωνία με τους φορείς τοπικής αυτοδιοίκησης δεν περιλαμβάνει διατάξεις με τις οποίες αποκλείεται σε οποιαδήποτε άλλο σύστημα αποκομιδής και διαχείρισης να συγχρησιμοποιεί τους κάδους συλλογής παλαιού χαρτιού. Επομένως, οι φορείς τοπικής αυτοδιοίκησης δεν εμποδίζονται να συνάπτουν συμβάσεις με ανταγωνιστές της ΑRO για την αποκομιδή και διαχείριση χάρτινων συσκευασιών.
(238) Με βάση τα δεδομένα αυτά, η Επιτροπή συμπεραίνει ότι οι συμφωνίες που συνήψε η ΑRO με τους φορείς τοπικής αυτοδιοίκησης δεν περιλαμβάνουν ρήτρες που περιορίζουν τον ανταγωνισμό και ότι, ως εκ τούτου, δεν αντιβαίνουν το άρθρο 81 παράγραφος 1 της συνθήκης ΕΚ.
4. Αγορά αποκομιδής και διαλογής επαγγελματικών συσκευασιών
(239) Το σύστημα ΑRA λειτουργεί στην αγορά αποκομιδής και διαλογής επαγγελματικών απορριμμάτων ιδίως μέσω των συμφωνιών με περιφερειακούς εταίρους που συνάπτονται μεταξύ των BRG και των εταίρων αποκομιδής/διαλογής.
(240) Οι συμβάσεις που συνήψαν οι ΑRGEV και ΑRO με τους εταίρους αποκομιδής/διαλογής για την εφαρμογή στην πράξη των απαιτήσεων του VerpackVO όσον αφορά τα συστήματα αποκομιδής και ανακύκλωσης, καλύπτουν και τις επαγγελματικές συσκευασίες.
4.1. Περιορισμός του ανταγωνισμού μέσω των συμφωνιών με περιφερειακούς εταίρους μεταξύ ΑRGEV και εταίρων αποκομιδής
(241) Η δέσμευση περί αποκλειστικότητας στο άρθρο 4 παράγραφος 1 υπέρ των εταίρων αποκομιδής πρέπει επίσης να εξετασθεί σε σχέση με τις επαγγελματικές συσκευασίες προκειμένου να διαπιστωθεί αν είναι συμβιβάσιμη με το άρθρο 81 παράγραφος 1 της συνθήκης ΕΚ.
(242) Λαμβάνοντας υπόψη τη δέσμευση της ΑRGEV να προσπαθεί να αποκτά όλες τις υπηρεσίες αποκομιδής, περιλαμβανομένου του επαγγελματικού τομέα από την ίδια επιχείρηση διαχείρισης, οι υπόλοιποι ανταγωνιστικοί φορείς παροχής υπηρεσιών αποκομιδής επαγγελματικών συσκευασιών στερούνται ευκαιριών παροχής υπηρεσιών με αποτέλεσμα να περιορίζεται ο ανταγωνισμός μεταξύ εταίρων αποκομιδής/διαχείρισης στον τομέα των επαγγελματικών συσκευασιών.
(243) Αντίθετα από τον τομέα της διαχείρισης χρησιμοποιημένων οικιακών συσκευασιών, στην αγορά επαγγελματικών συσκευασιών και άλλων επαγγελματικών απορριμμάτων η ΑRGEV δεν κατέχει απόλυτη δεσπόζουσα θέση ως πελάτης υπηρεσιών διαχείρισης. Για τις επαγγελματικές συσκευασίες υπάρχουν και άλλα συστήματα στην αγορά που αναζητούν υπηρεσίες διαχείρισης. Οι επιχειρήσεις διαχείρισης μπορούν επίσης να προσφέρουν υπηρεσίες αποκομιδής σε μεγάλους παραγωγούς απορριμμάτων.
(244) Μολονότι η ΑRGEV δεν κατέχει απόλυτη δεσπόζουσα θέση στον τομέα της ζήτησης υπηρεσιών διαχείρισης στον επαγγελματικό τομέα, τα ανταγωνιστικά συστήματα αποκομιδής και ανακύκλωσης, καθώς και τα σημεία απόρριψης μεγάλων ποσοτήτων χρησιμοποιημένων επαγγελματικών συσκευασιών δεν συγκρίνονται καθόλου με το σύστημα ΑRA από άποψη οικονομικού μεγέθους (βλέπε αιτιολογική σκέψη 181). Συνεπώς πρέπει να ληφθεί ως βάση ότι οι ρυθμίσεις περί αποκλειστικότητας στερούν από τις επιχειρήσεις διαχείρισης όχι αμελητέες ευκαιρίες παροχής υπηρεσιών και ότι, ως εκ τούτου, έχουν αισθητό αντίκτυπο στην κοινή αγορά υπηρεσιών διαχείρισης χρησιμοποιημένων επαγγελματικών συσκευασιών.
(245) Δεδομένου ότι οι συμφωνίες αποκομιδής προβλέπουν τη σύναψη τυποποιημένης σύμβασης για την αποκομιδή τόσο οικιακών όσο και επαγγελματικών χρησιμοποιημένων συσκευασιών, οι επιχειρήσεις διαχείρισης θα μπορούν να γίνουν εταίροι αποκομιδής της ΑRGEV για επαγγελματικές συσκευασίες μόνον εφόσον είναι επίσης σε θέση να παράσχουν την υποδομή αποκομιδής οικιακών συσκευασιών. Οι μικρότερες και ασθενέστερες επιχειρήσεις διαχείρισης συσκευασιών βρίσκονται, συνεπώς, σε μειονεκτική θέση από την άποψη των υπηρεσιών που δύνανται να προσφέρουν στην ΑRGEV. Τέτοιου τύπου ρυθμίσεις στην πράξη επιτείνουν τον περιορισμό του ανταγωνισμού που μόλις περιγράφηκε.
(246) Άλλος σημαντικός παράγοντας στην αξιολόγηση των αποτελεσμάτων της αποκλειστικότητας για τον ανταγωνισμό είναι η διάρκεια των συμφωνιών με τους εταίρους αποκομιδής. Βάσει της δέσμευσης της ΑRGEV, οι συμφωνίες αποκομιδής πρέπει να ανατίθενται εκ νέου με διαγωνισμό μετά το πολύ πέντε έτη. Αυτό σημαίνει ότι άλλοι φορείς παροχής υπηρεσιών διαχείρισης συσκευασιών στερούνται σημαντικών ευκαιριών παροχής υπηρεσιών κατά την περίοδο αυτήν.
(247) Αυτό οδηγεί στο συμπέρασμα ότι οι ρυθμίσεις περί αποκλειστικότητας για τη διάρκεια ισχύος της σύμβασης ισοδυναμούν με αισθητό περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ στην αγορά αποκομιδής και διαλογής επαγγελματικών χρησιμοποιημένων συσκευασιών.
4.2. Περιορισμός του ανταγωνισμού μέσω των συμφωνιών με περιφερειακούς εταίρους μεταξύ ΑRGEV και εταίρων διαλογής
(248) Οι συμφωνίες με εταίρους διαλογής καλύπτουν, επίσης, αμφότερους τους τομείς των οικιακών και επαγγελματικών συσκευασιών.
(249) Όσον αφορά τις ρυθμίσεις περί αποκλειστικότητας υπέρ των εταίρων διαλογής πρέπει να ληφθούν υπόψη οι παρατηρήσεις που εκτίθενται παραπάνω στις αιτιολογικές σκέψεις 241 και επόμενες. Το συμπέρασμα είναι ότι όντως συνιστούν παράβαση του άρθρου 81 παράγραφος 1 της συνθήκης ΕΚ.
4.3. Περιορισμός του ανταγωνισμού μέσω της συμφωνίας μεταξύ ΑRO και εταίρων αποκομιδής
(250) Η συμφωνία μεταξύ ΑRO και εταίρων αποκομιδής για επαγγελματικές συσκευασίες από χαρτί και χαρτόνι, περιλαμβάνει μια ρύθμιση περί αποκλειστικότητας υπέρ των εταίρων αποκομιδής, με τον περιορισμό της πενταετούς, κατ' ανώτατο όριο, συμβατικής διάρκειας βάσει της αναληφθείσας δεσμεύσεως. Η ρύθμιση αυτή στερεί, στους αποκλειόμενους φορείς παροχής υπηρεσιών αποκομιδής επαγγελματικών συσκευασιών, την πρόσβαση στην ΑRO η οποία αποτελεί σημαντικό πελάτη για τις υπηρεσίες αυτές. Για την αποκομιδή συσκευασιών από χαρτί και χαρτόνι υπάρχουν, όντως, άλλα συστήματα στην αγορά που, επίσης, χρησιμοποιούν υπηρεσίες διαχείρισης. Αληθεύει, όμως, επίσης, ότι στον τομέα αυτόν τα ανταγωνιστικά συστήματα αποκομιδής και ανακύκλωσης δεν συγκρίνονται με το σύστημα ΑRA από άποψη οικονομικής σπουδαιότητας (βλέπε αιτιολογική σκέψη 182). Ως εκ τούτου πρέπει να θεωρηθεί ότι οι ρυθμίσεις αποκλειστικότητας στερούν από τις επιχειρήσεις διαχείρισης όχι αμελητέες ευκαιρίες παροχής υπηρεσιών. Αυτό ισοδυναμεί με αισθητό περιορισμό του ανταγωνισμού στη σχετική αγορά προϊόντος κατά την έννοια του άρθρου 81 παράγραφος 1 της συνθήκης ΕΚ.
5. Αγορές ανακύκλωσης και εμπορίας δευτερογενών πρώτων υλών
(251) Η ΑRA δραστηριοποιείται στην αγορά ανακύκλωσης και εμπορίας δευτερογενών πρώτων υλών στο μέτρο που οι BRG οργανώνουν την ανακύκλωση του υλικού στις συσκευασίες που συλλέγονται από το σύστημα. Η ΑRGEV είναι υπεύθυνη για τις ελαφρές και τις μεταλλικές συσκευασίες που προέρχονται από νοικοκυριά και παρεμφερείς χρήστες, καθώς και για συσκευασίες από πλαστικό, σύνθετα μεταλλικά υλικά, ξύλο, υφαντά υλικά και κεραμικό που προέρχονται από τον επαγγελματικό χώρο, ενώ η ΑRO αναλαμβάνει συσκευασίες από χαρτί, χαρτόνι και κυματοειδές χαρτόνι προερχόμενες τόσο από νοικοκυριά όσο και από τον επαγγελματικό χώρο.
(252) Το ερώτημα είναι σε ποιο βαθμό επηρεάζει ο έλεγχος της ροής των συσκευασιών που αντιπροσωπεύουν οι συμβάσεις μεταξύ ΑRGEV/ARO και των εταίρων αποκομιδής, την αγορά ανακύκλωσης και εμπορίας και αν είναι συμβιβάσιμος με το άρθρο 81 παράγραφος 1 της συνθήκης ΕΚ.
5.1. Συμφωνία ΑRGEV/ARO και εταίρων αποκομιδής
(253) Βάσει των συμφωνιών που έχουν συνάψει η ΑRGEV και η ΑRO με τους εταίρους αποκομιδής, οι τελευταίοι δύνανται να διαθέσουν τις συσκευασίες μόνο σύμφωνα με τη μέθοδο που ορίζει η συμφωνία με αποτέλεσμα να περιορίζεται η ελευθερία επιλογών τους όσον αφορά τις εγκαταστάσεις διαλογής, τους σταθμούς μεταφόρτωσης και τις επιχειρήσεις ανακύκλωσης (άρθρο 2 παράγραφος 5 σημείο 2 σε συνδυασμό με το άρθρο 2 παράγραφος 2 σημείο 5 των συμφωνιών της ΑRGEV και άρθρο 2 παράγραφος 8 των συμφωνιών της ΑRO).
(254) Βάσει της συμφωνίας μεταξύ ΑRO και φορέων τοπικής αυτοδιοίκησης η οποία αφορά κατά κύριο λόγο την αποκομιδή συσκευασιών από τον τομέα των νοικοκυριών, οι φορείς τοπικής αυτοδιοίκησης δεν δικαιούνται να προβαίνουν στη διαχείριση των χάρτινων συσκευασιών με τρόπο διαφορετικό από εκείνον που ορίζει η ΑRO (άρθρο 3 παράγραφος 7).
(255) Το γεγονός ότι η ροή των συσκευασιών ελέγχεται μέσω των συμφωνιών μεταξύ ΑRGEV και ΑRO και των εταίρων αποκομιδής δεν περιορίζει τις δυνατότητες διαχείρισης ή ανακύκλωσης των τελευταίων, δεδομένου ότι σε κανένα στάδιο της διαδικασίας δεν περιέρχονται οι συσκευασίες στην κυριότητά τους. Η ΑRGEV και η ΑRO είναι ελεύθερες να διαθέτουν κατά βούληση τις συσκευασίες που είναι στην κυριότητά τους.
(256) Λαμβάνοντας υπόψη τη θέση των BRG στις σχετικές αγορές ανακύκλωσης και εμπορίας δευτερογενών πρώτων υλών καθώς και τη δομή των αγορών αυτών, δεν μπορεί να θεωρηθεί ότι οι συμφωνίες περιορίζουν τον ανταγωνισμό στην αγορά.
(257) Το μερίδιο αγοράς της Ferropack Recycling GmbH για σιδηρούχες μεταλλικές συσκευασίες (λευκοσίδηρος και χάλυβας) είναι κάτω από 10 %, ενώ το μερίδιο της Αlurec στις συσκευασίες αλουμινίου είναι μόλις 1,7 %. Το ποσοστό χαρτιού, χαρτονιού και κυματοειδούς χαρτονιού που ανακυκλώνει η ΑRO κάθε χρόνο ανέρχεται σε 22 % του συνολικού όγκου που παράγεται στην Αυστρία. Λαμβάνοντας υπόψη τα χαμηλά αυτά μερίδια αγοράς, δεν μπορεί να θεωρηθεί ότι οι ρυθμίσεις περιορίζουν τον ανταγωνισμό στην αγορά για αυτές τις κατηγορίες υλικών.
(258) Μόνον στην κατηγορία των πλαστικών κατέχει η αρμόδια BRG, δηλαδή η ÖKK, το 40 % της ετήσιας αγοράς ανακύκλωσης. Ωστόσο, πρέπει να ληφθεί υπόψη ότι μέχρι να τεθεί σε ισχύ το VerpackVO και να δημιουργηθεί το σύστημα ΑRA, αυτό το είδος απορριμμάτων, αντίθετα με τα απορρίμματα από γυαλί ή χαρτί, περιλαμβανόταν συνήθως στην τακτική αποκομιδή οικιακών απορριμμάτων και δεν υφίστατο χωριστή αποκομιδή και ανακύκλωση. Το VerpackVO δημιούργησε ένα νέο τομέα επιχειρηματικής δραστηριότητας για την αποκομιδή και ανακύκλωση πλαστικών συσκευασιών με βάση περιβαλλοντικά κίνητρα. Ωστόσο, οι περισσότερες πλαστικές συσκευασίες που συγκεντρώνονται με το σύστημα ΑRA δεν επιτυγχάνουν ικανοποιητική τιμή στην αγορά, με αποτέλεσμα η ÖKK να υφίσταται πρόσθετο κόστος για την ανακύκλωση του υλικού αυτού σύμφωνα με το VerpackVO. Λαμβάνοντας υπόψη τη δομή της αγοράς όσον αφορά τις πλαστικές συσκευασίες, το μερίδιο αγοράς της ÖKK δεν μπορεί να θεωρηθεί ότι συνιστά περιορισμό του ανταγωνισμού.
(259) Πρέπει επίσης να ληφθεί υπόψη το γεγονός ότι η βιομηχανία διαχείρισης απορριμμάτων στο μέτρο που συμμετέχει στην επιτροπή της ΑRGEV, δεν διαθέτει δικαιώματα ψήφου και δεν συμμετέχει σε συνεδριάσεις κατά τις οποίες συζητώνται νομικά θέματα που ανακύπτουν μεταξύ των BRG που αναλαμβάνουν την ανακύκλωση των υλικών και των μελών της ένωσης. Ως εκ τούτου ο κλάδος δεν δύναται να ασκήσει επιρροή υπέρ των συμφερόντων της.
(260) Με βάση τα ανωτέρω, η Επιτροπή συμπεραίνει ότι οι σχετικές διατάξεις της συμφωνίας μεταξύ της ΑRGEV ή της ΑRO και των εταίρων αποκομιδής δεν συνιστούν αισθητό περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ στη σχετική αγορά προϊόντος για την ανακύκλωση και την εμπορία δευτερογενών πρώτων υλών.
5.2. Συμφωνίες μεταξύ της ΑRGEV και των BRG
(261) Οι συμβάσεις μεταξύ ΑRGEV και ÖKK/Alurec περιλαμβάνουν επίσης μια ρήτρα αποκλειστικότητας υπέρ των τελευταίων, βάσει της οποίας η ΑRGEV αναλαμβάνει να μη διοχετεύει τις συλλεγείσες συσκευασίες σε τρίτους κατά τη διάρκεια της σύμβασης. Ως αποτέλεσμα, καμία άλλη επιχείρηση δεν δύναται να κινηθεί στον τομέα της οργάνωσης της ανακύκλωσης για την ΑRGEV. Ωστόσο, αυτό δεν αποκλείει την παροχή πραγματικών υπηρεσιών ανακύκλωσης για το σύστημα ΑRA. Οι συμβάσεις μεταξύ των BRG που αναλαμβάνουν την ανακύκλωση και των επιχειρήσεων που όντως ανακυκλώνουν τις συσκευασίες ανατίθενται σε ετήσια βάση με διαγωνισμό. Επιπλέον, τα μικρά μερίδια αγοράς των BRG που αναλαμβάνουν την ανακύκλωση στη συνολική αγορά ανακύκλωσης και εμπορίας δευτερογενών πρώτων υλών αποτελούν ένδειξη ότι οι προαναφερόμενες ρήτρες αποκλειστικότητας δεν έχουν ως αποτέλεσμα τον αποκλεισμό της αγοράς.
(262) Η ρήτρα αποκλειστικότητας που περιλαμβάνεται στις συμβάσεις της ΑRGEV με τις ÖKK και Αlurec υπέρ των BRG που αναλαμβάνουν την ανακύκλωση δεν αποτελεί, ως εκ τούτου, αισθητό περιορισμό του ανταγωνισμού στην αγορά ανακύκλωσης και εμπορίας δευτερογενών πρώτων υλών κατά την έννοια του άρθρου 81 παράγραφος 1 της συνθήκης ΕΚ.
Επιπτώσεις στο εμπόριο μεταξύ κρατών μελών
(263) Δεδομένου ότι οι ρυθμίσεις περί αποκλειστικότητας που περιλαμβάνονται στις συμφωνίες αποκομιδής και διαλογής των ΑRGEV και ΑRO έχουν περιοριστικό αποτέλεσμα για τον ανταγωνισμό, προκύπτει το ερώτημα αν ενδέχεται, επίσης, να επηρεάζει το εμπόριο μεταξύ κρατών μελών.
(264) Οι ΑRGEV και ΑRO έχουν συνάψει αποκλειστικές συμφωνίες αποκομιδής για 64 συμβατικές περιοχές, δημιουργώντας με τον τρόπο αυτόν ένα δίκτυο αποκομιδής χρησιμοποιημένων συσκευασιών που καλύπτει το σύνολο της αυστριακής επικράτειας. Για τη διάρκεια ισχύος της σύμβασης, αυτό καθιστά την πρόσβαση άλλων φορέων αποκομιδής στην αγορά πολύ δυσκολότερη, ιδίως εκείνων που προέρχονται από άλλα κράτη μέλη του Ευρωπαϊκού Οικονομικού Χώρου. Η ρύθμιση περί αποκλειστικότητας έχει μεγάλο αρνητικό αντίκτυπο στις δυνατότητες εδραίωσης αλλοδαπών επιχειρήσεων διαχείρισης στις σχετικές αγορές αποκομιδής και διαλογής οικιακών και επαγγελματικών συσκευασιών. Ως εκ τούτου, η ρύθμιση περί αποκλειστικότητας στη συμφωνία με τους εταίρους αποκομιδής δύναται να επηρεάσει αισθητά το εμπόριο μεταξύ κρατών μελών.
(265) Για τους ίδιους λόγους, η ρύθμιση αποκλειστικότητας που περιλαμβάνεται στη σύμβαση με τους εταίρους διαλογής δύναται, επίσης, να επηρεάσει αισθητά το εμπόριο μεταξύ κρατών μελών.
Συμπέρασμα
(266) Η εξέταση της ρύθμισης περί αποκλειστικότητας στις συμφωνίες αποκομιδής και διαλογής υπέρ των επιχειρήσεων που παρέχουν τις υπηρεσίες αυτές, οδηγεί στο συμπέρασμα ότι η ρύθμιση αυτή καθιστά πολύ δυσχερέστερη την είσοδο στη σχετική αγορά στις εγχώριες και στις αλλοδαπές επιχειρήσεις διαχείρισης χρησιμοποιημένων συσκευασιών και, συνεπώς, συμβάλλει σημαντικά στον αποκλεισμό ενός σημαντικού μέρους της κοινής αγοράς. Η ρύθμιση αποκλειστικότητας που περιλαμβάνεται στις συμφωνίες με τους εταίρους αποκομιδής και διαλογής εμπίπτει, επομένως, στο πεδίο εφαρμογής του άρθρου 81 παράγραφος 1 της συνθήκης ΕΚ.
Χ. ΕΦΑΡΜΟΓΗ ΤΟΥ ΑΡΘΡΟΥ 81 ΠΑΡΑΓΡΑΦΟΣ 3 ΤΗΣ ΣΥΝΘΗΚΗΣ ΕΚ ΚΑΙ ΤΟΥ ΑΡΘΡΟΥ 53 ΠΑΡΑΓΡΑΦΟΣ 3 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ
(267) Λαμβάνοντας υπόψη ότι η ρύθμιση αποκλειστικότητας στις συμφωνίες αποκομιδής και διαλογής υπέρ των εταίρων αποκομιδής και διαλογής εμπίπτει στο πεδίο εφαρμογής του άρθρου 81 παράγραφος 1 της συνθήκης ΕΚ, πρέπει να εξετασθεί αν η ρήτρα αυτή πληροί τους όρους εφαρμογής του άρθρου 81 παράγραφος 3. Παρακάτω εξετάζονται τα δυνητικά ευεργετικά αποτελέσματα της ρύθμισης αποκλειστικότητας που περιλαμβάνεται στη συμφωνία αποκομιδής και η οποία απαγορεύεται βάσει του άρθρου 81 παράγραφος 1 της συνθήκης ΕΚ, σε αντιδιαστολή με το περιοριστικό αποτέλεσμα της συμφωνίας όσον αφορά τον ανταγωνισμό.
1. Αγορά αποκομιδής και διαλογής χρησιμοποιημένων οικιακών συσκευασιών
1.1. Συμφωνία με περιφερειακούς εταίρους μεταξύ ΑRGEV και εταίρων αποκομιδής
Βελτίωση της παραγωγής ή διανομής προϊόντων και προώθηση της τεχνικής ή οικονομικής προόδου
(268) Η ΑRA λειτουργεί σήμερα το μόνο σύστημα αποκομιδής και ανακύκλωσης χρησιμοποιημένων οικιακών συσκευασιών που καλύπτει ολόκληρη την επικράτεια της Αυστρίας και επιχειρηματικός της στόχος είναι η εφαρμογή της εθνικής και της κοινοτικής περιβαλλοντικής νομοθεσίας όσον αφορά την πρόληψη, την επαναχρησιμοποίηση και την ανακύκλωση χρησιμοποιημένων συσκευασιών. Η συμφωνία με τους εταίρους αποκομιδής, επομένως, αποβλέπει στην εκπλήρωση των απαιτήσεων του αυστριακού VerpackVO, το οποίο βασίζεται στον αυστριακό νόμο περί διαχείρισης απορριμμάτων (AWG), καθώς και στην εφαρμογή της κοινοτικής. Στόχος των νομοθετημάτων αυτών είναι η πρόληψη και ο μετριασμός του αντίκτυπου των συσκευαστικών απορριμμάτων στο περιβάλλον και μέσω αυτού, η εξασφάλιση ενός υψηλού επιπέδου περιβαλλοντικής προστασίας.
(269) Οι συμφωνίες αποκομιδής μεταξύ ΑRGEV και φορέων παροχής υπηρεσιών αποκομιδής αποσκοπεί στην πρακτική εφαρμογή των περιβαλλοντικών απαιτήσεων όσον αφορά την αποκομιδή ελαφρών χρησιμοποιημένων συσκευασιών. Αυτό αποτελεί προϋπόθεση για την εκπλήρωση των υποχρεώσεων που αναλαμβάνουν οι ΑRA και ΑRGEV στο πλαίσιο της λειτουργίας του συστήματος. Προς το σκοπό αυτόν η συμφωνία αποκομιδής απαιτεί τη δημιουργία υποδομής αποκομιδής η οποία συνεπάγεται σημαντική επένδυση (βλέπε αιτιολογικές σκέψεις 160 και επόμενες). Η τακτική αποκομιδή χρησιμοποιημένων συσκευασιών πώλησης από τελικούς χρήστες, διαχωρισμένων ανά κατηγορία υλικού που δύναται να επαναχρησιμοποιηθεί εξυπηρετεί, ως εκ τούτου, την άμεση εφαρμογή των περιβαλλοντικών απαιτήσεων.
(270) Η ρύθμιση αποκλειστικότητας που εξετάσθηκε ανωτέρω, επιτρέπει στα συμβαλλόμενα μέρη να προγραμματίζουν και να οργανώνουν τις υπηρεσίες που παρέχουν σε μακροπρόθεσμη βάση. Δεδομένου ότι τα θετικά αποτελέσματα της ύπαρξης ενός δικτύου στην περιφέρεια αποκομιδής χρησιμοποιημένων ελαφρών οικιακών συσκευασιών, όπως περιγράφεται στην αιτιολογική σκέψη 160, επιτρέπουν την επίτευξη σημαντικών οικονομιών κλίμακας και φάσματος, η σύναψη σύμβασης με μια μόνον επιχείρηση διαχείρισης απορριμμάτων ανά περιφέρεια, για τη διάρκεια της σύμβασης αυξάνει την αποτελεσματικότητα. Ταυτόχρονα οι ΑRA/ARGEV, ως πελάτες των υπηρεσιών, εξασφαλίζουν ότι οι ανάγκες τους θα καλύπτονται αξιόπιστα και σε τακτική βάση σε έναν τομέα που θεωρείται ευαίσθητος και ο οποίος στο παρελθόν ανήκε στο δημόσιο τομέα.
(271) Με βάση τα ανωτέρω, η Επιτροπή συμπεραίνει ότι η ρύθμιση αποκλειστικότητας υπέρ των εταίρων αποκομιδής στις συμφωνίες παροχής υπηρεσιών συμβάλλει στη βελτίωση της παραγωγής και την προώθηση της τεχνικής και οικονομικής προόδου.
Οφέλη για τους καταναλωτές
(272) Στόχος της συμφωνίας αποκομιδής είναι η εφαρμογή στην πράξη ενός συστήματος το οποίο καλύπτει ολόκληρη την επικράτεια της χώρας και αφορά τη βάσει της κατηγορίας υλικού αποκομιδή συσκευασιών πώλησης από τελικούς καταναλωτές, οι οποίες υπάγονται στο σύστημα ΑRA. Αυτό ανταποκρίνεται στις παλαιές συνήθειες διαχείρισης απορριμμάτων των τελικών καταναλωτών με αποτέλεσμα να μπορεί να περιγραφεί ως εξαιρετικά φιλική προς τους καταναλωτές. Δεύτερον, αν εξετασθεί σε ρεαλιστική βάση η συμμετοχή παραγωγών και διανομέων που υπέχουν υποχρέωση αποδοχής και ανακύκλωσης των συσκευασιών που θέτουν σε κυκλοφορία σε ένα σύστημα που καλύπτει ολόκληρη τη χώρα και τους απαλλάσσει από την υποχρέωση αυτή μπορεί, χάρη στις οικονομίες κλίμακας και φάσματος που περιγράφονται στην αιτιολογική σκέψη 160 να αποδειχθεί οικονομικότερη σε σχέση με την εκπλήρωση της υποχρέωσης αυτής από τους ιδίους. Συνεπώς, μπορεί να θεωρηθεί ότι, εφόσον υφίσταται ανταγωνισμός στις αγορές συσκευασμένων προϊόντων, η εξοικονόμηση κόστους κατά τη διάρκεια της σύμβασης μετακυλίεται κατ' αναλογία στους καταναλωτές.
(273) Ως εκ τούτου, η Επιτροπή καταλήγει στο συμπέρασμα ότι η συμφωνία με τους εταίρους αποκομιδής ευεργετεί τους καταναλωτές και ότι εξασφαλίζει σε αυτούς ένα δίκαιο τμήμα από τα οφέλη που προκύπτουν.
Το αναγκαίο του περιορισμού
(274) Ως βάση για την εξέταση της ρήτρας αποκλειστικότητας που περιέχεται στη συμφωνία αποκομιδής η Επιτροπή έλαβε την αναθεωρημένη διάρκεια των συμβάσεων σύμφωνα με τη δέσμευση 4 η οποία αναφέρεται στην αιτιολογική σκέψη 139, περιλαμβανομένης της προκήρυξης νέου διαγωνισμού ανάθεσης ανά πενταετία το πολύ και κατέληξε στο συμπέρασμα ότι η διάρκεια αυτή είναι απαραίτητη.
(275) Προκειμένου να αξιολογηθεί αν η ρύθμιση αποκλειστικότητας που περιλαμβάνεται στη συμφωνία είναι απαραίτητη ή όχι πρέπει να ληφθούν υπόψη τα οικονομικά και νομικά δεδομένα στα οποία βασίζεται η σύμβαση. Κατά την άποψη της ΑRA υπάρχουν λόγοι διαχείρισης και αποτελεσματικότητας, αλλά το πρωταρχικό επιχείρημα υπέρ της σύναψης συμβάσεων με έναν μόνον εταίρο ανά περιφέρεια διαχείρισης απορριμμάτων για ολόκληρη τη συμβατική περίοδο είναι η εξασφάλιση τακτικών και αξιόπιστων υπηρεσιών αποκομιδής οι οποίες είναι απαραίτητες για την επιτυχία του όλου συστήματος.
(276) Κρίσιμο στοιχείο για να κριθεί αν η συμφωνημένη αποκλειστικότητα είναι απαραίτητη είναι η ανάγκη βεβαιότητας και ασφάλειας όσον αφορά τον προγραμματισμό και τις επενδύσεις που απαιτούνται προκειμένου να εκπληρωθεί η συμφωνία αποκομιδής. Για να διατηρηθεί το σύστημα, οι εταίροι αποκομιδής της ΑRA πρέπει να προβούν σε σημαντικές επενδύσεις για τη δημιουργία και τη συντήρηση της υποδομής αποκομιδής χρησιμοποιημένων συσκευασιών. Ιδίως όσον αφορά τα κατάλληλα οχήματα και δοχεία αποκομιδής.
(277) Λαμβάνοντας υπόψη τις ειδικές περιστάσεις που περιβάλλουν την εφαρμογή των απαιτήσεων του VerpackVO και, στο ίδιο πλαίσιο, τη δημιουργία ενός συστήματος αποδοχής χρησιμοποιημένων συσκευασιών και απαλλαγής το οποίο καλύπτει ολόκληρη τη χώρα, η Επιτροπή κατέληξε στο συμπέρασμα ότι η αποκλειστικότητα τουλάχιστον επί μια τριετία είναι απαραίτητη για οικονομικούς λόγους. Από την άλλη πλευρά, αυτό δεν ισχύει ύστερα από μια πενταετή διάρκεια της σύμβασης και για το λόγο αυτόν η προκήρυξη νέων διαγωνισμών για την ανάθεση των συμβάσεων μετά την παρέλευση της περιόδου αυτής, σύμφωνα με την αναληφθείσα δέσμευση, δικαιολογείται και συνιστά αναγκαία προϋπόθεση απαλλαγής βάσει του άρθρου 81 παράγραφος 3 της συνθήκης ΕΚ.
Μη κατάργηση του ανταγωνισμού
(278) Ακόμη και αν ληφθεί υπόψη η θέση του συστήματος ΑRA στις υπό εξέταση αγορές, η ρύθμιση αποκλειστικότητας στη συμφωνία αποκομιδής δεν είναι τέτοια ώστε να καταργεί τον ανταγωνισμό στην αγορά αποκομιδής και διαλογής οικιακών συσκευασιών.
(279) Προκειμένου να αξιολογηθεί αν καταργείται ο ανταγωνισμός, πρέπει να ληφθούν υπόψη οι ιδιαιτερότητες της υπόψη αγοράς από πλευράς προσφοράς. Όπως περιγράφεται στην αιτιολογική σκέψη 160, η αγορά αποκομιδής και διαλογής ελαφρών συσκευασιών που συσσωρεύονται από τελικούς καταναλωτές χαρακτηρίζεται από σημαντικές οικονομίες κλίμακας και φάσματος. Από οικονομική άποψη, συνεπώς, είναι εύλογο να συνάπτεται σύμβαση αποκομιδής μόνον με μία επιχείρηση διαχείρισης απορριμμάτων ανά περιφέρεια και μάλιστα για το ίδιο σύστημα απαλλαγής.
(280) Μολονότι ότι ο ανταγωνισμός μεταξύ φορέων παροχής υπηρεσιών αποκομιδής, εντός των περιφερειών διαχείρισης απορριμμάτων, ενδέχεται να μην είναι δυνατός για τους προαναφερόμενους λόγους, υπάρχει κάθε δυνατότητα οι νέες ρυθμίσεις που θα ισχύσουν με τη δέσμευση της ΑRGEV βάσει της οποίας θα προκηρύσσει διαγωνισμό με ανοικτή, διαφανή και αντικειμενική διαδικασία για την ανάθεση των συμβάσεων μετά την παρέλευση πέντε ετών, να οδηγήσουν τουλάχιστον σε "ανταγωνισμό για τις περιφέρειες διαχείρισης" στο πλαίσιο της υποβολής προσφορών. Αυτό λαμβάνει υπόψη τις ιδιαιτερότητες της αγοράς αποκομιδής και διαλογής οικιακών συσκευαστικών απορριμμάτων.
(281) Όσον αφορά τον ανταγωνισμό από την πλευρά της ζήτησης στην αγορά αποκομιδής και διαλογής οικιακών συσκευασιών, πρέπει να ληφθεί υπόψη ότι θα ήταν σχεδόν αδύνατο για πρακτικούς και οικονομικούς λόγους να υπάρξει διπλή υποδομή αποκομιδής για τα απορρίμματα του οικιακού τομέα η οποία να καλύπτει ολόκληρη την αυστριακή επικράτεια.
(282) Πρώτον, η δημιουργία ενός ακόμη συστήματος αποκομιδής δεν θα ήταν οικονομικά εφικτή. Το κόστος της συγκρότησης ενός ή περισσότερων παράλληλων συστημάτων αποκομιδής θα ήταν απαράδεκτα δυσανάλογο από οικονομική άποψη προς τις σχετικά μικρές ποσότητες δυνάμενων να ξαναχρησιμοποιηθούν υλικών προερχόμενων από τελικούς καταναλωτές κατά την είσοδο στην αγορά, με αποτέλεσμα να μην υπάρχουν τα απαιτούμενα κίνητρα για τους ανταγωνιστές. Από εθνική οικονομική σκοπιά, ο διπλασιασμός συστημάτων θα σήμαινε απλώς υψηλότερο κόστος, ενώ, ταυτόχρονα, ο όγκος των ανακυκλώσιμων απορριμμάτων δεν θα αυξανόταν σημαντικά με την είσοδο ανταγωνιστών του συστήματος ΑRA στην αγορά. Αφενός, ο όγκος αυτός εξαρτάται από την κατανάλωση των τελικών χρηστών και, αφετέρου, οι ανταγωνιστές είναι πολύ πιθανό να απορροφήσουν τουλάχιστον ένα μέρος των σημερινών πελατών του συστήματος ΑRA.
(283) Επιπλέον, η δημιουργία ενός παράλληλου συστήματος αποκομιδής θα ήταν πραγματικά αδύνατη εξαιτίας των τοπικών συνθηκών και των συνηθειών των τελικών καταναλωτών όσον αφορά τη διαχείριση των απορριμμάτων τους. Στα νοικοκυριά συχνά δεν υπάρχει χώρος για πρόσθετους κάδους συλλογής ελαφρών συσκευασιών. Παρομοίως, η εισαγωγή σάκων αποκομιδής δεν πρόκειται να αποτελέσει ουσιαστική αλλαγή, διότι οι γεμάτοι σάκοι καταλαμβάνουν σχεδόν τόσο χώρο όσο και οι κάδοι. Το ίδιο ισχύει και στην περίπτωση της εισαγωγής ενός εναλλακτικού συστήματος ρίψης των απορριμμάτων από τους ίδιους τους τελικούς χρήστες σε δημόσιους χώρους με κάδους για γυαλί και χαρτί. Η έλλειψη χώρου θα εντεινόταν ακόμη περισσότερο με την έλευση ενός τρίτου και τέταρτου ανταγωνιστή στην αγορά: ανεξάρτητα από το εάν πρόκειται για ιδιωτικές ή δημόσιες εγκαταστάσεις, δεν υπάρχει αρκετός χώρος για κάδους που ανήκουν σε τρία ή τέσσερα διαφορετικά συστήματα απαλλαγής για την αποκομιδή υλικών του ιδίου τύπου.
(284) Ο διπλασιασμός των συστημάτων διαχείρισης θα δημιουργούσε σοβαρά προβλήματα από άποψη αποδοχής. Θα ήταν δύσκολο για τους τελικούς καταναλωτές να κατανοήσουν, και αντίθετο προς τις συνήθειές τους, να τους επιβληθεί να ρίχνουν συσκευασίες της ίδιας κατηγορίας υλικού σε διαφορετικούς κάδους. Θα ήταν επίσης ασαφές με ποια κριτήρια οι τελικοί καταναλωτές θα αποφάσιζαν ποιο σύστημα θα χρησιμοποιούσαν για τα διάφορα είδη συσκευασίας.
(285) Στις παρατηρήσεις που υπέβαλε στις 15 Ιανουαρίου 2003(9), η Αυστρία επισημαίνει ότι η τοποθέτηση πρόσθετων κάδων κοντά στους τελικούς καταναλωτές πρέπει να αποκλεισθεί στην πράξη εξαιτίας της έλλειψης χώρου, της προστασίας των συνοικιών και της υπαίθρου και εξαιτίας της μεγαλύτερης κίνησης που αυτό συνεπάγεται (χωριστές διαδρομές για την εκκένωση των κάδων), καθώς και τη μεγαλύτερη περιβαλλοντική επιβάρυνση. Επιπλέον, η πολυπλοκότερη αποκομιδή και οι αυξημένες απαιτήσεις έναντι των καταναλωτών ως προς το διαχωρισμό των απορριμμάτων τους, θέτουν σε κίνδυνο το σωστό διαχωρισμό τους. Η αυξημένη επιβάρυνση του περιβάλλοντος και οι μεγαλύτερες απαιτήσεις διαχωρισμού των απορριμμάτων ισχύουν και για τη χωριστή αποκομιδή σάκων.
(286) Υπάρχουν επίσης, σημαντικές πρακτικές, νομικές και οικονομικές επιφυλάξεις που συνηγορούν κατά της δημιουργίας άλλου παράλληλου συστήματος ή ενός εναλλακτικού συστήματος παράδοσης/ρίψης των συσκευασιών. Εξαιτίας της ιδιαιτερότητας της πλευράς της προσφοράς στη σχετική αγορά, οι κάδοι που τοποθετούνται κοντά στα νοικοκυριά για χρησιμοποιημένες συσκευασίες πώλησης συχνά δημιουργούν ανταγωνιστική συμφόρηση. Από ρεαλιστική σκοπιά, είναι πιθανό ότι τα συστήματα απαλλαγής που εισέρχονται στην αγορά θα συνεργάζονται συχνά με επιχειρήσεις διαχείρισης απορριμμάτων που ήδη παρέχουν υπηρεσίες αποκομιδής στην ΑRGEV. Η ελεύθερη και απρόσκοπτη πρόσβαση στην υποδομή αποκομιδής που ήδη υπάρχει αποτελεί, συνεπώς, απαρέγκλιτη προϋπόθεση την αύξηση του ανταγωνισμού τόσο στην πλευρά της ζήτησης υπηρεσιών αποκομιδής όσο και στην κάθετη προηγούμενη αγορά οργάνωσης της παραλαβής και ανακύκλωσης χρησιμοποιημένων συσκευασιών πώλησης από ιδιώτες τελικούς καταναλωτές.
(287) Ανταγωνισμός από πλευράς ζήτησης υπηρεσιών αποκομιδής για χρησιμοποιημένες συσκευασίες πώλησης μπορεί να αναπτυχθεί μόνον εφόσον η ΑRGEV δεν απαγορεύσει στις συμβεβλημένες με αυτήν επιχειρήσεις αποκομιδής να συνάψουν συμβάσεις με ανταγωνιστές του συστήματος ΑRA για τη συγχρησιμοποίηση των κάδων. Επομένως, η ΑRGEV δεν πρέπει να εμποδίζει τους συνεργάτες της να επιτρέπουν τη συγχρησιμοποίηση είτε με ειδικές διατάξεις στη συμφωνία αποκομιδής (βλέπε παραπάνω, αιτιολογική σκέψη 230) είτε με οποιοδήποτε άλλο τρόπο.
Υποχρεώσεις
(288) Μολονότι η ΑRGEV δήλωσε ότι οι επιχειρήσεις διαχείρισης των απορριμμάτων δεν εμποδίζονται στο να παραχωρούν χώρο σε άλλα συστήματα στους ίδιους κάδους, προσπαθεί να επιβάλει σημαντικούς περιορισμούς όσον αφορά τη συγχρησιμοποίηση (βλέπε δέσμευση 3, αιτιολογική σκέψη 139). Ενόψει της θεμελιώδους σπουδαιότητας της απρόσκοπτης πρόσβασης στην υποδομή διαχείρισης απορριμμάτων για την ανάπτυξη του ανταγωνισμού στην αγορά αυτή η οποία παρουσιάζει ιδιαιτερότητες από πλευράς προσφοράς, είναι απαραίτητη η επιβολή ορισμένων υποχρεώσεων στο πλαίσιο της παρούσας απόφασης. Στόχος είναι να εξασφαλιστεί ότι θα υπάρξουν όντως οι αναμενόμενες συνέπειες για τον ανταγωνισμό και ότι θα είναι δυνατός ο ανταγωνισμός από πλευράς ζήτησης στην εν λόγω αγορά, ούτως ώστε να ικανοποιούνται τα κριτήρια απαλλαγής που θεσπίζει το άρθρο 81 παράγραφος 3 της συνθήκης ΕΚ.
(289) Η ΑRGEV υποχρεούται να μην εμποδίζει τις επιχειρήσεις διαχείρισης αποβλήτων να συνάπτουν και να εκπληρώνουν συμβάσεις με ανταγωνιστές της ΑRA και της ΑRGEV όσον αφορά τη συγχρησιμοποίηση κάδων ή άλλων μέσων αποκομιδής και διαλογής χρησιμοποιημένων συσκευασιών πώλησης [υποχρέωση α)].
(290) Επιπλέον, η μόνη απαίτηση που δύναται να προβάλει η ΑRGEV έναντι των επιχειρήσεων διαχείρισης είναι να παρέχουν αποδεικτικά στοιχεία για τις ποσότητες συσκευασιών που αντιστοιχούν στο μερίδιο του συστήματος ΑRA επί των συνολικών ποσοτήτων συσκευασιών που αδειοδοτούνται με συστήματα στον οικιακό τομέα για συγκεκριμένες κατηγορίες υλικών [υποχρέωση β)]. Η ΑRGEV δεν δύναται να απαιτεί από τις επιχειρήσεις διαχείρισης να παρέχουν αποδεικτικά στοιχεία για τις ποσότητες συσκευασιών που δεν συλλέγονται για το σύστημα ΑRA. Η υποχρέωση αυτή είναι αναγκαία προκειμένου να εξασφαλισθεί ότι η ΑRGEV δεν δεσμεύει ολόκληρη την ποσότητα των συλλεγόμενων συσκευασιών για τον εαυτό της καθιστώντας με τον τρόπο αυτό αδύνατο για τους ανταγωνιστές να καλύψουν τις ποσοστώσεις τους και να εξασφαλισθεί ότι οι ανταγωνιστές του συστήματος ΑRA έχουν απρόσκοπτη πρόσβαση στις συσκευασίες πώλησης που συλλέγονται για αυτούς.
(291) Στην περίπτωση αυτή η ΑRGEV μπορεί να μειώσει την αποζημίωση που προβλέπεται στο άρθρο 3 παράγραφος 1 σημείο 1 της συμφωνίας αποκομιδής κατά την αναλογία που αναφέρεται στη δέσμευση β). Οι αποζημιώσεις που προβλέπονται στο άρθρο 3 παράγραφος 1 σημεία 2 και 3 της ίδιας συμφωνίας προσδιορίζονται με βάση τις ποσότητες για τις οποίες έχουν παρασχεθεί αποδείξεις στην ΑRGEV. Αυτό έχει ως στόχο να εμποδίσει τους εταίρους αποκομιδής να χρεώνουν στην ΑRGEV υπηρεσίες που αποδεδειγμένα παρασχέθηκαν σε τρίτους. Έτσι η ΑRGEV μπορεί να προβεί στην αντίστοιχη μείωση της αποζημίωσης που καταβάλλεται στους εταίρους αποκομιδής.
(292) Η υποχρέωση β) αφορά όχι μόνο τις επιχειρήσεις διαχείρισης που επιτρέπουν τη συγχρησιμοποίηση αλλά όλες τις επιχειρήσεις διαχείρισης απορριμμάτων με τις οποίες η ΑRGEV έχει συνάψει συμφωνία αποκομιδής. Αυτό ισχύει στο μέτρο που ένα ανταγωνιστικό σύστημα θέλει, σε μια συγκεκριμένη περιοχή, να προβεί σε συγχρησιμοποίηση της υποδομής βάσει της δέσμευσης α) και μάλιστα, μόλις χορηγηθεί η σχετική άδεια συστήματος. Ως αποτέλεσμα οι επιχειρήσεις διαχείρισης αποκτούν κίνητρο να συνάψουν σύμβαση με ανταγωνιστικό σύστημα, ενώ εξασφαλίζεται ότι το ανταγωνιστικό σύστημα θα έχει πρόσβαση στις ποσότητες συσκευασιών, εφόσον αυτό είναι απαραίτητο για τη συμπλήρωση της ποσόστωσής του.
(293) Οι υποχρεώσεις αυτές είναι απαραίτητες προκειμένου να αποφευχθεί η κατάργηση του ανταγωνισμού στις σχετικές αγορές. Διευκρινίζουν τη συμβατική σχέση μεταξύ ΑRGEV και εταίρων αποκομιδής και διαλογής και εγγυώνται ασφάλεια δικαίου. Οι υποχρεώσεις δεν περιορίζουν κατά τα λοιπά τη μορφή των συμβάσεων της ΑRGEV με τους εταίρους αποκομιδής και διαλογής. Συγκεκριμένα, δεν περιορίζουν το δικαίωμα της ΑRGEV να καθορίζει τις κατηγορίες υλικών που θα συλλέγονται για λογαριασμό της.
(294) Η ΑRGEV είναι της άποψης ότι δεν υφίσταται νομική βάση για τις υποχρεώσεις αυτές, ότι είναι ανέφικτες και μη αναλογικές, καθώς και ότι παραβιάζουν δικαιώματα τρίτων μερών.
Έλλειψη νομικής βάσης
(295) Η ΑRGEV τονίζει και πάλι ότι δεν υφίσταται δικαίωμα αποκλειστικότητας επί των συσκευασιών που συλλέγονται στους διαθέσιμους κάδους. Δεδομένου ότι οι συμφωνίες αποκομιδής και διαλογής της ΑRGEV δεν περιορίζουν τον ανταγωνισμό με τον τρόπο αυτόν, η υποχρέωση δεν είναι επιτρεπτή.
(296) Ο περιορισμός του ανταγωνισμού απορρέει από τις ρυθμίσεις αποκλειστικότητας υπέρ των εταίρων αποκομιδής και διαλογής (αιτιολογικές σκέψεις 229 και 236). Για να καταστεί δυνατή η απαλλαγή του περιορισμού αυτού ο ανταγωνισμός δεν πρέπει να καταργείται στην αγορά αποκομιδής και διαλογής οικιακών χρησιμοποιημένων συσκευασιών. Ανταγωνισμός από πλευράς ζήτησης στην ασυνήθιστη αυτή αγορά είναι δυνατός μόνον εφόσον η ΑRGEV δεν εμποδίζει τους εταίρους αποκομιδής και διαλογής να συνάπτουν συμβάσεις με ανταγωνιστές του συστήματος ΑRA για τη συγχρησιμοποίηση των κάδων (αιτιολογικές σκέψεις 281 και 287). Η ΑRGEV, ωστόσο, επιβάλλει σημαντικούς περιορισμούς στη συγχρησιμοποίηση και μπορεί να την εμποδίσει με τον τρόπο αυτόν (αιτιολογικές σκέψεις 288 και 304 και επόμενες). Η υποχρέωση, συνεπώς, είναι απαραίτητη προκειμένου να πληρούνται οι όροι απαλλαγής, τη δε νομική βάση για την υποχρέωση αυτή προσφέρει το άρθρο 8 παράγραφος 3 στοιχείο β) του κανονισμού αριθ. 17.
Ανέφικτο και έλλειψη αναλογικότητας
(297) Η ΑRGEV ισχυρίζεται ότι οι υποχρεώσεις είναι ανέφικτες, δεδομένου ότι ούτε αυτή ούτε οι επιχειρήσεις διαχείρισης γνωρίζουν ποιο είναι το μερίδιο του συστήματος ΑRA επί του συνόλου των συσκευασιών που έχουν άδειες συστήματος στον τομέα των οικιακών συσκευασιών για συγκεκριμένες κατηγορίες υλικών.
(298) Τα ανταγωνιστικά συστήματα θα αναφέρουν στις επιχειρήσεις διαχείρισης τις αδειοδοτημένες ποσότητες για τις οποίες επιδιώκουν να αποκτήσουν δυνατότητα συγχρησιμοποίησης. Η επιχείρηση διαχείρισης διαβιβάζει τα στοιχεία (σε ανώνυμη μορφή) στην ΑRGEV. Βάσει των στοιχείων αυτών, η ΑRGEV θα μπορεί να υπολογίσει το μερίδιο της αδειοδότησης.
(299) Η ΑRGEV θεωρεί επίσης ότι οι υποχρεώσεις δεν είναι αναλογικές, δεδομένου ότι αναπόφευκτα δεν θα μπορεί πλέον να ανταποκριθεί στην εξουσιοδότηση να λειτουργεί ένα σύστημα αποκομιδής και ανακύκλωσης. Εάν ένα ανταγωνιστικό σύστημα χορηγήσει άδειες για πρόσθετες ποσότητες απορριμμάτων, η ΑRGEV δεν θα μπορέσει να επιτύχει τις ποσοστώσεις αποκομιδής, δεδομένου ότι η διαθέσιμη υποδομή δεν μπορεί να απορροφήσει αυτόματα περισσότερες χρησιμοποιημένες συσκευασίες. Σε περίπτωση που ένα νέο σύστημα εγκαθιστούσε δικές του εγκαταστάσεις αποκομιδής εξ ολοκλήρου ή εν μέρει, η ΑRGEV θα έπρεπε να δεχθεί τη μείωση των ποσοτήτων που συλλέγει, μολονότι το ανταγωνιστικό σύστημα δεν θα είχε καμία ανάγκη τις συσκευασίες που θα συγκεντρώνονταν στις εγκαταστάσεις της ΑRGEV.
(300) Ακόμη και στην περίπτωση συγχρησιμοποίησης των κάδων, η ΑRGEV θα εξακολουθούσε να είναι σε θέση να εκπληρώνει τις υποχρεώσεις της έναντι του δημοσίου. Το αυστριακό διάταγμα περί συσκευασιών δεν περιλαμβάνει καμία ένδειξη ότι οι κάδοι πρέπει να τίθενται στη διαχείριση ενός μόνον συστήματος. Η αυστριακή κυβέρνηση δήλωσε επίσης, στις παρατηρήσεις της 15ης Ιανουαρίου του τρέχοντος έτους, ότι η συγχρησιμοποίηση κάδων για την αποκομιδή από τα νοικοκυριά επιτρέπεται κατά βάση υπό τους όρους του συστήματος χορήγησης αδείας που προσδιορίζεται στο νόμο ΑWG 2002. Επισημαίνεται, εξάλλου, ότι πρέπει επίσης να ληφθεί υπόψη η σημασία που αποδίδεται στην ερμηνεία του VerpackVO όσον αφορά τη συγχρησιμοποίηση ως μέσο τόνωσης του ανταγωνισμού βάσει των κοινοτικών κανόνων ανταγωνισμού(10).
(301) Όταν ένα ανταγωνιστικό σύστημα χορηγεί άδειες για πρόσθετες ποσότητες, αυτό θα αντικατοπτρίζεται στις οδηγίες που παρέχονται στα συστήματα αυτά όσον αφορά τις συλλεγόμενες ποσότητες. Όπου είναι αναγκαίο, η χωρητικότητα των κάδων πρέπει να προσαρμόζεται προκειμένου να δέχονται μεγαλύτερες ποσότητες συσκευασιών προς αποκομιδή. Οι υποχρεώσεις αυτές δεν ισχύουν όταν ένα ανταγωνιστικό σύστημα δεν επιζητεί τη συγχρησιμοποίηση αλλά δημιουργεί δικές του εγκαταστάσεις αποκομιδής.
(302) Η ΑRGEV προβάλλει επίσης το επιχείρημα ότι οι εν λόγω υποχρεώσεις είναι ιδιαζόντως μεροληπτικές σε βάρος της, δεδομένου ότι δεν λαμβάνει κανένα αντάλλαγμα για τη συνεχή προσαρμογή του συστήματος αποκομιδής, μολονότι οι υπηρεσίες αυτές ευεργετούν εν μέρει και τους ανταγωνιστές. Πέραν αυτού λαμβάνεται ως βάση ότι η συμπεριφορά των ανταγωνιστικών στον οικιακό τομέα συστημάτων όσον αφορά τα υλικά συσκευασίας θα είναι ανάλογη εκείνης του συστήματος ΑRA, αλλά δεν υπάρχει εμπειρική βάση για τη θεώρηση αυτή ούτε πρόκειται για κάτι που επιβεβαιώνεται από την πείρα του παρελθόντος.
(303) Το έννομο συμφέρον της ΑRGEV να εξασφαλίσει ότι δεν χρεώνεται για υπηρεσίες που αποδεδειγμένα παρέχονται από τους εταίρους αποκομιδής σε τρίτους αναγνωρίζεται διότι η υποχρέωση β) επιτρέπει στην ΑRA να μειώσει την αποζημίωση που καταβάλλει στους εταίρους αποκομιδής κατά το αντίστοιχο ποσό.
(304) Ωστόσο δεν είναι απαραίτητο να επιστρέφουν οι επιχειρήσεις διαχείρισης απορριμμάτων στην ΑRGEV τις υπόλοιπες δαπάνες τις οποίες αυτή υφίσταται σε σχέση με την αποκομιδή σύμφωνα με τα όσα προβλέπει η δέσμευση 3 στοιχείο α) (αιτιολογική σκέψη 139). Οι εν λόγω δαπάνες είναι συστημικές δαπάνες, και η ΑRGEV τις πραγματοποιεί στο πλαίσιο της λειτουργίας του συστήματος. Ως συμβατικοί εταίροι της ΑRGEV, οι φορείς αποκομιδής παρέχουν ορισμένες υπηρεσίες για τις οποίες πληρώνονται. Οι υπόλοιπες δαπάνες συστήματος της ΑRGEV δεν έχουν σχέση με αυτούς και δεν καλύπτονται από τη συμφωνία. Επιπλέον, όταν επιτρέπεται η συγχρησιμοποίηση, η μερική μετακύλιση του κόστους σε επιχειρήσεις διαχείρισης απορριμμάτων θα δημιουργούσε για αυτές έναν οικονομικό κίνδυνο μη δυνάμενο να υπολογισθεί. Οι ανταγωνιστές δεν αποκομίζουν αδικαιολόγητο πλεονέκτημα από το γεγονός αυτό, δεδομένου ότι πραγματοποιούν επίσης κάποιες δαπάνες κατά τη δημιουργία του δικού τους συστήματος. Πέραν αυτού, οι ανταγωνιστές πρέπει να είναι σε θέση να συνάπτουν συμφωνίες με φορείς τοπικής αυτοδιοίκησης άμεσα και ανεξάρτητα π.χ. όσον αφορά την πληρωμή συμβούλων διαχείρισης απορριμμάτων.
(305) Ούτε είναι ορθό οι επιχειρήσεις διαχείρισης απορριμμάτων να επιστρέφουν στην ΑRGEV τις δαπάνες που πραγματοποιούν οι εταιρείες που μετέχουν στο σύστημα ΑRA ή οι συμβεβλημένες με αυτές επιχειρήσεις ως αποτέλεσμα της συγχρησιμοποίησης (βλέπε δέσμευση 3 στοιχείο β) και αιτιολογική σκέψη 139). Οι επιχειρήσεις διαχείρισης απορριμμάτων δεν είναι υπεύθυνες για τις δαπάνες αυτές. Εάν έπρεπε να τις αναλάβουν, τότε θα αναλάμβαναν έναν μη δυνάμενο να υπολογισθεί οικονομικό κίνδυνο.
(306) Εκτός αυτού, η Επιτροπή θεωρεί ότι η συγχρησιμοποίηση δεν συνεπάγεται πρόσθετες δαπάνες ανάλυσης και διαλογής. Στις παρατηρήσεις της 15ης Ιανουαρίου του τρέχοντος έτους, η Αυστρία δήλωσε ότι οι ποσοστώσεις πρέπει να τεκμηριώνονται με αποδεικτικά στοιχεία όσον αφορά την αποκομιδή και ανακύκλωση των συσκευασιών που καλύπτονται από το σύστημα. Συγκεκριμένα, ο βαθμός στον οποίο μπορεί να ανακυκλωθεί, από τεχνική άποψη, μια συσκευασία θα προσδιορίζεται από το περιεχόμενο, το μέγεθος των ετικετών και την ογκομετρική αναλογία πλαστικών υλικών συσκευασίας. Συνεπώς, είναι απαραίτητο να αναλύονται οι ποσότητες που συγκεντρώνονται στους κάδους όσο το δυνατόν ακριβέστερα και στη συνέχεια να διαχωρίζονται. Αυτό συνεπάγεται σημαντική αύξηση του κόστους η οποία υπολογίζεται ότι μπορεί να ανέλθει έως το 25 % των συνολικών δαπανών.
(307) Το VerpackVO δεν περιλαμβάνει διατάξεις, ωστόσο, που συνδέουν την καταγραφή των ποσοστώσεων με την αποκομιδή και ανακύκλωση συσκευασιών που ανήκουν αποκλειστικά σε ένα συγκεκριμένο σύστημα. Βάσει του άρθρου 11 του VerpackVO, ένα σύστημα αποκομιδής και ανακύκλωσης για συσκευασίες μεταφοράς ή πώλησης οφείλει να εξασφαλίζει την αποκομιδή και ανακύκλωση εκείνων των υλικών συσκευασίας για τα οποία έχουν υπογραφεί συμβάσεις με τους κατασκευαστές συσκευασιών. Τα υλικά συσκευασίας ορίζονται στο άρθρο 2 παράγραφος 6 του VerpackVO ως ορισμένες κατηγορίες υλικών εκ των οποίων κατασκευάζονται οι συσκευασίες π.χ. χαρτί, χαρτόνι, γυαλί και πλαστικό.
(308) Επιπλέον, η υποχρεωτική συγχρησιμοποίηση δεν είναι εφικτή όταν οι ποσοστώσεις προσδιορίζονται μόνον βάσει των συσκευασιών που πραγματικά ανήκουν στο σύστημα. Η βασική αρχή δεν μπορεί να αποτελέσει αντικείμενο υποχρέωσης. Αντίθετα, πρέπει να ληφθεί υπόψη ότι οι ποσότητες που συλλέγονται ανά κατηγορία υλικού κατανέμονται μεταξύ των συστημάτων ανάλογα με τις ποσότητες για τις οποίες χορηγήθηκε άδεια σε κάθε κατηγορία υλικού(11). Στην περίπτωση αυτή δεν απαιτούνται πρόσθετα στάδια ανάλυσης και διαλογής. Αυτός ο αντίκτυπος της υποχρέωσης πρέπει επίσης να ληφθεί υπόψη από την Αυστρία, δεδομένου ότι η συγχρησιμοποίηση αποκτά μεγάλη σημασία για την τόνωση του ανταγωνισμού τόσο κατά την ερμηνεία του VerpackVO όσο και κατά τη χορήγηση αδειών.
(309) Ο μηχανισμός της υποχρέωσης που υπαγορεύει το δίκαιο ανταγωνισμού δεν θέτει την ΑRGEV σε αδικαιολόγητα μειονεκτική θέση. Δεν υπάρχει καμία ένδειξη ότι η συγχρησιμοποίηση συνεπάγεται γενικότερη ποιοτική μεταβολή των συλλεγόμενων κατηγοριών υλικών. Πρέπει να αναμένεται, αντίθετα, ότι τα συστήματα που θέλουν να εδραιωθούν στον οικιακό τομέα ως μεγάλοι ανταγωνιστές με αποτέλεσμα να επιζητούν τη συγχρησιμοποίηση της υποδομής θα προσπαθήσουν να προσφέρουν συμβάσεις για ολόκληρο το φάσμα των υλικών συσκευασίας. Το σύστημα πριμοδοτήσεων το οποίο ανέφερε ως παράδειγμα η ΑRGEV εστιάζεται κατά κύριο λόγο στις επαγγελματικές συσκευασίες, ενώ στον οικιακό τομέα λειτουργεί μόνον στην περίμετρο της αγοράς και σε πολύ συγκεκριμένα σημεία απόρριψης συσκευασιών (βλέπε αιτιολογική σκέψη 179). Επιπλέον, κατά τη χορήγηση αδειών βάσει των τρεχουσών τιμών, το σύστημα ΑRA κάνει διάκριση μόνον βάσει της κατηγορίας υλικού και του μεγέθους της συσκευασίας και όχι βάσει του περιεχομένου ή του κλάδου.
Παραβίαση των δικαιωμάτων τρίτων μερών
(310) Τέλος, η ΑRGEV ισχυρίζεται ότι οι υποχρεώσεις περιορίζουν τα δικαιώματα των εταίρων διαχείρισης απορριμμάτων, δεδομένου ότι η βάσει των συλλεγεισών ποσοτήτων αποζημίωσή τους ενδέχεται να μειωθεί αν δεν βρουν άλλους ενδιαφερομένους, ιδίως επειδή, στην περίπτωση αυτή, θα πρέπει να δεχθούν την ανάλογη μείωση της αποζημίωσης για την παροχή κάδων. Αυτό είναι μεν θεμιτό κατά βάση, αλλά οι επιχειρήσεις διαχείρισης πρέπει να έχουν τουλάχιστον την ευκαιρία να εκφέρουν γνώμη.
(311) Η υποχρέωση β) αφορά όλες τις επιχειρήσεις διαχείρισης έτσι ώστε, αν ληφθεί ως βάση ότι στόχος είναι όντως η συγχρησιμοποίηση, οι φορείς αυτοί να έχουν κίνητρο να συνάπτουν συμβάσεις με ανταγωνιστικά συστήματα. Όταν ένας φορέας διαχείρισης αποφασίζει να επιτρέψει τη συγχρησιμοποίηση, οι υποχρεώσεις δεν τον επηρεάζουν περισσότερο από τους όρους που προβλέπονται στη δέσμευση 3 [βλέπε δέσμευση 3 στοιχεία α) και β) στην αιτιολογική σκέψη 139].
(312) Οι εταίροι διαχείρισης είχαν την ευκαιρία να εκφέρουν γνώμη προτού εκδοθεί η απόφαση. Η Verband Österreichischer Entsorgungsbetriebe - VÖEB (ένωση επιχειρήσεων διαχείρισης απορριμμάτων) παρατήρησε εκ μέρους της πλειονότητας των εταίρων αποκομιδής και διαλογής ότι ήταν υπέρ της συγχρησιμοποίησης. Θεωρεί, ωστόσο, ότι η υποχρέωση β) επιβάλλει διοικητικές δαπάνες στις επιχειρήσεις διαχείρισης και ότι μπορεί να οδηγήσει σε μείωση της αποζημίωσης εκείνων των επιχειρήσεων διαχείρισης οι οποίες δεν έχουν συνάψει συμβάσεις με εναλλακτικά συστήματα.
(313) Όπως εξηγείται στην αιτιολογική σκέψη 298, το ανταγωνιστικό σύστημα θα γνωστοποιεί στην επιχείρηση διαχείρισης την αδειοδοτημένη ποσότητα, η οποία με τη σειρά της θα ενημερώνει σχετικά την ΑRGEV. Αυτό δεν συνεπάγεται υπερβολική δαπάνη για την επιχείρηση διαχείρισης. Θα ήταν επίσης δυνατό τόσο η ΑRGEV όσο και οι επιχειρήσεις διαχείρισης να γνωστοποιούν τις αδειοδοτημένες ποσότητες σε κάποια ανεξάρτητη υπηρεσία η οποία θα προσδιορίζει τα σχετικά μερίδια. Η αποζημίωση θα μειωνόταν μόνον σε περίπτωση που το ανταγωνιστικό σύστημα επεδίωκε να αποκτήσει δικαίωμα συγχρησιμοποίησης στη συγκεκριμένη περιφέρεια αποκομιδής και μόνον αφού λάβει άδεια (βλέπε αιτιολογική σκέψη 301).
(314) Η VÖEB επισημαίνει εξάλλου ότι η υποδομή αποκομιδής και διαλογής παρέχεται εν μέρει από τις δημοτικές αρχές. Θεωρεί ότι τα ανταγωνιστικά συστήματα πρέπει να μοιράζονται τη χρήση όλων των στοιχείων της υποδομής που απαιτούνται για την αποκομιδή και τη διαλογή ανεξαρτήτως του ποιος τα παρέχει. Η κατανομή σε ποσότητες μπορεί να γίνεται μόνον μετά τη διαλογή.
(315) Οι υποχρεώσεις αφορούν τη σχέση μεταξύ ΑRGEV και εταίρων αποκομιδής και διαλογής. Ένα ανταγωνιστικό σύστημα πρέπει να δημιουργήσει τις συνθήκες που επιτρέπουν τη συγχρησιμοποίηση της υποδομής στην περιφέρεια την οποία νέμεται. Η κατανομή σε ποσότητες μετά τη διαλογή αρμόζεται ιδίως στην περίπτωση που μια κατηγορία υλικών υποδιαιρείται περαιτέρω σε είδη συσκευασίας τα οποία διαχωρίζονται μόνον μετά τη διαλογή (βλέπε αιτιολογική σκέψη 308).
1.2. Συμφωνία μεταξύ ΑRGEV και εταίρων διαλογής
Όροι απαλλαγής
(316) Για τους ανωτέρω λόγους, οι ρυθμίσεις αποκλειστικότητας που περιλαμβάνονται στη συμφωνία διαλογής ικανοποιούν επίσης τα κριτήρια απαλλαγής, λαμβάνοντας υπόψη την υποχρέωση που έχει συνδεθεί με την απαλλαγή. Οι εταίροι διαλογής πρέπει να κάνουν σημαντικές επενδύσεις για να δημιουργήσουν ή να επεκτείνουν την υποδομή διαλογής για ελαφρές συσκευασίες. Ο διαχωρισμός ελαφρών συσκευασιών ανά υλικό δυνάμενο να ξαναχρησιμοποιηθεί είναι απαιτητικός από τεχνική άποψη. Η απαιτούμενη επένδυση για την κατασκευή και επέκταση εγκαταστάσεων μπορεί να χρησιμεύσει για άλλες διαδικασίες διαλογής σε περιορισμένο μόνον βαθμό.
Υποχρέωση
(317) Μολονότι δήλωσε ότι οι επιχειρήσεις διαχείρισης δεν θα εμποδίζονται να διαθέτουν τις εγκαταστάσεις διαλογής σε ανταγωνιστικά συστήματα, η ΑRGEV προσπαθεί να συνδέσει τη συγχρησιμοποίηση με σημαντικούς περιορισμούς (βλέπε δέσμευση 3 αιτιολογική σκέψη 139). Η Επιτροπή, συνεπώς, λαμβάνοντας υπόψη ότι η απρόσκοπτη πρόσβαση στις εγκαταστάσεις διαλογής είναι σημαντική για την τόνωση του ανταγωνισμού, κρίνει απαραίτητο να θέσει την ακόλουθη υποχρέωση στην παρούσα απόφαση: Η ΑRGEV δεν πρέπει να εμποδίζει τις επιχειρήσεις διαχείρισης να συνάπτουν και να εκπληρώνουν συμβάσεις με ανταγωνιστές του συστήματος ΑRA με αντικείμενο τη συγχρησιμοποίηση εγκαταστάσεων διαλογής χρησιμοποιημένων συσκευασιών πώλησης. Ως προς το θέμα αυτό πρέπει να ληφθούν υπόψη οι εξηγήσεις για τις συμφωνίες της ΑRGEV με τους εταίρους αποκομιδής. Και στην περίπτωση αυτή, η υποχρέωση σκοπό έχει να εξασφαλίσει ότι όντως θα υπάρξουν τα αποτελέσματα που επιδιώκει η Επιτροπή για τον ανταγωνισμό, ότι ο ανταγωνισμός από πλευράς ζήτησης όντως θα καταστεί δυνατός στην εν λόγω αγορά και ότι με τον τρόπο αυτόν θα πληρούνται τα κριτήρια απαλλαγής του άρθρου 81 παράγραφος 3 της συνθήκης ΕΚ.
(318) Οι ανταγωνιστές του συστήματος ΑRA βασίζονται στη συγχρησιμοποίηση των εγκαταστάσεων διαλογής προκειμένου να εκπληρώσουν τις υποχρεώσεις διαλογής και ανακύκλωσης που αναλαμβάνουν ιδίως κατά την έναρξη των δραστηριοτήτων τους. Η κατασκευή νέων εγκαταστάσεων διαλογής απαιτεί μεγάλες επενδύσεις οι οποίες συνιστούν για αυτούς έναν μη αμελητέο φραγμό εισόδου στην αγορά. Η εισαγωγή του ανταγωνισμού στην αγορά υπηρεσιών διαχείρισης απορριμμάτων αν μη τι άλλο θα αντιμετώπιζε σοβαρή καθυστέρηση εξαιτίας αυτού. Επιπλέον, επειδή μπορούν να προσφέρουν τις υπηρεσίες τους σε ανταγωνιστές του συστήματος ΑRA, οι εταίροι διαλογής μπορούν να επωφεληθούν από τις οικονομίες κλίμακας και φάσματος στην αγορά διαλογής συσκευασιών πώλησης προερχόμενων από ιδιώτες τελικούς καταναλωτές.
2. Αγορά αποκομιδής και διαλογής επαγγελματικών συσκευασιών
2.1. Συμφωνία αποκομιδής μεταξύ ΑRGEV και εταίρων αποκομιδής
(319) Δεδομένου ότι, και στον τομέα των επαγγελματικών συσκευασιών, η ρύθμιση αποκλειστικότητας η οποία περιλαμβάνεται στη συμφωνία αποκομιδής υπέρ των εταίρων αποκομιδής εμπίπτει στο πεδίο εφαρμογής του άρθρου 81 παράγραφος 1 της συνθήκης ΕΚ, πρέπει να εξετασθεί πληροί τα κριτήρια εφαρμογής του άρθρου 81 παράγραφος 3 της συνθήκης ΕΚ.
Βελτίωση της παραγωγής ή της διανομής προϊόντων ή προώθηση της τεχνικής ή οικονομικής προόδου
(320) Και στον επαγγελματικό τομέα, η ΑRA παρέχει ένα σύστημα αποκομιδής και ανακύκλωσης συσκευασιών που καλύπτει ολόκληρη την επικράτεια της Αυστρίας και διέπεται από το VerpackVO και τον νόμο ΑWG, με τα οποία μεταφέρεται στην εθνική νομοθεσία η οδηγία 94/62/ΕΚ. Η οδηγία καλύπτει τόσο τις οικιακές όσο και τις επαγγελματικές συσκευασίες. Ως εκ τούτου, η τακτική αποκομιδή χρησιμοποιημένων επαγγελματικών συσκευασιών με διαχωρισμό ανά κατηγορία αξιοποιήσιμου υλικού προωθεί την άμεση εφαρμογή περιβαλλοντικών διατάξεων.
(321) Όπως και στον τομέα των οικιακών συσκευασιών η υπό εξέταση ρήτρα αποκλειστικότητας επιτρέπει στις συμβεβλημένες επιχειρήσεις να προγραμματίσουν και να οργανώσουν σε μακροπρόθεσμη βάση τις υπηρεσίες που παρέχουν. Η επέκταση της υλικοτεχνικής βάσης στην οποία στηρίζεται η αποκομιδή επαγγελματικών συσκευασιών συνεπάγεται μη αμελητέες επενδύσεις. Απαιτείται δε ως κίνητρο για τέτοιες επενδύσεις ένα δεδομένο χρονικό διάστημα απόσβεσης. Μολονότι τα αποτελέσματα δικτύου είναι μικρότερα στον τομέα των επαγγελματικών συσκευασιών από ό,τι στον τομέα των οικιακών συσκευασιών, μπορούν να επιτευχθούν οικονομίες κλίμακας και φάσματος που οδηγούν σε αυξημένη αποτελεσματικότητα με την ανάθεση των εργασιών σε μία και μόνον επιχείρηση διαχείρισης για τη διάρκεια της σύμβασης. Όσον αφορά τις υποχρεώσεις που αναλαμβάνουν οι κατασκευαστές συσκευασιών στο πλαίσιο του VerpackVO, είναι σημαντικό για το σύστημα ΑRA, ως πελάτη τέτοιων υπηρεσιών, να έχει ασφάλεια προγραμματισμού ούτως ώστε να καλύπτεται η ζήτηση σε τακτική και αξιόπιστη βάση. Η ασφάλεια προγραμματισμού, συνεπώς, εξασφαλίζει ότι όλα τα ενδιαφερόμενα μέρη θα ανταποκριθούν με αξιοπιστία στις υποχρεώσεις τις οποίες υπέχουν βάσει του VerpackVO.
(322) Η Επιτροπή, συνεπώς, συμπεραίνει ότι οι ρυθμίσεις αποκλειστικότητας υπέρ των εταίρων αποκομιδής στις συμβάσεις παροχής υπηρεσιών συμβάλλουν στη βελτίωση της παραγωγής προϊόντων και προωθούν την τεχνική ή οικονομική πρόοδο.
Οφέλη για τους καταναλωτές
(323) Η συμφωνία με τους εταίρους αποκομιδής αποβλέπει στην υλοποίηση της αποκομιδής σε ολόκληρη τη χώρα, ανά κατηγορία υλικού, των συσκευασιών πώλησης που καλύπτονται από το σύστημα ΑRA, περιλαμβανομένων και των συσκευασιών που προέρχονται από το χώρο των μεγάλων επιχειρήσεων και της βιομηχανίας.
(324) Για τους σκοπούς του άρθρου 81 παράγραφος 3 της συνθήκης ΕΚ, καταναλωτές δεν είναι μόνον οι τελικοί καταναλωτές των παρεχόμενων υπηρεσιών αλλά όλοι οι άμεσοι ή έμμεσοι καταναλωτές των εν λόγω προϊόντων ή υπηρεσιών, περιλαμβανομένων των μεγάλων επιχειρήσεων και της βιομηχανίας. Η συμφωνία με τους εταίρους αποκομιδής τούς αποφέρει οφέλη, δεδομένου ότι εξασφαλίζει την τακτική διαχείριση των απορριμμάτων που συσσωρεύουν σύμφωνα με τα όσα ορίζει το VerpackVO.
(325) Ως εκ τούτου, η Επιτροπή συμπεραίνει ότι η συμφωνία με τους εταίρους αποκομιδής εξασφαλίζει στους καταναλωτές δίκαιο τμήμα από το όφελος που προκύπτει κατά την έννοια του άρθρου 81 παράγραφος 3 της συνθήκης ΕΚ.
Το αναγκαίο του περιορισμού
(326) Ως βάση για την εξέταση των υποχρεώσεων αποκλειστικότητας που περιλαμβάνονται στη συμφωνία αποκομιδής, η Επιτροπή έλαβε και για τον τομέα των επαγγελματικών συσκευασιών την αναθεωρημένη διάρκεια της σύμβασης, σύμφωνα με τα όσα περιλαμβάνει η δέσμευση 4 που αναφέρεται στην αιτιολογική σκέψη 139, περιλαμβανομένης και της ανάθεσης με νέο διαγωνισμό μετά την παρέλευση πέντε ετών το πολύ, και καταλήγει στο συμπέρασμα ότι η διάρκεια αυτή είναι αναγκαία.
(327) Προκειμένου να αξιολογηθεί αν η υποχρέωση αποκλειστικότητας είναι αναγκαία πρέπει να ληφθούν υπόψη οι οικονομικές και νομικές περιστάσεις υπό τις οποίες συνάφθηκε η συμφωνία. Βασική σημασία για την αξιολόγηση είναι η ασφάλεια προγραμματισμού και επενδύσεων για την πραγματοποίηση των επενδύσεων που απαιτεί η εκπλήρωση της συμφωνίας με τους εταίρους αποκομιδής. Στον τομέα των επαγγελματικών συσκευασιών πρέπει να συσταθούν κέντρα παράδοσης συσκευασιών και να οργανωθεί ένα σύστημα αποκομιδής, ενώ πρέπει να συμφωνηθούν οι υλικοτεχνικές πτυχές των γύρων αποκομιδής. Ως εκ τούτου ο εταίρος αποκομιδής είναι εξαρτημένος από την ικανότητα προγραμματισμού των επενδύσεων και των δραστηριοτήτων του για μια δεδομένη περίοδο. Παρομοίως, από πλευράς ΑRA η παροχή μιας βιώσιμης και αξιόπιστης υπηρεσίας αποκομιδής επαγγελματικών συσκευασιών καθώς και για την επιτυχία του συστήματος ως σύνολο είναι απαραίτητο να ανατίθεται η αποκομιδή μόνον σε μια επιχείρηση ανά περιοχή για το σύστημα ΑRA, καθ' όλη τη διάρκεια της σύμβασης. Στον τομέα των επαγγελματικών συσκευασιών, παρά το ότι οι απαιτούμενες επενδύσεις κατασκευής και επέκτασης της υποδομής δεν είναι τόσο μεγάλες όπως στον τομέα των οικιακών συσκευασιών, ο περιορισμός του ανταγωνισμού που απορρέει από τη σχέση αποκλειστικότητας είναι μικρότερος, εξαιτίας του ότι η ισχύς της ΑRGEV ως αγοραστή είναι περιορισμένη. Εφόσον η διάρκεια της σύμβασης είναι τουλάχιστον τρία και το πολύ πέντε έτη, η υποχρέωση αποκλειστικότητας είναι απαραίτητη και για τον τομέα των επαγγελματικών συσκευασιών. Ωστόσο, μετά την παρέλευση της πενταετίας αυτό παύει να ισχύει και για το λόγο αυτόν η προκήρυξη νέου διαγωνισμού ανάθεσης κατά την έννοια της δέσμευσης, είναι τόσο δικαιολογημένη όσο και βασική για την απαλλαγή βάσει του άρθρου 81 παράγραφος 3 της συνθήκης ΕΚ.
Μη κατάργηση του ανταγωνισμού
(328) Ακόμη και αν ληφθεί υπόψη η θέση της ΑRGEV στις υπόψη αγορές, η υποχρέωση αποκλειστικότητας στη συμφωνία με τους εταίρους αποκομιδής δεν πρόκειται να καταργήσει τον ανταγωνισμό στις αγορές αποκομιδής και διαλογής οικιακών συσκευασιών.
(329) Οι φορείς παροχής υπηρεσιών αποκομιδής που αποκλείονται από την ΑRGEV δύνανται να προσφέρουν τις υπηρεσίες τους τόσο σε άλλα συστήματα αποκομιδής και ανακύκλωσης επαγγελματικών συσκευασιών όσο και σε συστήματα αυτοδιαχείρισης και σε σημεία απόρριψης μεγάλων ποσοτήτων συσκευασιών.
(330) Και στον επαγγελματικό τομέα πρέπει να εξασφαλισθεί ότι οι επιχειρήσεις διαχείρισης συσκευασιών έχουν τη δυνατότητα να συλλέγουν στους κάδους τους συσκευασίες για τις οποίες άδεια έχει δοθεί σε ανταγωνιστές του συστήματος ΑRA και ότι, αντίθετα με τον τομέα των οικιακών συσκευασιών, ήδη εφαρμόζεται από κοινού αποκομιδή.
(331) Υπολείπεται να εξετασθούν τα αποτελέσματα που έχει για τον ανταγωνισμό η σύνδεση της υπηρεσίας αποκομιδής επαγγελματικών συσκευασιών με την αποκομιδή οικιακών συσκευασιών. Υπό τις συνθήκες αυτές μια επιχείρηση μπορεί να καταστεί εταίρος αποκομιδής της ΑRGEV στον τομέα των επαγγελματικών συσκευασιών μόνον εφόσον είναι σε θέση να προβεί στις απαιτούμενες επενδύσεις σύστασης μιας υποδομής αποκομιδής οικιακών συσκευασιών. Ωστόσο, ακόμη και η απαίτηση της παροχής μιας υποδομής για τον τομέα των οικιακών συσκευασιών ως προϋπόθεση για τη σύναψη συμφωνίας αποκομιδής επαγγελματικών συσκευασιών με την ΑRGEV δεν οδηγεί σε κατάργηση του ανταγωνισμού στην αγορά επαγγελματικών συσκευασιών και άλλων επαγγελματικών απορριμμάτων. Οι επιχειρήσεις διαχείρισης απορριμμάτων που δεν είναι σε θέση να δημιουργήσουν την κατάλληλη υποδομή αποκομιδής οικιακών συσκευασιών μπορούν, όπως ήδη εξηγήθηκε, να προσφέρουν τις υπηρεσίες τους σε άλλα συστήματα αποκομιδής και ανακύκλωσης για τα οποία δεν είναι απαραίτητη η δημιουργία υποδομής αποκομιδής στον τομέα των οικιακών συσκευασιών, καθώς και σε συστήματα αυτοδιαχείρισης και σε σημεία απόρριψης μεγάλων ποσοτήτων συσκευασιών.
(332) Επισημαίνεται, εξάλλου, ότι το σύστημα ΑRA έχει προκηρύξει χωριστούς διαγωνισμούς για τη διαχείριση διαφορετικών κατηγοριών υλικών με αποτέλεσμα οι ενδιαφερόμενοι να μπορούν να προσφέρουν τις υπηρεσίες τους για συγκεκριμένες κατηγορίες υλικών σε περιορισμένη κλίμακα. Στον επαγγελματικό τομέα αυτό ισχύει κυρίως για τις ελαφρές συσκευασίες καθώς και για τις συσκευασίες από χαρτί και χαρτόνι.
(333) Συνεπώς, η σχέση αποκλειστικότητας δεν καταργεί τον ανταγωνισμό στην κοινή αγορά αποκομιδής επαγγελματικών συσκευασιών και άλλων επαγγελματικών απορριμμάτων.
(334) Ως εκ τούτου τα κριτήρια απαλλαγής του άρθρου 81 παράγραφος 3 της συνθήκης ΕΚ ικανοποιούνται εφόσον η διάρκεια της σύμβασης κυμαίνεται μεταξύ τριών και πέντε ετών.
2.2. Συμφωνία διαλογής μεταξύ ΑRGEV και εταίρων διαλογής
(335) Για τους λόγους που περιγράφονται ανωτέρω, λαμβάνοντας υπόψη τις συνθήκες ανταγωνισμού στην αγορά διαλογής επαγγελματικών απορριμμάτων, η σχέση αποκλειστικότητας στη συμφωνία διαλογής πληροί επίσης τα κριτήρια απαλλαγής.
2.3. Συμφωνία μεταξύ ΑRO και εταίρων αποκομιδής
(336) Η σχέση αποκλειστικότητας στη συμφωνία μεταξύ ΑRO και εταίρων αποκομιδής εξασφαλίζει σε κάποιο βαθμό την ύπαρξη ασφάλειας προγραμματισμού και επενδύσεων για τις επιχειρήσεις διαχείρισης και, ως εκ τούτου, για όλα τα μέρη που ενέχονται σε τακτική βάση και εκπληρώνουν με συνέπεια τις υποχρεώσεις που υπέχουν βάσει του VerpackVO. Μια συμβατική περίοδος τριών έως πέντε ετών πρέπει να θεωρηθεί ως απαραίτητη, λαμβάνοντας υπόψη τη σπουδαιότητα του περιορισμού του ανταγωνισμού που απορρέει από τη σχέση αποκλειστικότητας. Για τους ανωτέρω λόγους (αιτιολογικές σκέψεις 329-332), ο ανταγωνισμός δεν καταργείται στην υπόψη αγορά. Συνεπώς πληρούνται τα κριτήρια απαλλαγής του άρθρου 81 παράγραφος 3, εφόσον η διάρκεια της σύμβασης είναι το πολύ πέντε έτη.
XI. ΑΝΑΔΡΟΜΙΚΟ ΑΠΟΤΕΛΕΣΜΑ, ΔΙΑΡΚΕΙΑ ΤΗΣ ΑΠΑΛΛΑΓΗΣ, ΥΠΟΧΡΕΩΣΕΙΣ
(337) Οι συμφωνίες αποκομιδής και διαλογής της ΑRGEV και της ΑRO κοινοποιήθηκαν στην Εποπτεύουσα Αρχή της ΕΖΕΣ στις 30 Ιουνίου 1994 και παραπέμφθηκαν στην Επιτροπή σύμφωνα με το άρθρο 172 παράγραφος 3 της πράξης προσχώρησης. Οι τροποποιημένες εκδοχές των συμφωνιών αποκομιδής και διαλογής κοινοποιήθηκαν στην Επιτροπή στις 28 Αυγούστου 2001. Η Επιτροπή κρίνει ότι από την ημερομηνία της κοινοποίησής τους οι συμφωνίες αποκομιδής και διαλογής πληρούν τα κριτήρια εφαρμογής του άρθρου 81 παράγραφος 3 της συνθήκης ΕΚ.
(338) Βάσει του άρθρου 8 παράγραφος 1 του κανονισμού αριθ. 17, απαλλαγές χορηγούνται για ορισμένο χρόνο και δύνανται να συνοδεύονται από όρους και υποχρεώσεις. Βάσει του άρθρου 6 του ιδίου κανονισμού η ημερομηνία έναρξης ισχύος της απόφασης δεν δύναται να είναι προγενέστερη της ημερομηνίας κοινοποίησης κατ' εφαρμογή του άρθρου 81 παράγραφοι 1 και 3 της συνθήκης ΕΚ. Η απαλλαγή πρέπει να ισχύει από την ημερομηνία έναρξης ισχύος της τρέχουσας σειράς συμφωνιών των ΑRGEV και ΑRO έως τις 31 Δεκεμβρίου 2006, προκειμένου να παρασχεθεί στις ΑRA, ARGEV, ARO και στις επιχειρήσεις διαχείρισης επαρκής νομική ασφάλεια βάσει των κοινοτικών κανόνων ανταγωνισμού για την προστασία των επενδύσεών τους.
(339) Προκειμένου να εξασφαλισθεί η πρόσβαση τρίτων στις εγκαταστάσεις των εταίρων αποκομιδής και διαλογής των ΑRGEV και ΑRO, και προκειμένου να αποτραπεί η κατάργηση του ανταγωνισμού στις σχετικές αγορές, οι προαναφερόμενες υποχρεώσεις πρέπει να κοινοποιηθούν στην ΑRGEV. Οι υποχρεώσεις είναι απαραίτητες προκειμένου να αποτραπεί η κατάργηση του ανταγωνισμού στις σχετικές αγορές. Θα παραμείνουν σε ισχύ για τη διάρκεια της απαλλαγής. Βάσει του άρθρου 8 παράγραφος 3 στοιχείο β) του κανονισμού αριθ. 17, η Επιτροπή δύναται να ανακαλέσει την παρούσα απόφαση εάν τα μέρη δεν εκπληρώσουν τις υποχρεώσεις.
(340) Η παρούσα απόφαση δεν επηρεάζει την εφαρμογή του άρθρου 82 της συνθήκης ΕΚ.
(341) Η παρούσα απόφαση εκδίδεται, επίσης, ανεξάρτητα από άλλες εκκρεμούσες ή μελλοντικές διαδικασίες της Επιτροπής κατά του VerpackVO ή άλλων κρατικών διατάξεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Βάσει των στοιχείων που έχει στη διάθεσή της και λαμβάνοντας υπόψη τις δεσμεύσεις της Αltstoff Recycling Austria AG (ARA), της ΑRGEV Verpackungsverwertungs - GesmbH (ARGEV) και της Αltpapier-Recycling-Organisationsgesellschaft mbH (ARO), η Επιτροπή κρίνει ότι βάσει του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον ΕΟΧ δεν υφίσταται λόγος να κινηθεί κατά των συμφωνιών απαλλαγής και χορήγησης αδείας μεταξύ της ΑRA και των υπόχρεων βάσει του αυστριακού διατάγματος για τις συσκευασίες επιχειρήσεων, κατά της σύμβασης διαχείρισης απορριμμάτων μεταξύ ΑRA και BRG, κατά της σύμβασης διαχείρισης και συνεργασίας μεταξύ ΑRGEV και BRG, καθώς και κατά της σύμβασης μεταξύ ΑRO και φορέων τοπικής αυτοδιοίκησης.
Άρθρο 2
Οι διατάξεις του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον ΕΟΧ κηρύσσονται δυνάμει του άρθρου 81 παράγραφος 3 της συνθήκης ΕΚ και του άρθρου 53 παράγραφος 3 της συμφωνίας για τον ΕΟΧ μη εφαρμοστέες στις μεμονωμένες συμβάσεις αποκομιδής και διαλογής μεταξύ ΑRGEV και ΑRO και των αντίστοιχων περιφερειακών τους εταίρων για τη διαχείριση απορριμμάτων, οι οποίες προβλέπουν σχέση αποκλειστικότητας και λήγουν το αργότερο στις 31 Δεκεμβρίου 2006.
Η απαλλαγή ισχύει από τις 30 Ιουνίου 1994 έως τις 31 Δεκεμβρίου 2006.
Άρθρο 3
Η απαλλαγή του άρθρου 2 χορηγείται υπό την προϋπόθεση της τήρησης των κάτωθι υποχρεώσεων:
α) Η ΑRGEV δεν εμποδίζει τις επιχειρήσεις διαχείρισης να συνάπτουν και να εκπληρώνουν συμβάσεις με ανταγωνιστές του συστήματος ΑRA όσον αφορά τη συγχρησιμοποίηση κάδων ή άλλων εγκαταστάσεων αποκομιδής και διαλογής χρησιμοποιημένων συσκευασιών πώλησης που συσσωρεύονται σε νοικοκυριά.
β) Η ΑRGEV δύναται να ζητήσει από τις επιχειρήσεις διαχείρισης αποδεικτικά στοιχεία μόνον για τις ποσότητες συσκευασιών που ανταποκρίνονται στο μερίδιο του συστήματος ΑRA επί των συνολικών ποσοτήτων συσκευασιών που λαμβάνουν άδειες από συστήματα στον τομέα οικιακών συσκευασιών για συγκεκριμένες κατηγορίες υλικών. Στην περίπτωση αυτή η ΑRGEV δύναται να μειώσει την αποζημίωση σύμφωνα με το σημείο 3.1.1 της συμφωνίας αποκομιδής κατά την αναλογία που αναφέρεται στην πρώτη πρόταση της παρούσας παραγράφου. Η αποζημίωση που αναφέρεται στα σημεία 3.1.2 και 3.1.3 της συμφωνίας αποκομιδής καθορίζεται με βάση τις ποσότητες που αναφέρονται στην ΑRGEV. Η υποχρέωση αυτή αφορά όλες τις επιχειρήσεις διαχείρισης με τις οποίες η ΑRGEV έχει συνάψει συμφωνία αποκομιδής.
Άρθρο 4
Η παρούσα απόφαση απευθύνεται στις ακόλουθες επιχειρήσεις:
Altstoffrecycling Austria AG Mariahilfer Straße 123 A - 1062 Vienna
ARGEV Verpackungsverwertungs-GmbH Lindengasse 43/12 A - 1071 Vienna
Altpapier-Recycling Organisationsgesellschaft mbH Gumpendorfer Straße 6 A - 1061 Vienna
Βρυξέλλες, 16 Οκτωβρίου 2003.

Labels: 4
20